
Kate se grăbi spre punte și se rezemă de parapet, privind 
uimită și încântată apele Oceanului Indian, dincolo de care 
apăreau vilele albe și înalte din Lourenco Marques. Aici urma 
să fie casa ei în următoarele șase luni. Se gândise că Lourenco 
Marques suna romantic, iar numele țării, Mozambic, i se părea 
foarte exotic. Ce mult contează denumirile, se gândi ea și totuși 
ce prostie să se lase influenţată de ele! Abia aștepta ca vasul să 
acosteze, să coboare la țărm, iar noua ei viaţă să înceapă. 

Traversă puntea spre cealaltă parte a vasului. De acolo, 
uscatul i se păru foarte departe; suprafața apei fu tulburată de 
două bărci cu pânze. Ce frumos era totul! Cerul albastru era 
complet lipsit de nori și deși era foarte devreme, se făcuse 
deja foarte cald. Oare va rezista la căldură? se întrebă Kate, 
apoi pufni în râs, realizând că era penibilă. După acea iarnă 
grea petrecută în Anglia, când nu ajunsese să se încălzească 
niciodată, nu-i prindea bine căldura, fie ea și în exces? 

Se întoarse nerăbdătoare de unde plecase, pentru a vedea 
cum sub ochii ei formele orașului prindeau contur. Undeva, 
într-una din aceste case, locuia o fetiță numită Rose. Un copil 
născut din tată englez și mamă portugheză. Un copil al cărui 
tată, îngrijorat de felul în care era educată fetiţa, se gândise 
să-i angajeze o guvernantă englezoaică. 

— Cred că abia aştepţi să cobori pe uscat! se auzi o voce 
prietenoasă. 

Întorcându-se, Kate o văzu pe doamna McCormack, cu care 
împărțise cabina venind din Anglia. Aceasta îi zâmbea cu o 
figură deschisă, prietenoasă. 

— N-am închis un ochi toată noaptea, îi spuse Kate râzând, 
abia aştept să ajungem! 

— Am văzut că nici micul dejun nu l-ai mâncat, o mustră 
femeia. 

Kate îi zâmbi cu afecțiune. Nu-i venea să creadă că ajunsese 
s-o îndrăgească pe această doamnă McCormack, căreia îi 
datora atâta. În primele zile, când descoperise că nu este prea 
ușor să călătoreşti pe apă, viaţa lui Kate devenise un coșmar, 
iar doamna McCormack fusese foarte bună cu ea, îngrijind-o 
și dădăcind-o ca o mamă. Mai apoi, când Kate își mai reveni și 
putu să se bucure de viața pe puntea vasului, doamna 
McCormack, deși o însoțea peste tot, știa să se retragă la timp 
când o vedea cu vreun grup de tineri de vârsta ei. 

Doamna McCormack îi demonstrase deschis că-i era dragă 
şi-i făcea plăcere să fie cu ea. Buna doamnă avea o inimă foarte 
mare și ar fi trebuit să aibă mulți copii și nepoți; în realitate, 

avea doar un fiu, pe James. Era gata oricând să vorbească 
despre el, toată ziua. Din ce spunea, se putea înţelege că fiul 
ei, James, era un tânăr independent și nicidecum un răsfățat 
al mamei. Kate se întreba adesea dacă acest fapt se datora 
educaţiei înțelepte a doamnei Mc Cormack, sau doar 
caracterului puternic al acestuia. 

Kate o văzu pe doamna McCormack întorcându-se spre o 
femeie aflată lângă ea pe care însă ea n-o observase până 
atunci și inima începu să-i bată mai tare. Era doamna Kelly. 
Toată lumea de la bordul vasului încerca s-o evite, pentru că 
avea obiceiul de a pune întrebări stânjenitoare, într-o 
asemenea manieră încât nu puteai să-i răspunzi fără să fii 
nepoliticos. 

Nimeni n-o agrea pentru că era curioasă și critica pe toată 
lumea; numai doamna McCormack avea câte o vorbă bună 
pentru ea. 

Acum, doamna McCormack îi zâmbea cu un aer ciudat, de 
parcă și-ar fi cerut scuze: 

— Kate, draga mea, doamna Kelly ar vrea să afle despre 
slujba ta. 

Kate își reprimă un oftat și răspunse fără ezitare, ba chiar 
reuși să şi zâmbească. 

— Sigur că da, ce-aţi vrea să știți, doamnă Kelly? 

Doamna Kelly o privi și-i vorbi fără ezitare, de parcă ar fi 
gândit întrebările. 

— Cum ai obținut acest post? Este neobișnuit să avem 
dădace europene aici, toate sunt negrese. 

— Eu nu sunt dădacă, o corectă Kate. Am fost educată 
pentru a lucra ca guvernantă. 

Doamna Kelly o privi sfidător pe tânăra din faţa ei. 

— Pe domnul Lister îl înțeleg, zise ea, te-a angajat la 
Londra? 

Kate se miră de asiduitatea întrebărilor, dar citind ruga din 
ochii doamnei McCormack ea răspunse politicos: 

— Așa este. Am lucrat la o firmă de shipping din Londra și 
într-o zi domnul Stowe, șeful meu, m-a prezentat unuia din 
clienţii săi, domnul Lister. Șeful meu mi-a spus că domnul 
Lister caută o guvernantă englezoaică, pentru a-i educa fiica. 
Știind că am lucrat cu copiii domnul Stowe, s-a gândit că aș 
putea să-i sugerez domnului Lister pe cineva care să-i educe 
fiica. 

Kate făcu o pauză, amintindu-și entuziasmul care se 
instalase imediat în biroul ei, cum colegele făcuseră repede 
ceai la primus. 

— Domnul Lister mi-a oferit postul şi l-am acceptat, 
continuă Kate. 

— Eşti prea tânără pentru a pleca singură într-o tară străină, 
zise doamna Kelly. Câti ani ai? 

Întrebarea pusă pe neaşteptate o irită pe Kate. 

— Am nouăsprezece ani, merg pe douăzeci. 

Kate își încleștă mâna pe balustradă. La câte întrebări mai 
trebuia să răspundă? Cum putea să pună la punct o femeie 
mai în vârstă, fără să fie nepoliticoasă? 

— Cum arată domnul Lister? 

— L-am întâlnit doar de două ori, zise Kate pe un ton 
controlat. Îmi este greu să vi-l descriu. 

Nu acesta era adevărul. Cele două întâlniri o 
impresionaseră atât de tare, încât își spusese că nu-l va uita 
până la sfârșitul vieţii. Era un bărbat înalt, atrăgător, cu umerii 
foarte largi și foarte elegant îmbrăcat. Avea niște ochi foarte 
frumoşi, cenușiu albaștri, care o scrutaseră cu interes chiar de 
la început, apoi figura lui se destinsese brusc, zâmbindu.-i, 
moment în care părea cu mult mai tânăr. 

Avea o voce gravă, autoritară. Își purta capul drept, cu 
aroganță, cu părul tuns scurt. Era un bărbat respectat, care te 
făcea să te simţi în siguranță. 

— Mamei i-a plăcut foarte mult și ea ştie să aprecieze 
oamenii. 

— Este chiar atât de bun, Kate? o întrebă doamna 
McCormack. Pentru ea existau doar două tipuri de bărbaţi; cei 
în care se putea avea încredere și restul. Desigur, James intra 
în prima categorie. Iar acum, din glasul ei se înțelegea că se 
întreba dacă același lucru se putea spune și despre domnul 
Lister. 

Kate îi zâmbi. Draga, simpatica doamnă McCormack! Ce 
discuţii plăcute avuseseră despre bărbaţi! Doamna 
McCormack avea păreri asemănătoare mamei ei, numai că 
prima avea și multe sfaturi de dat în privința bărbaţilor 
portughezi. Tot ea îi spusese că tinerele portugheze de 

familie bună erau în siguranță, dar că bărbaţii nu aveau 
respect pentru o fată care ieșea singură pe stradă, mai ales în 
Mozambic. 

— Uitaţi că domnul Lister este englez, le opri Kate. Iar 
pentru doamna McCormack lucrurile erau foarte simple; 
exista o singură ţară, un singur steag care trebuia respectat. În 
ochii ei, un englez nu putea face nimic reprobabil. 

Dar doamna McCormack luă remarca în serios. 

— Am uitat! Este englez și ar trebui să fie fără cusur. 

Doamna Kelly pufni disprețuitor. 

— Bărbaţii sunt la fel pretutindeni. N-o să mă faceţi să 
înțeleg de ce s-a hotărât deodată să angajeze o englezoaică 
tânără și frumoasă. Dacă soacra lui a crescut fetiţa atât de bine 
până acum, de ce n-ar face-o în continuare? 

Ascunzându-și zâmbetul provocat de complimentul 
neintenţionat al doamnei Kelly, Kate încercă să-i explice. 

— Domnul Lister spunea că Rose a devenit prea 
portugheză. Nu că l-ar deranja asta, dar i-a promis soţiei sale 
că Rose va primi educaţie englezească, pentru că se va 
întoarce în Anglia, iar acum a venit timpul s-o facă. Transferul 
lui mai întârzie șase luni, așa că între timp s-a hotărât să 
înceapă educaţia fetei. 

— Şi bunica fetei ce spune? întrebă doamna Kelly. 

Kate o privi lung. Pe moment, nu știu ce să-i răspundă; nici 
nu se gândise la ce va spune acea doamnă. 

Doamna Kelly își continuă ideea, triumfătoare: 

— Sunt sigură că n-o să-i convină. Femeile portugheze sunt 
posesive și geloase. Nici nu-mi dau seama cum te vei integra 
într-o familie portugheză. Doamna Kelly o privi pe Kate, apoi 
ridică din umeri. Oricum, să sperăm că lucrurile se vor aranja. 
Cred că ţi-ai asigurat întoarcerea în cazul în care lucrurile nu 
vor merge bine? 

Femeia aşteptă răspunsul lui Kate, apoi plecă fără o vorbă. 

Kate și doamna McCormack o urmăriră cu privirea; purta 
pantofi fără toc și călca apăsat. După ce se depărtă, cele două 
femei se priviră lung. 

Kate nu știa dacă să pufnească în râs, sau să accepte 
lucrurile cu gravitate. Poate că ar fi fost mai indicat să-și 
exprime mânia. 

— Biata de ea, începu doamna McCormack, acum cred că 
este fericită. A sădit sămânţa îndoielii în sufletul tău și-a 
dispărut. O privi pe Kate: a reușit asta, nu? 

Kate clătină din cap destul de nefericită. 

— Trebuie să recunosc, n-am luat în calcul resentimentele 
bunicii. 

Simti că avea o vină, chiar de la început. Ar fi trebuit să se 
gândească la ce simţea acea bunică portugheză, dar ea fusese 
preocupată să câștige simpatia micutei Rose. Întotdeauna cu 
copiii trebuie să porneşti bine de la început. 

— Doamnă McCormack, credeţi că bunica mi-ar putea face 
probleme? întrebă Kate, cu îndoială în suflet. 

— Draga mea, fii serioasă, o admonestă ea. Eşti o tânără cu 
capul pe umeri, de ce vrei să-ţi creezi singură probleme 

înainte să le ai cu adevărat? Ştii că doamnei Kelly îi place să le 
strice oamenilor bucuria, de fapt orice bucurie, să anunţe 
dezastre şi nenorociri. N-o lăsa să te influenţeze, draga mea. 
Frai atât de bucuroasă de noua ta slujbă! De fapt, cred că nu 
te-ai gândit la multe lucruri, draga mea. Doamna Mc Cormack 
oftă. Poate te vei confrunta cu resentimente, sau chiar gelozie, 
ostilitate. Multe vor depinde de această bunică, de felul ei de 
a fi. Am mulţi prieteni portughezi și n-aş vrea să generalizez 
spunând că sunt de felul lor posesivi, dar... femeia făcu o 
grimasă. Trebuie să așteptăm, și să vedem ce va fi, draga mea. 
Ti-ar putea face viaţa imposibilă, este adevărat, dar în același 
timp... Doamna McCormack făcu un efort vizibil de a părea 
destinsă. Dacă acest domn Lister este un bărbat adevărat, va 
pune lucrurile în ordine chiar de la început. Ai numărul meu 
de telefon? o întrebă ea. 

Tărmul era foarte aproape acum și puteau vedea lumea care 
aştepta sosirea vaporului. Era o adevărată hărmălaie la docuri, 
cu multe macarale, cărucioare de marfă, care duceau balotii 
dintr-un loc în altul, lumea care aștepta vasul vociferând. 

— Da, am telefonul dumitale, zise Kate zâmbind. 

Doamna McCormack o privi îngrijorată. 

— Eşti atât de tânără și frumoasă, zise ea aproape cu 
amărăciune. Era a doua oară că i se făcea acest compliment, se 
gândi Kate, dar acesta era spus cu afecțiune. Ce înălțime ai, 
Kate? Pari mică de statură. 

Kate începu să râdă; era obișnuită să fie comparată cu 
lucruri foarte mici și fragile. 

— Aş vrea... începu doamna McCormack. De fapt, ce mai 
contează ce aș vrea eu... Eşti atât de frumoasă, Kate. Nu roși 
draga mea, nu este un compliment, ci adevărul. Îmi place 
părul tău, are o strălucire anume. Poţi crede că și al meu a avut 
cândva culoarea mierii? 

Kate încercă să-și ascundă surprinderea, pentru că doamna 
McCormack avea acum un păr de o culoare ciudată, la care 
muncise mult pentru a-i da acea tentă ușor albăstruie. Ce 
elegantă era doamna McCormack, se gândi Kate. Avea o ținută 
impecabilă şi deși era o femeie corpolentă, rochiile ei aveau o 
astfel de croială încât îi mascau trupul voluminos. Era o mare 
iubitoare de diamante, lucru pe care nici nu încerca să-l 
ascundă. 

Doamna McCormack începu să se agite. 

— Ajungem curând, zise ea. Nu uita că mi-ai promis să-mi 
telefonezi, Kate. O să-mi fac griji pentru tine. 

Kate o luă de braț. 

— Am promis și nu voi uita, zise ea. Și oricum, aș vrea să iau 
cât de repede legătura cu dumneavoastră, pentru că voi avea 
atâtea să vă spun, zise Kate cu afecţiune. 

— Abia aştept veştile tale, Kate. Draga mea, cred că este mai 
bine să ne luăm bagajele din cabină pentru că imediat ce 
ajungem la mal, autorităţile portuare vor urca la bord. Sper că 
nu va dura mult, mă așteaptă James. Îţi imaginezi ce 
emoţionată sunt! 

Kate încuviinţă, simțindu-se copleșită de emoție, la fel ca 
doamna McCormack. Apoi, se consolă singură spunându-și că 

poate șederea ei va fi plăcută și nu se va întâmpla nimic de 
genul celor menţionate de cele două femei, aflate după 
părerea ei la o vârstă la care își făceau gânduri prea ușor, apoi 
se alimentau singure cu gânduri inutile şi începeau să se agite 
pentru nimic. 

Desigur, domnul Lister va avea grijă ca totul să decurgă 
normal, de dragul fiicei sale. 

Kate se duse cu doamna McCormack să ia bagajele din 
cabină. În timp ce se uitau să nu rămână vreun bagaj pe acolo, 
doamna McCormack îi spuse: 

— Draga mea, iartă-mă că ţi-am adus-o pe doamna Kelly. 
Murea de curiozitate să afle câte ceva despre tine, așa că am 
considerat că este bine să afle ce o interesează chiar din 
gura ta. Știu că-i place să vorbească, dar mai ales să 
bârfească, aşa că era mai bine să afle totul de la tine, fără 
denaturări. 

— Dar de ce ar vrea să vorbească despre mine? întrebă Kate 
uimită. 

Doamna McCormack nu-i răspunse imediat, tocmai 
scotocea printr-o valiză din piele de crocodil. Apoi îi 
spuse: 

— Ne aflăm într-o comunitate englezească mică, draga mea. 
În astfel de situaţii, lumea vorbeşte mai ales de plictiseală. Iar 
când apare o fată frumoasă ca tine, care vrea să ocupe un post 
destul de neobișnuit pentru locurile acestea, cel de 
guvernantă... 

— De ce-i spuneti întotdeauna biata de ea, doamnei Kelly? 
Nu-mi plac oamenii care bârfesc! 

Doamna McCormack se opri din scotocit și o privi lung, 
apoi îi zâmbi tolerant. 

— O compătimesc, draga mea, pentru că viaţa îi este atât de 
searbădă, încât nu i-a mai rămas decât să bârfească. Se uită 
apoi din nou în bagaj şi exclamă triumfătoare: ah! am crezut 
că l-am pierdut. O privi pe Kate arătându-i pașaportul. O să 
crezi că nu mai judec corect. 

— Din contră, vă consider o persoană foarte plăcută, o 
linişti Kate. Niciodată nu m-aţi lăsat să vă mulţumesc 
îndeajuns pentru felul în care aţi avut grijă de mine, când mă 
simţeam atât de rău... 

Doamna McCormack roși, pentru că nu suporta să se 
sublinieze ce făcea pentru cineva. Se simţea jenată. 

— Mi-a făcut plăcere să te îngrijesc, draga mea, zise ea. Ah! 
exclamă simțind o zdruncinătură. Se pare că am ajuns la țărm. 
Să mergem! 

Urcară pe puntea superioară, așteptându-și rândul să 
coboare. Mulţi dintre călători abia acum își luau rămas bun 
și schimbau numere de telefon sau adrese. Kate realiză că în 
afară de doamna McCormack nu mai voia să vadă pe nimeni 
cu care fusese pe acest vas. Iubirile care apăreau fulgerător 
la puntea unui vas nu erau genul ei. Fuseseră şi tineri la 
bord, desigur, dar i se păruseră prea tineri în comparaţie cu 
Randel Lister! 

În cele din urmă, li se puse şi lor ştampila pe pașapoarte şi 
urcară pe punte. Doamna McCormack, cu mâna streașină 
privea spre un grup de tineri aflaţi pe mal, apoi exclamă 
încântată când unul din ei se desprinse de grup, făcându-i 
semne cu mâna. Era un tânăr înalt, blond. 

— Este James, fiul meu, spuse doamna McCormack cu 
vădită mândrie. Pe domnul Lister îl vezi? 

Kate să strădui să deslușească chipul armonios al acelui 
bărbat înalt, brunet, a cărui apariţie o aștepta cu mult interes. 

— Nu, zise ea cam tristă. 

— Poate n-a reușit să plece, o fi în ședință. Dar nu 
dispera, va veni. Eu mă duc să mă întâlnesc cu fiul meu. 
Doamna McCormack porni spre scara care ducea pe 
punte. 

Kate se sprijini de balustradă, răspunzând la întrebările 
celor care așteptau ca și ea să coboare, dar cu privirea aţintită 
asupra celor care veneau să întâmpine pasagerii. Abia aștepta 
să înceapă o nouă viaţă. 

În timp ce-l aştepta pe domnul Lister, îi apărură noi temeri. 
Poate o va privi cu ochi reci; poate va fi indiferent. Dacă nu va 
fi pe placul lui Rose? Kate era de obicei plăcută de copii. Cât 
despre profeţiile doamnei Kelly, de ce să se lase marcată de 
ele? 

Ştia că se poate adapta ușor la situaţii noi, ciudate chiar, și 
apoi, de ce n-ar fi fost interesant să constate timp de șase luni 
cum se trăia într-o familie portugheză? 

— Kate! Vocea doamnei McCormack o făcu să se întoarcă. 
Aceasta venea în grabă dinspre punte, zâmbind tânărului 
aflat cu ea. Acesta este fiul meu, James. James, ea este Kate 
Williams. 

Kate îl privi pe tânărul cu frumoși ochi albaștri, cu un 
zâmbet foarte plăcut. Mama lui nu exagerase în privinţa 
farmecului acestuia. El luă mâna lui Kate și-i zâmbi, iar ochii 
începură să-i strălucească. 

— De fapt, mama ţi-a pomenit numele, zise el. 

Kate îi zâmbi, iar doamna McCormack se bucură de 
bucuria lor. 

— Am știut că vă va face plăcere să vă cunoaşteţi, zise ea 
fericită. 

James continua să-i zâmbească lui Kate. 

— Poate că domnul Lister va întârzia, te pot conduce eu? 

Kate ezită, pentru că nu voia să admită că nu cunoștea 
adresa domnului Lister, nici de acasă, nici de la birou. Acest 
lucru i se păru o mare greşeală acum și se înfioră realizând că 
se afla undeva în neant. Dacă domnul Lister nu mai voia s-o 
angajeze? Sau dacă era bolnav și nu va veni s-o ia? 

Dar privind în ochii prietenoși ai lui James, temerile i se 
risipiră. Avea familia McCormack alături. Era de-ajuns să le 
telefoneze. Asta îi dădea un sentiment de siguranță. 

— Cred că este mai bine să aştept, totuși, zise ea. 

James încuviinţă. 

— Poate. Ştii, am auzit niște zvonuri despre tine, dar nu 
le-am crezut. 

— Ce zvonuri? întrebă Kate, conştientă că soarele îi ardea 
cam tare spatele, iar cele două persoane amabile stăteau cu ea 
așteptând să apară domnul Lister. 

James zâmbea. 

— Toată lumea a aflat că Randel Lister va aduce o guvernantă 
englezoaică pentru fiica sa, dar nimeni nu l-a crezut. 

— De ce nu? Kate se înfioră. De ce n-ai crezut? ÎL cunoşti 
bine pe domnul Lister? 

James ridică din umeri. 

— Facem parte din același club. Am jucat golf cu el cândva, 
aş putea spune că ne cunoaștem. 

— Dar tu de ce n-ai crezut în acest zvon? întrebă doamna 
McCormack exprimând astfel nedumerirea lui Kate. 

James își pierdu aerul ușor amuzat, regretând vorbele care-i 
scăpaseră. 

— Spune-mi, te rog, insistă Kate. 

Fl încercă să salveze situaţia cumva, fără a exprima nimic 
concret, dar se vedea că este încurcat. 

— Ştii cum sunt zvonurile. Le auzim mereu, oriunde. De 
fapt, nimeni n-a crezut că familia Dominguez va fi de acord. 

— Dominguez? repetară cele două femei în cor. 

— Senora Dominguez este bunica fetiţei, dar Marianna... 

— Marianna? repetă Kate. Cine este Marianna? întrebă Kate 
mai uimită ca oricând. 

Figura lui James ilustra lupta cu sine; nu știa dacă era bine 
să-i spună dinainte ce o aștepta sau s-o lase să constate 
singură. 

— Poate că sunt doar vorbe goale... ei bine, pe scurt, 
Marianna este cumnata lui Lister. Este foarte frumoasă, plină 
de ea şi posesivă. Este evident pentru toată lumea că vrea să 
se mărite cu Lister, dar nu știu ce zice el... bărbaţii ar spune că 
este nebun dac-o refuză, pentru că Marianna este frumoasă și 
pasională... 

— Ce-mi spui mă îngrijorează, interveni doamna 
McCormack, privindu-și cam încruntată fiul. James, nu 
înțeleg, dacă știi atât de multe despre ea, cum se face că eu 
n-am cunoscut-o? 

James îi mai zâmbi o dată cu afecțiune și după o ezitare îi 
spuse: 

— Mamă dragă, nu este genul de femeie pe care să i-l 
prezinti mamei. 

Răspunsul îi păru satisfăcător doamnei McCormack, dar 
ochii lui James străluceau ciudat când o privi pe Kate. 

— Dar dacă este astfel, insistă doamna McCormack, sigur 
domnul Lister... 

James se uită la ceas. 

— Ti-am spus că Marianna este o femeie egoistă și Lister știe 
asta. Faptul că el o angajează pe Kate pentru a avea grijă de 
fiica lui a fost o lovitură pentru ea. Cred că este furioasă. 

Kate trase aer în piept și încercă să ignore disperarea care 
o cuprindea. Începea să înţeleagă că n-o așteaptă nimic bun. 

— O cunoşti pe fetița lui Lister? 

— Pe Rose? Desigur, este o fetiță drăguță, dar cam ţinută 
sub papuc. Este un copil reușit, dar prea liniștită, palidă, prea 

retrasă. Nu mă surprinde că Lister vrea s-o schimbe. Păcat că 
n-a făcut-o mai demult. Copila trebuie învățată să râdă, să se 
bucure de viaţă. 

— Dar bunica trebuie s-o iubească. N-a îngrijit-o ea în acești ani? 

James o privi amuzat. 

— Nu cred că familia Dominguez înţelege dragostea la fel ca 
noi. Rose este acceptată atâta timp cât nu-i deranjează prin 
nimic, dar dacă s-ar comporta ca un copil normal, ar fi imediat 
pedepsită. James se uită la ceas din nou. Mamă, regret, dar 
chiar trebuie să plecăm acum. Nu-ţi face probleme, Kate. Nu 
lua în serios ce ţi-am spus. Sunt convins că lucrurile se vor 
aranja. Lister este un om care știe ce vrea, desigur și-a impus 
poziția în faţa familiei Dominguez. Ne vedem, Kate, cu vești 
bune! 

— Desigur, zise doamna McCormack. Kate mi-a promis că 
mă sună imediat ce se instalează. Apoi va veni şi în vizită. Abia 
aştept să ne spună primele impresii. Mi-ai promis, draga mea. 

Kate îi zâmbi. 

— Sigur că da. A fost minunat că am avut ajutorul 
dumneavoastră, adăugă ea cu multă căldură. 

Kate se trezi sărutată de doamna McCormack, iar James îi 
zâmbi, după care cei doi plecară iar ea rămase privindu-i. Apoi 
se întoarseră amândoi deodată, şi-i mai făcură încă un semn 
de rămas bun. 

Kate se simţi dintr-o dată foarte singură. Cel puţin dacă ar 
fi ştiut adresa domnului Lister! Nu-i plăcea să aştepte și să se 
teamă. 

James spusese că totul va fi bine. Poate spusese asta doar 
ca s-o liniștească. Ce va face cu familia Dominguez? Oare 
vorbesc engleză? Se vor impotrivi reformelor ei? 

Kate urmări cu privirea macaralele care treceau acum 
foarte aproape de ea, mirându-se cum putea bărbatul acela 
aflat în cabină să le mânuiască atât de abil. 

De fapt, avusese noroc realiză ea, că domnul Stowe îl 
convinsese pe domnul Lister s-o aducă în locul acesta cu 
vaporul, pentru că ea își dorise o scurtă vacanţă între cele 
două slujbe.Voiajul pe mare fusese minunat, mai ales că 
întâlnise familia McCormack. 

Kate își aminti când lucra pentru familia Stanford, care apoi 
plecase, din nefericire, în America. Desigur, o invitaseră să-i 
însoțească. Ea nu apucase să refuze, pentru că tocmai atunci 
murise tatăl ei, într-un accident de mașină. 

Kate rămăsese acasă cu mama, pentru a o încuraja. 
Amândouă se simțeau singure și părăsite. Mama ei era pe 
jumătate invalidă, dar fiind o femeie foarte optimistă, cine o 
vedea nu putea crede că nu se putea deplasa decât cu 
căruciorul. 

Kate îi spusese asta lui Randel Lister, la primul interviu. El 
nu zisese nimic atunci dar, căpătase deodată o expresie foarte 
gânditoare. Numai când se întorsese acasă seara aflase că el 
venise să-i viziteze mama. 

— Ce om deosebit! exclamase mama. Ce devotat i-a 
fost soţiei sale! Mă mir totuși că nu s-a recăsătorit. 

Trebuie să accepti slujba, draga mea. Este pentru şase 
luni și nu vei mai avea o astfel de şansă. Eu mă voi descurca. 

Kate ezitase la început, dar știa că și-ar fi afectat mai mult 
mama dacă ar fi refuzat. Mama nu voia să se simtă o povară 
pentru ea. Fusese o femeie foarte activă, se putea ridica destul 
de greu ce-i drept, din scaunul ei cu rotile, și nu suporta ideea 
să fie ajutată. Aveau vecini foarte buni care o puteau suplini pe 
Kate. 

Kate recunoscu faptul că și-ar fi dorit să plece o vreme. 

Acum, în așteptarea lui Lister, se întrebă dacă în lungile ei 
discuţii cu mama puseseră și varianta în care nu i-ar reuși să 
rămână acolo. Discutaseră problemele din punctul de vedere 
al bunicii fetiţei? James spusese că problemele ar putea fi 
cauzate mai mult de Marianna. 

Marianna, pasională, orgolioasă, frumoasă... 

Deodată, Kate realiză că nu se afla pe partea vaporului de 
pe care putea să fie văzută. Se grăbi spre partea cu faţa spre 
docuri, dar nu văzu nici un bărbat înalt și brunet. 

Deodată, un tânăr veni spre ea. 

— Ned! exclamă Kate, bucuroasă că vede un chip cunoscut. 

— Mai ești încă aici? întrebă băiatul roşind. De fapt, este o 
prostie să-ţi pun întrebarea asta pentru că pot constata și 
singur că eşti...Voiam să spun... 

Kate încercă să pară destinsă. 

— Sper că n-am fost uitată aici... se uită la ceas și observă 
şocată că trecuse cam multă vreme de când aștepta. 

Ned pufni în râs deși nu era cazul, apoi realizând ridicolul 
situaţiei reuși să se controleze: 

— Iartă-mă Kate, dar situaţia este hazlie; ce dacă n-au venit 
după tine! Ai putea merge cu noi la Mombasa. Ai învățat ceva 
portugheză? 

— Mă tem că nu, se confesă Kate. Ned, care ştia câte ceva, 
încercase s-o înveţe, ba chiar se oferise să-i împrumute un 
dicţionar. 

— Hai să repetăm câteva formule de bază, se oferi el. Bom 
dias. 

— Bom dias, răspunse Kate ceea ce însemna bună 
dimineaţa. 

El se încruntă. 

— Nu-mi place cum ai pronunţat. Încearcă încă o dată. 

Timpul trecu și Kate se strădui să pronunţe Muito obrigado 
senor, apoi amândoi izbucniră în râs. Deodată, de undeva din 
spatele lor, apăru un bărbat înalt. Era domnul Lister, care-i 
urmărea încruntat. 

El i se adresă aproape cu duritate: 

— Am crezut că vei avea atâta rațiune încât să te duci la 
țărm, dacă ai văzut că am întârziat. Am fost reţinut cu 
probleme, iar faptul că n-ai trecut încă prin vamă, mă va face 
să întârzii și mai mult. Nu puteai face asta și singură? 

Kate roși. Era mai ușor dacă ar fi plesnit-o, decât să-i 
adreseze aceste cuvinte. 

Ned păru că se ascunde după ea, apoi dispăru discret. 

— Mi-ati spus să vă aştept pe vas. Nici măcar adresa de acasă 
nu mi-ati dat-o! 

Randel Lister o privi la fel de încruntat pe tânăra aceea 
zveltă și frumoasă care-l înfrunta; pe măsură ce realiza că ea 
avea dreptate, figura lui se îmblânzi. 

— De fapt, realizez că ai dreptate. Ti-am spus să mă aștepți 
pe vas. Şi nici nu ţi-am dat adresa de acasă, cum am putut fi 
atât de prost? Trebuie să-mi cer scuze. Apoi, încercă să-i 
zâmbească. Se transformă total, ca și cum cineva ar fi trecut o 
baghetă magică peste chipul lui. Trebuie să-mi cer scuze, zise 
el, nu numai pentru că am uitat să-ţi dau adresa, ci şi pentru 
că mi-am pierdut cumpătul. Randel Lister îi zâmbi fermecător. 
Cred că te-am speriat, zise el. 

Kate încercă să-i zâmbească şi ea, mai destinsă. 

— Putin... 

— Sunt sigur că ai făcut-o. Am avut o dimineaţă enervantă, dar 
asta nu este o scuză pentru că m-am răstit la tine. M-ai iertat? 

Kate îi zâmbi acum cu toată convingerea. 

— Sigur că da, domnule Lister. Mă întrebam chiar ce ar 
trebui să fac. M-am temut de fapt, că dacă mă duc la țărm nu 
ne vom mai întâlni... 

— Ai dreptate, zise el încheind astfel discuţia. Care a fost 
numărul cabinei tale? Să trimit un băiat să ia bagajele. Cred că 
vrei Să-ţi iei rămas bun de la cineva de pe aici, dar te rog, fă-o 
repede, să intrăm la vamă. 

Kate se grăbi să-l găsească pe Ned, să-l asigure că totul era 
bine. 

— Nu-mi place bărbatul ăsta, nici felul în care ţi-a vorbit, 
zise el. 

Kate încercă să-l liniştească. 

— Nici mie nu mi-a plăcut și mi-a fost cam teamă. Dar și-a 
cerut scuze și nu toţi bărbaţii fac asta, Ned, nu? 

Kate se grăbi spre vamă, unde Randel Lister o aștepta 
impacientat. Tot acolo se afla un african cu bagajele ei. 

Lister se îndreptă spre țărm cu pași foarte mari, făcând-o 
aproape să alerge pentru a-l prinde din urmă. Ofițerii vamali 
nu părură prea prietenoși, ba chiar o priviră cu suspiciune. 
Kate se simţea în siguranţă fiind cu Lister. Toţi vorbeau foarte 
repede, gesticulau, își dădeau ochii peste cap, păreau că vor 
să-şi smulgă părul din cap. Kate începu să se întrebe dacă nu 
comisese vreun delict inconștient, desigur. Vocea lui Lister se 
modifică, deveni nervos, nerăbdător, apoi deodată, ca prin 
miracol, toţi începură să râdă și ofițerii le făcură semn să 
părăsească incinta. 

Kate nu era pregătită pentru soarele orbitor de afară. Era o 
căldură imposibilă, aproape violentă, care părea să izvorască 
din asfalt. 

Chiar și costumul subţire pe care-l purta i se părea prea 
mult. Îşi dori să fi avut o pălărie de soare și ochelari. ÎI urmă 
pe Lister spre o mașină mare, roșie, de genul celor văzute 
doar în filme. Şoferul, un african în uniformă, cobori să-i 
deschidă portiera. 

Kate urcă în mașină. Lister îi spuse repede: 

— N-am timp să te duc acasă, să te prezint cum ar trebui. 
Disperarea citită pe chipul ei îl făcu să-i spună: am întârziat 
deja la o întâlnire foarte importantă. 

Kate simţi c-o vor podidi lacrimile. Şi ea urma să aibă o 
întâlnire importantă, s-o cunoască pe fiica lui. Sau el nu 
considera că este atât de important? Începu să se teamă de 
întâlnirea cu familia Dominguez, iar faptul că era singură îi 
sporea teama. 

Trase aer adânc în piept și se uită în jur. Părăsiseră zona 
portului și treceau acum prin faţa unor mari magazine. În faţă 
văzu o biserică foarte mare, apoi o cafenea unde oamenii 
stăteau sub umbrele mari, bând răcoritoare. 

Mașina puse deodată o frână bruscă și se opri. Auzi o voce 
strigând-o și-l văzu pe Lister care fugea spre mașină. Era 
congestionat la faţă și abia respira. Cuvintele lui o luară prin 
surprindere: 

— Eşti sigură c-o să te descurci? 

Kate îl iertă imediat pentru toate emoţiile pe care i le 
produsese de la acostarea vasului. 

— Sigur că da! îl asigură ea. 

— Aș fi vrut să te însoțesc, dar... El se uită la ceas: e chiar 
atât de târziu? Te descurci, Kate? o mai întrebă el încă o dată. 
Eşti atât de tânără și pari foarte pierdută. 

De ce naiba trebuia să accentueze vârsta ei? Avea 
nouăsprezece ani, nu mai era un copil! 

— Nu uitaţi că sunt obișnuită să lucrez cu oamenii, 
răspunse ea înţepată. 

— Ştiu, dar... 

Bărbatul părea că pune în balanță importanţa întâlnirii de 
afaceri şi cea de a o însoţi acasă. Kate nu fu deloc surprinsă că 
întâlnirea avu prioritate. Lister era genul de bărbat pentru care 
problemele personale veneau întotdeauna pe locul doi. 

Mașinile din jur începuseră să claxoneze puternic, strident, 
ba şoferul unui autobuz alb care trecu pe lângă ei și fu nevoit 
să-i ocolească, le strigă ceva indecent. Şoferul lui Lister se uită 
semnificativ la el, lucru care-l făcu pe Randel să se decidă: 

— Bine, ne vedem mai târziu. 

Kate întoarse capul după el, urmărindu-l cu privirea. 
Observă uimită că și el urmări mașina cu privirea. Ceea ce abia 
se întâmplase, îi demonstră lui Kate că acestui bărbat îi păsa 
de ceea ce i se întâmpla. Că avea sentimente și trăiri omenești, 
normale. 

Simţindu-se ceva mai bine după această constatare, începu 
să privească în jur cu interes. Treceau pe lângă un parc cu 
superbe flori viu colorate. Maşina luă o curbă, trecură prin fața 
unui hotel, timp în care începu să se întrebe în ce fel de casă 
locuia Lister. Probabil ceva foarte modern, cu multă lumină și 
culoare. 

Deodată, mașina o luă pe o stradă lăturalnică, oprindu-se 
la capătul acesteia, în faţa unei clădiri de piatră. 

Kate observă că pe faţada acesteia sta scris: Pensao Fadora. 

Şoferul îi deschise portiera și-i duse bagajul, iar ea rămase 
privind uluită clădirea care nu arăta nicidecum a casă de 
oameni bogaţi; căci în mintea ei, Lister era un bărbat bogat. 

După ce-i duse bagajele în interior, şoferul dispăru fără o vorbă. 

Ce putea spune? Rămase cu ochii aţintiți asupra casei care 
o dezamăgise. Trebuia să fie o greșeală. Lister nu putea trăi 
într-o pensiune de mâna a treia, ca aceasta. Nu vedea un 
bărbat cu personalitatea lui locuind într-o astfel de casă 
sărăcăcioasă. Dar acesta era locul la care trebuia să ajungă, 
pentru că șoferul îi dusese bagajele. 

Împinse încet ușa și intră. În hol, văzu câteva fotolii de pai 
și o măsuţă; totul foarte curat, dar cu miros de umezeală şi-şi 
spuse din nou că Lister nu putea să locuiască aici. 

Apoi îi veni un alt gând. Poate aici trebuia să locuiască ea și 
să se ducă zilnic acasă la Lister, la slujbă. Dar nu, Lister îi 
spusese clar că voia ca fiica sa să petreacă toată ziua cu o 
guvernantă englezoaică. 

Văzu telefonul și vru din instinct s-o sune pe doamna 
McCormack. Apoi oftă, renunțând, pentru că nu era încă 
momentul. Se simţea cam speriată și nu știa ce-o aștepta. 

Trase aer adânc în piept și-și spuse că trebuia să ia totul așa 
cum i se oferea, chiar dacă dezamăgirea era mare. 

Auzi un sunet care o făcu să ridice capul și văzu un tânăr 
privind-o din capul scărilor. Era subţirel, îmbrăcat în costum 
alb, avea tenul măsliniu, părul şi ochii negri şi o privea 
curios. 

— Pot să vă ajut cumva, senhorita? o întrebă el politicos. 

Kate îl privi lung, neștiind ce să răspundă. Nici nu ştia de 
numele cui să întrebe. Lister nu-i dăduse nici o informaţie. 

Iar James parcă pomenise de senhora Dominguez. Ar fi fost 
bine să-și fi scris numele. Dar nu se așteptase să fie pusă într-o 
situaţie atât de încurcată. Fusese sigură că Lister o va prezenta 
personal întregii familii. 

Se întrebă dacă arăta aşa cum se simţea, adică prost. 
Tânărul coborî prea repede treptele și ajunse în faţa ei, mult 
prea aproape. Kate se dădu un pas înapoi. 

— Numele meu este... mă numesc Antonio Vidal, senhorita, 
zise el; îi luă mâna și i-o sărută. 

Fără a se gândi prea mult, Kate își smulse mâna, apoi se 
simți prost pentru că tânărul păru amuzat de gestul ei. 
Acţionase probabil conform obiceiurilor portugheze, iar ea se 
comportase ca o școlăriță naivă. Probabil era un obicei 
portughez să se sărute mâna unei femei, iar ea se comportase 
aiurea. Fără să vrea, își aminti ce-i spusese doamna Mc 
Cormack despre obiceiurile amoroase ale tinerilor portughezi. 
Din fericire, perdeaua se desfăcu și apăru o tânără. 

Kate se întoarse recunoscătoare spre ea, pentru că prin 
apariția ei o salvase de o situaţie jenantă. Era o tânără cam de 
seama ei, dar care părea atât de nefericită, încât o şocă. O fată 
cu ochii înfundaţi în orbite, cu obrajii supti. Se mișcă foarte 
încet, de parcă era necesar să-și coordoneze mișcările, 
sprijindu-se cu un baston și cu mâna de perete. 

— Bom dias, zise fata, apoi vorbi în engleză:te pot ajuta cu 
ceva? Și vocea îi era neobișnuită, se gândi Kate. Părea 
disperată, un om care are nevoie de ajutor. 

Tânărul îi făcu loc să treacă. 

— Adeus Menina, zise el, apoi ieși. 

Figura fetei se posomori și mai tare. Pe moment, Kate își 
imagină că va izbucni în plâns, dar ea își mușcă buzele și 
continuă să înainteze cu mișcări stângace, necoordonate, 
neobișnuite, aproape spasmodice. 

Kate se întrebă cum putea să-i explice cine este. 

— Şoferul domnului Lister m-a adus, îndrăzni ea. 

Tânăra ridică privirea spre ea, zâmbind. În clipa aceea păru 
chiar drăguță şi avea o privire prietenoasă. Oare în privirea 
fetei citea și compasiune? 

— A, eşti tânăra care vine din Anglia? Pentru micuța Rose, 
nu? 

Kate oftă. Nu știa dacă să-i pară bine sau rău, dar cel puţin 
află că era așteptată. 

— Așadar, se ştie de sosirea mea? zise Kate. 

— Sigur că da. Tânăra bătu din palme și își făcu apariţia 
un servitor african cu un şort alb, care veni în grabă. 
Ascultă ce-i spuse tânăra, luă repede bagajele lui Kate şi o 
porni pe scară aproape în fugă, de parcă ar fi fost urmărit 
de bandiți. 

Cele două tinere își zâmbiră din nou. 

— Nu te lăsa impresionată de ceea ce vezi acum. Este un tip 
foarte leneș, dar când se știe observat și-și imaginează că va 
obţine... nu știu cuvântul englezesc corect, dar cred că mă 
înţelegi, își dă silinţa. Să nu cumva să crezi că este necesar. Dar 
pentru ei, foarte puţin înseamnă mult. Iar acum, te rog să-l 
urmezi, miss. 

— Sigur că da, zise Kate. Multumesc pentru informaţii. 
Privind-o pe tânăra aceea, Kate simțea nevoia să-i pună multe 
întrebări, dar nu ştia dacă era bine s-o facă și mai ales nu ştia 
cum ar interpreta domnul Lister acest lucru. Kate își îndreptă 
umerii și porni pe scară. Trebuia să facă şi acest lucru. Îi zâmbi 
tinerei, care o urmărea cu o privire ciudată în ochii ei nefericiti. 

Observă covorul care era nou și de bună calitate, pereţii 
curaţi, mobila care strălucea. Cu toate acestea casa părea 
moartă, sordidă, neprimitoare, de parcă din spatele fiecărei 
uși ascultau urechi, făcute doar pentru asta. Nu te prosti, Kate, 
își spuse ea, realizând că lăsase gândurile s-o ia razna. Totuși 
nu-și putea explica acest lucru ciudat legat de domnul Lister; 
cum putea un astfel de bărbat să trăiască într-un asemenea 
mediu? 

Ajunsă la un alt etaj văzu mai multe coridoare și ferestre 
cu draperii întunecate. Nu era nimeni. La capătul etajului al 
treilea văzu o ușă închisă. 

Când se apropie de ea, aceasta se deschise brusc și apăru 
capul cret al africanului care o aștepta. Îi păru rău că n-avea 
bani portughezi, așa că desfăcu mâinile în semn de 
neajutorare, ridicând din umeri. El o privi disprețuitor, așa 
cum i se păru ei și trecu pe lângă ea, lăsând ușa deschisă. 


Capitolul 2 


Kate ezită în faţa ușii deschise, de unde se auzea o voce 
stridentă, pe care n-o înțelegea. Bătu cu timiditate la ușă. Nici 
un răspuns. Ciocăni din nou ceva mai tare. Se simţi 
dezarmată așteptând să fie invitată să intre și-și spuse că 
persoana dinăuntru, care nu auzise bătaia ei, își putea imagina 
că trage cu urechea. 

— Un momento! strigă în cele din urmă o voce foarte iritată. 

Kate așteptă nervoasă. Ce deprimant era totul! Privi de-a 
lungul coridorului acela întunecat. La capătul lui se afla o 
fereastră blocată, iar draperiile de culoare închisă erau și ele 
trase. Vocea se opri dar se auzi ceva care semăna cu sunetul 
unui telefon, care fu mai apoi trântit cu furie. 

Se deschise o ușă de pe coridor și o femeie înaltă își făcu 
apariţia. Era îmbrăcată într-o rochie lungă, neagră, strâmtă, cu 
un șirag lung de mărgele care se scuturau la fiecare mișcare a 


MAREA DE TURCOAZ 33 


ei. Pielea măslinie îi era plină de transpiratie. Era o femeie 
corpolentă, cu părul alb strâns într-un coc. Nu era machiată, 
iar Kate avu impresia că femeia avea buzele cam lipsite de 
culoare. Se apropie de Kate și o privi printre gene. 

Kate ascultă cuvintele rostite în portugheză și zâmbi de 
parcă ar fi vrut să-şi ceară scuze. 

— Domnul Lister... începu ea. 

Femeia mai vârstnică o privi un moment, apoi schiţă un 
zâmbet. 

— A, sunteți domnișoara venită din Anglia! Poftiti, vă rog. 

Kate răsuflă ușurată că întâlnise în sfârșit pe cineva care 
vorbea englezeşte destul de corect. O urmă pe portugheză și 
se aşeză pe scaunul indicat de aceasta. Se uită apoi în jur şi se 
miră din nou: trebuia să fie o greşeală, un bărbat ca Randel nu 
poate locui într-o asemenea casă! 

— Sunteţi miss Williams? Eu sunt Amelita Dominguez, 
bunica Rosei, zise femeia. 

Kate înclină din cap. 

— Mă bucur să vă cunosc, doamnă, murmură Kate. Abia 
aştept s-o cunosc pe Rose. Lui Kate îi fu ruşine pentru că 
vocea ei suna cam slab. Îşi dori să nu fi fost deloc nervoasă. 
Poate era din cauză că așteptase cu multă emoție acest 
eveniment, iar acum totul intrase în linie dreaptă. Senhora 
Dominguez continua s-o privească mușcându-și buzele ca un 
iepure. 

— A, Rosa a plecat chiar acum cu dădaca. Se va întoarce en 
un momento. Senhor Lister n-a venit cu dumneavoastră. 

Era o afirmaţie și nu o întrebare. Vocea femeii, cam 
hârjâită, fu deodată suprimată ca de emoție. Kate se întrebă 
dacă era mânie sau resentimente. Oare senhora Dominguez 
vorbise la telefon cu Lister? 

— Avea o întâlnire de afaceri, dar va veni mai târziu, zise 
Kate apoi se opri brusc, realizând că începuse să lungească 
nefiresc consoanele, exact ca senora și se temu că aceasta va 
crede c-o imită. 

Se lăsă tăcerea, iar Kate încercă să nu mai spună nimic. Îi 
era foarte foame, pentru că la micul dejun pe care-l luase cu 
cinci ore în urmă, mâncase foarte puţin. Se uită la ceasul de 
pe cămin, care indica miezul zilei. Se aflau într-o încăpere 
neprietenoasă, cu mobilă greoaie, veche, iar ei poate și din 
cauza oboselii, i se părea că încăperea este amenințătoare 
chiar. 

Auziră amândouă în același timp glasul unui copil. Se 
întoarseră în același timp spre ușă. Kate se mai însufleți puţin. 

— Rosa! strigă senora, adăugând câteva vorbe în 
portugheză. 

Uşa se deschise și apăru o copilă. Inima lui Kate păru să 
stea o clipă în loc din cauza șocului. Abia acum înţelese ce 
spusese Lister, că Rose îi amintește de o plantă ţinută prea 
mult la întuneric. 

Era o descriere exactă. Copila era înaltă, prea înaltă şi slabă 
pentru vârsta ei. Purta o rochie albă, scrobită cu broderie 
engleză, demodată, prea lungă, cu jupon, și sta cu mâinile 
încrucişate a mirare privind-o pe Kate. 

Avea ochii foarte mari și negri, iar chipul ei era mult prea 
palid. Părul lipsit de viaţă era pieptănat spre spate, unde era 
strâns într-un coc bătrânicios. Nici măcar o şuviţă nu era 
liberă. 

Fără să vrea, Kate se dădu un pas înapoi. Își imagină ce 
aspre și puternice trebuie să fi fost acele mâini brutale, care au 
pieptănat zilnic părul acestei copile. 

Kate continua să privească, să încerce să schimbe mental 
rochia aceea bătrânicioasă, demodată, cu una veselă, cu 
şosete albe și sandale în locul acelor șosete negre și a 
pantofilor. 

Acestea erau lucruri pe care le putea schimba, desigur, dar 
oare ce putea face cu aerul acela dezolat, de teamă 
permanentă care se citea în ochii copilei? Nici un copil de pe 
lume n-ar trebui să arate astfel. Cum oare nu observase tatăl 
ei răul produs mai devreme? Oare era prea târziu? 

Kate simţi dintr-o dată că are gura rea, uscată. Nu putea face 
prima mișcare. Oricare ar fi fost asta, nu trebuia să fie una falsă. 

Kate întinse o mână. 

— Bună, Rose, sunt Kate. 

Atunci, se întâmplă ceva îngrozitor. Fetiţa începu să 
tremure și se întoarse fugind din încăpere. 

— Ana, Ana, începu ea să strige. 

Kate lăsă mâinile să-i cadă neputincioase pe lângă trup. Se 
uită la senora, în ochii căreia observă triumful, înainte ca 
aceasta să lase ochii în jos. Vocea femeii demonstra o falsă 
simpatie. 

— Trebui să ai răbdare, miss. Este doar un copil neobişnuit 
cu străinii. Vorbele ei erau rostite cu mult venin. Nu cred că-ți 
va fi prea ușor, încheie senora triumfătoare. 

— Nici nu m-am așteptat să fie, răspunse Kate înfruntând-o, 
furioasă la rândul ei. Recunoscuse ameninţarea din vorbele 
senorei și tot ce era mai bun în sufletul ei se ridică la 
suprafață. Pe moment, se simţi destul de puternică pentru a se 
lupta și cu o mie de dragoni; darămite cu un copil, care, de 
fapt, trebuia salvat, ajutat. 

În clipa următoare, curajul îi pieri şi luă lucrurile așa cum 
erau. Vru să afle ce anume o speriase pe fetiță. 

Se ridică. Nu trebuia să lase să se vadă că ezita. Indiferent 
ce se întâmpla, doamnei Dominguez nu trebuia să-i dea nici 
un prilej de a se plânge de ea sau de a o acuza de grosolănie. 

— Senora, zise ea cu politețe, mi-aş putea vedea camera în 
care voi locui? Aș vrea să mă spăl și să-mi schimb hainele. 

Kate realiză că formase niște fraze puţin ciudate și greoaie, 
că mânia îi întunecase mintea. 

Privind-o pe femeia din faţa sa, Kate observă triumful din 
ochii ei și ştiu că prima rundă fusese câștigată de Dominguez. 

— A, sigur că da, miss... 

Senora îi spuse unde se afla camera ei. Era prima ușă la 
dreapta, la capătul culoarului. Apoi, femeia luă o bucată de 
material şi începu să coasă. 

Kate roși, indignată. Era pur și simplu concediată cu 
indiferență. Foarte bine, așa va fi. Dar obrajii îi ardeau în timp 
ce căută camera cu pricina unde o așteptau valizele. Se opri 
dezamăgită în cadrul ușii. 

Era o încăpere întunecoasă, sărăcăcioasă, în puternic 
contrast cu lumina orbitoare, soarele, marea și albul vilelor 
din oaș. Draperiile verde închis erau trase pentru ca nu cumva 
lumina să se strecoare prin ele. Patul foarte îngust era acoperit 
de o saltea foarte tare, probabil. Văzu o măsuţă de toaletă cu 
oglinda pătată de muște, care distorsiona orice chip, oricât de 
frumos. Într-un colț, se afla o chiuvetă veche pătată de rugină 
la care curgea doar apă rece. 

Încercând să-și depășească dezamăgirea, Kate dădu la o 
parte draperiile şi parcă se simţi mai bine. Văzu un balcon mic. 

Făcu un pas în balcon și trase aer adânc în piept. Se uită 
peste casele micuțe cu palmieri care se mișcau după briză, 
văzu unde era oceanul şi se simţi mai bine. 

Apa oceanului era minunat de albastră. Urmărind-o, 
observă cum un nor mic acoperi soarele, trase aer și mai 
adânc în piept și văzu un val mare care se întindea dincolo de 
puterea ei de acoperire. 

Balconul era mic, dar avea acolo şi un scaun pe care se 
aşeză trăgând în piept aerul curat al oceanului, prinzând 
curaj, parcă spunându-și că și acolo va putea să se simtă ca în 
rai. Raiul ei. Ştia că va avea multe de îndurat. 

După o scurtă odihnă în care se bucură de pacea și liniștea 
peisajului, se întoarse în mica încăpere pe care o privi cu alţi 
ochi. Poate nu va fi chiar atât de rău când o va împodobi cu 
fotografii. Câteva flori ici şi colo, poate o cuvertură mai veselă, 
viu colorată, care să nu ofenseze familia Dominguez. 

Va trebui să fie atentă la fiecare pas pe care-l va face. Se 
gândi deodată că merita, amintindu-și figura tristă, 
îmbătrânită a copilei. Era hotărâtă s-o schimbe. 

Despachetă, în pofida letargiei induse de căldura aceea 
cumplită și își puse fusta gri în dulap realizând că nu-și 
adusese haine potrivite. Toate erau prea groase. 

Avea dor o rochie ușoară de nailon și două bluze de 
bumbac, ca și un costum de satin. 

Lister îi spusese să nu-și cumpere haine. 

— Vei avea nevoie de o garderobă nouă, când vei veni în 
Mozambic, spusese el. La întoarcerea în Anglia nu-ţi va mai fi 
de folos, așa că îţi voi plăti eu hainele în Mozambic. Le-ai putea 
considera ca o uniformă. Temperatura trece de cincizeci de 
grade, așa că vei înțelege de ce folosim materiale tropicale. 

Mama lui Kate spusese că-i făcuse o ofertă foarte 
generoasă. Kate realiză că din cauza temperaturii înalte va 
trebui să se schimbe de mai multe ori pe zi. 

Îmbrăcă pentru început cea mai subțire rochie pe care o 
avea, ceva din șifon, de un galben pal. După două minute se 
simţi ca şi cum n-ar fi făcut duș şi nici nu s-ar fi schimbat. 

Abia aștepta s-o vadă din nou pe Rose. Și chiar i se ivi 
ocazia. Auzi pași. Abia respirând de emoție, lăsă jos peria de 
păr, luă un dicţionar portughez, așezându-se pe marginea 
patului, evitând deliberat să privească spre ușă. Își amintise un 
sfat primit cândva de la cineva care se ocupase de educarea 
copiilor: lasă-i pe ei să-ți întindă o mână... 

„Lavor as maos...bom dias...repeta Kate, opintindu-se să 
repete“obrigado:... 

Inima păru că i se oprește când auzi un râs cristalin de 
copil și o voce tânără corectând-o: 

— Nu așa se spune, ci lavor as maos...bom dias. 

Fără a-și ridica privirea din dicţionar, Kate insistă, dar se 
pare că tot nu era corect. De data asta, fetiţa n-o mai corectă. 

Kate trase aer în piept şi-şi spuse că trebuia să înceapă 
cumva. 

— Cred că nu voi putea niciodată să învăţ portugheza, deși 
trebuie! 

Uşa se închise încet. Auzi pași și deși lupta cu tentatia de a 
întoarce capul, Kate descoperi c-o putea urmări pe Rose în 
oglindă. Fetiţa se apropiase de ea. 

— De ce trebuie să înveţi portugheza? 

Kate încercă să fie calmă. 

— Pentru ca să pot vorbi cu Rosa. 

Apoi, se întrebă dacă făcuse ceea ce trebuia. În timp ce-și 
despacheta lucrurile se gândise cum s-o abordeze pe fetiță. 
Apoi realizase că indiferent ce-ar fi spus tatăl ei, nu trebuia 
s-o grăbească. 

Trebuia să-i spună tot Rosa pentru că așa o strigau toți ai 
casei, nu trebuia să încerce deocamdată s-o separe de viața de 
familie cu forța. 

Dar oare Lister va înţelege asta? 

Acum, Kate simţea respiraţia fetiţei foarte aproape de 
obrazul ei. Cu toate acestea, simțea că nu venise timpul să se 
apropie de ea, fiind poate prea devreme. 

— Dar eu vorbesc englezește, zise fetiţa cu timiditate. 

În clipa aceea, Kate îndrăzni să se întoarcă spre ea. 

— Cu toate astea, când am încercat să-ţi vorbesc, mi s-a 
părut că te temi să-mi răspunzi. 

Rosa scutură din cap. 

— Nu de asta mi-a fost teamă. 

Kate nu mai știa cum să procedeze. Era nervoasă și nu voia 
să se vadă asta. Ar fi stricat totul. 

— Şi atunci, de ce te temeai? 

Rosa își umezi buzele și Kate citi indecizie în ochii ei negri, 
ca și efortul făcut de copil: 

— Pentru că... 

Dar nu apucă să-i spună nimic. 

— Rosa! Rosa ! strigă o voce nerăbdătoare. 

Copila se schimbă imediat. Figura ei reluă acel aspect 
bătrânicios, în ochi i se putea citi teama și fără o vorbă se 
întoarse și părăsi încăperea. 

Kate fu şocată. La vârsta ei, fetița asta era atât de speriată! 

Cu toate acestea, câștigase puţină, foarte puţină încredere 
din partea copilei. Nu putea să nu regrete că fetița fusese atât 
de aproape şi totuși... 

Auzi gongul care-i chema pe toţi ai casei la masă și răsuflă 
ușurată, căci murea de foame! 

Senora Amelita Dominguez o aștepta pe coridor, cu 
mâinile încrucișate, de parcă Kate ar fi lăsat-o s-o aștepte acolo 
ceasuri întregi. O conduse în salonul unde se afla o masă ovală 
pe care se afla argintărie și pahare de cristal. 

Văzu că la masa respectivă urmau să mănânce doar două 
persoane și avu o tresărire; Rosa nu mânca în același loc! 
Senora sună un clopoțel de argint și o tânără africană 
dolofană într-o rochie cu culori vii aduse o tavă pe care o 
puse pe masă. Senora se ridică maiestuos, ducându-se spre 
acel loc. 

— Un momento, zise ea şi Kate aşteptă în tăcere ca senora 
să servescă legumele și carnea pe alte două farfurii pe care 
tânăra le duse în altă încăpere. 

Apoi Kate fu servită și mâncă repede tot ce i se puse în faţă 
pentru că era lihnită. Se întrebă în timp ce mânca de ce îi 
acordase senora onoarea de a mânca la aceeaşi masă, când ea 
se așteptase să mănânce singură cu Rosa. Se uită la senora 
care mânca repede, de parcă n-ar mai fi făcut acest lucru de 
multă vreme. 

— Fetiţa nu mănâncă la masa aceasta, senora Dominguez? 
întrebă Kate politicos. 

Senhor nu se opri din mâncat, ci vorbi cu gura plină. 

— Ea mănâncă întotdeauna cu Ana, așa este mai bine. 

Cine era Anna? se întrebă Kate. Ar fi vrut să mai pună 
întrebări, dar după figura solemnă a senorei realiză că masa 
era un moment pe care nu i-l putea deranja cu întrebări. Se 
aflau deja la desert, urmat de o cafea foarte tare. 

Kate observă că mâncarea avusese un efect ciudat asupra 
femeii, care se relaxă dintr-o dată, luă ceașca de cafea în mâini 
și începu să vorbească, privind undeva deasupra capului lui 
Kate. Era ca şi cum ar fi gândit cu voce tare. 

— Este ceva ce nu înţeleg...nu voi întelege niciodată. Când 
ești atât de frumoasă și dorită, atât de ...viaţa asta ciudată. ..atât 
de frumoasă... 

Vorbele ei n-aveau sens pentru Kate. Cu toate că simţea că 
femeia i se adresa. 

— ÎL iubeşte din toată inima...cum poate fi cineva atât de 
nemilos? 

Kate se mișcă stânjenită în scaun. Ce cald era, nu 
deschiseseră nici o fereastră! Această femeie vorbea despre 
prima soție a lui Lister, poate? Dar de ce folosea prezentul? 

— Nu este bine să frângi inima cuiva... nici bine, nici...apoi 
se opri: nu cred, miss, c-o să-ţi placă Mozambicul... 

Kate aproape sări din scaun, realizând că de data asta ei i 
se adresa. Se întrebă ce să-i răspundă. Era o ameninţare 
voalată? Senora vorbea oare despre frumoasa Marianna? 

În sfârșit, uşa se deschise și servitoarea africană începu să 
strângă tacâmurile. Senora se ridică greoi în picioare și nici nu 
se obosi s-o privească pe Kate. 

— Este vremea siestei. Rosa doarme deja și nu vreau să fie 
deranjată. Ne vedem la ceai. Şi englezii au obiceiul ăsta, nu? 

Kate se ridică, aşteptă ca senora să iasă și se întrebă ce 
putea face. Putea pleca în oraș? Dar Lister spusese că va veni 
după-amiază şi că vor discuta. 

Nu găsi altă soluţie decât să urce în camera sa, dar nu 
suporta mirosul, ca să nu mai vorbim de căldură. Trebuia să 
aibă răbdare, lucru cam greu pentru ea. 


Capitolul 3 


Singurul moment plăcut era când putea să stea pe balconul 
cu acea priveliște minunată. Profită de ocazie pentru a-i scrie 
mamei. Îi era întotdeauna foarte uşor și plăcut să-i scrie, 
convinsă fiind că mama îi aștepta scrisorile cu nerăbdare. 
Începu aşadar să aștearnă rândurile, dar se opri curând 
îngrozită după ce citi ce-i scrisese. 

Povestea ei era despre o copilă cu rude posesive, nu prea 
evoluate, care făcuseră ca sosirea ei să fie foarte diferită de 
ceea ce sperase. Chiar și Randel Lister fusese prea ocupat ca 
s-o prezinte familiei... 

Reciti scrisoarea de câteva ori, apoi o rupse. Începu să scrie 
alta. Pe aceasta se strădui s--o facă mai atractivă, mai veselă, 
vorbi despre minunatul fiu al doamnei McCormack, mult mai 
încântător decât îi spusese mama lui, apoi făcu referire la 
minunatul balcon în care se afla, la farmecul orașului, al 
micutei Rosa... 

Sări deodată în picioare auzind zgomotul făcut de niște 
tocuri de femeie pe coridor. Auzi o ușă deschizându-se și o 
voce profundă. Era a lui Randel Lister: 

— Ce frumos arăţi, Marianna! 

Kate îngheţă, ţinându-și respiraţia. Auzi o voce de femeie: 

— Randel, individa aia a şi venit. Vocea părea a unei femei 
rănite în amorul propriu. Randel, nu te înţeleg, cum îmi faci 
una ca asta? O iubesc pe Rosa ca pe propriul meu copil și 
acum vrei s-o îndepărtezi de mine?Ah, Randel... 

Se făcu tăcere și Kate își imagină figura frumoasă a 
Mariannei privindu-l rugător pe Lister. Apoi Marianna 
probabil își pierdu răbdarea, pentru că acesta nu reacţiona așa 
cum ar fi vrut ea. 

— Vrei s-o lași pe mâna acestei englezoaice de doi bani... 

Neștiind ce ar fi trebuit să facă, rămase să asculte în 
continuare. Nu se putea mișca pentru a nu fi auzită de cei doi. 

Lister vorbi în cele din urmă. 

— Dragă Marianna, parcă am mai discutat problema asta de 
multe ori! Am crezut c-ai acceptat situaţia. 

Kate simţi că inima îi bate tot mai tare. Oare Lister se 
aştepta ca ea singură să rezolve problemele din familia lui? 

Marianna vorbi din nou, dramatizând ca şi prima oară. 

— N-ai încredere în mine? Cum poţi fi atât de crud, Randel? 
Am iubit-o toţi anii aceștia pe Rosa ca pe copilul nostru, și este 
într-un fel copilul nostru. Este sănătoasă... 

— Mult prea slabă și palidă, răspunse Lister, deja iritat. 

— Randel! exclamă Marianna din tot sufletul. Cum faci o 
astfel de afirmaţie? Nu sunt toţi copiii care cresc în clima 

tropicală palizi și slabi? Cum poate sta în soarele ăsta puternic 
fără umbrelă? Ar face imediat insolaţie. Ne-ai reproșat că este 
prea liniștită și tăcută. Nu ţi se pare o mare prostie? Este rău 
ca un copil să fie bine educat? Cred că voi englezii sunteți 
nebuni, așa cum se spune. 

Lister părea că se amuză de vorbele Mariannei. Kate realiză 
că se obișnuise cu scenele ei şi n-o mai lua în seamă. 

— Micuța Rosa este fericită așa cum este acum, insistă 
Marianna. 

Kate simţi impulsul de a ieși din camera ei şi a-i spune 
Mariannei că minte. Ştia prea bine că fetița nu este fericită. 
Cum putea fi fericită dacă se temea la fiecare pas? 

Vocea Mariannei se schimbă din nou; căpătă un tremur 
ușor și engleza i se deterioară. Poate așa i se părea că este mai 
atrăgătoare, se gândi Kate. 

Kate era şocată de ce auzise și-i displăcu această Marianna, 
înainte de a o cunoșate. 

— Totul este prea greu pentru Rosa, nu vei reuși nimic... 

— Marianna, ce poate fi prea greu? În câteva zile o să te 
întrebi cum de n-am angajat-o mai devreme pe Kate. Vei fi 
liberă, așa cum dorești, vei putea ieși... Lister devenea deja 
sarcastic. Apropo, vrei s-o chemi pe Kate? 

Lister vorbea de parcă lucrurile ar fi fost deja stabilite și nu 
mai avea ce discuta pe această temă. 

Kate se îndoia că lucrurile vor fi atât de simple. O auzi pe 
Marianna spunând dispreţuitor: 

— Individa aia doarme. Este prima zi de muncă și deja a 
obosit. Mi s-a spus să n-o deranjez... 

Kate abia se abţinu să nu deschidă ușa. Ce minciună! 

— Nu ai inimă, Randel, continuă Marianna. Nu înţelegi că 
toată lumea va râde de mine? Dacă mi-ai fi spus că vrei s-o 
creşti pe Rosa ca pe un copil englez, așa aș fi făcut. Îţi spun 
asta, dragul meu Randel....Marianna făcu o pauză și auzi râsul 
amuzat al lui Lister. Nu ai inimă de loc, insista Marianna. Ai 
venit aici, dar nu ca să mă vezi. Cândva, după mine veneai aici, 
pe mine mă iubeai. Acum vrei s-o vezi pe englezoaică; foarte 
bine, las-o să doarmă și între timp noi o să discutăm... 

— Uite ce este, Marianna, sunt foarte ocupat și am venit 
doar ca s-o văd pe Kate Williams. 

— Te rog, Randel. Nu ţi-am cerut prea mult... 

Kate auzi o uşă care se închise şi se făcu tăcere. Ea se 
întoarse iar pe balcon să privească marea, de data asta 
nervoasă. Ce fel de bărbat era acest Randel Lister dacă 
Marianna îl întorcea după bunul ei plac? Mai bine trebuia să se 
întrebe ce fel de femeie era această Marianna. James îi spusese 
că era foarte frumoasă... 

Kate se gândi nefericită că n-o aștepta nimic bun în acest 
loc. Dacă Marianna îl putea influenţa atât de ușor pe Lister 
totul va fi mult mai greu pentru ea aici. După cum spusese 
doamna Kelly, familia Dominguez n-o va primi cu inima 
deschisă și o va privi ca pe un obstacol care trebuia 
îndepărtat. Dacă Lister ar fi fost de partea ei, poate s-ar fi 
descurcat, dar așa... 

Kate oftă. Acum, slujba nu mai avea nici un farmec pentru 
ea. Lister îi va plăti drumul spre casă. Dar ce va face cu fetița? 
O altă Kate va trebui să vină în acel loc sordid, s-o transforme 
pe Rosa într-un copil normal, fericit. 

Începu să-și perie părul lung, blond, își aplică rujul, apoi se 
privi în oglindă pentru ultima oară. Nu era frumoasă, dar avea 
un ten foarte proaspăt. Arăta ca o guvernantă care inspiră 
încredere. Doar pentru asta o angajase Lister. Nu se uita la ea 
ca la o femeie atrăgătoare. 

Ieși pe coridor și se trezi faţă în faţă cu Lister. 

— Nu dormeam, domnule Lister, vă aşteptam. 

Randel era îmbrăcat într-un costum închis la culoare, cu o 
gardenie la butonieră. În urma lui venea Marianna. 

Cum putea Kate să-l convingă că fetiţa lui avea nevoie de 
ea? Cum putea orice bărbat să pună la îndoială buna credință 
a Mariannei o dată ce se uita în ochii ei migdalaţi, cu acele 
gene incredibile, cu acea gură pasională, provocatoare? Înaltă 
și bine făcută, era greu de descris în cuvinte. 

Nu era de mirare că James și oricine altcineva se întreba 
cum putea să-i reziste Randel. lar Kate ce șanse ar avea să-l 
convingă pe Randel că este bine s-o păstreze dacă avea de ales 
între ele două? 

— Kate, te-ai aranjat în camera ta? Sper că-ţi place! zise 
Randel. 

Poate Marianna îl convinsese s-o pună la o perioadă de 
probă, o lună sau doar o săptămână. Kate era conștientă că 
veneau timpuri grele pentru ea, mai ales dacă Randel era sub 

papucul Mariannei și că singurul lucru pe care-l putea face era 
să câștige simpatia Rosei. 

Lister i-o prezentă Mariannei. 

— Fa este Kate Williams, sunt sigur că-ţi va fi de mare ajutor. 
Kate, ea este Marianna Dominguez, sper că vă veţi imprieteni. 

Kate îl privi pe Randel, apoi pe frumoasa portugheză, în 
ochii căreia citi suspiciunea care se vedea probabil și în ochii 
ei și pentru o clipă simţi simpatie pentru acea tânără 
frumoasă. Dacă Marianna îl iubea cu adevărat pe Lister, va face 
totul s-o elimine de aici. 

James îi spusese că Marianna era foarte egoistă și că Randel 
ştia asta și din această cauză ezita. În clipa următoare, Kate nu 
mai simţi nici un pic de simpatie faţă de Marianna care spuse 
cu duritate: 

— Două femei care vin din lumi diferite nu pot fi prietene. 
Avem standarde diferite de viaţă. 

Kate roși de mânie dar observă cât de rapid interveni Lister. 

— Sigur că aveţi, naţiunile diferă între ele. Apoi el se 
întoarse spre Kate; ai cunoscut-o pe Rosa? 

Marianna vorbi în locul ei, pentru a nu-i da răgaz să 
răspundă. 

— Din păcate, întâlnirea lor n-a fost un succes, zise ea luând 
un aer de disperare falsă. 

Kate roși de indignare. 

— Cum putea un copil să mă îndrăgească la prima vedere? 
Mă consideră o străină! 

Lister o ascultă încruntat. 

— Este ciudat, aș fi crezut că... 

Kate observă că Marianna triumfa. Cât și-ar fi dorit ca 
această creatură să dispară imediat! Cum îl putea face pe Lister 
să înţeleagă gravitatea situaţiei cu ea de faţă? Fără ca el s-o 
sprijine în vreun fel? 

Kate trase aer adânc în piept. 

— Domnule Lister, zise ea cu toată demnitatea unei tinere 
de nouăsprezece ani. Trebuie să înţelegeţi că nu este ceva 
ușor pentru mine. Rosa m-a văzut acum, nici n-am avut timp 
să schimbăm câteva cuvinte. Cum să pot face ceva în câteva 
minute? Observă că Marianna voia să intervină şi de aceea ridică 
vocea: cum credeți că mă pot împrieteni cu fetița, când nici 
măcar nu mi se oferă timpul necesar să discut singură cu ea? 

Lister o privea de parcă nu i-ar fi venit să creadă. 

— Dar asta este... 

— O prostie? zise Kate cu obrajii arzând de indignare. Nu 
este o prostie, domnule Lister. Când am sosit, Rosa era plecată. 

— Rose, zise el iritat. 

Kate își muşcă buzele, uitându-se la Marianna. 

— Rose, da, aveţi dreptate; era plecată. Când s-a întors am 
văzut-o câteva clipe și... 

— Şi Rosa a fugit țipând, interveni Marianna, cu 
malițiozitate. 

Randel se uită de la una la alta, încruntat. Pentru o secundă, 
lui Kate îi fu milă de el. Dar și mai milă pentru Rosa. Ea spuse: 

— Așa este. I s-a spus ceva care a speriat-o. Eu am apucat 
să-i spun doar: „bună ziua, Rose“ și fetiţa a fugit țipând. Am 

vrut să mă duc după ea să-i vorbesc, dar nu mi s-a îngăduit. Nu 
ia masa cu noi, iar după masă cineva, Anna pe nume, a dus-o 
la culcare. De atunci, n-am mai văzut-o. Nu mă puteţi acuza că 
n-am apucat să mă împrietenesc cu ea. 

Kate observă că ar fi fost mai bine să nu fi spus toate 
acestea. 

Marianna îl prinsese de braț pe Lister și se sprijinea de el 
zâmbind superior. Iar Lister o privea pe Kate cu dispreţ, așa 
cum i se păru ei. 

— Cred că din cauza oboselii ţi-ai cam pierdut cumpătul, 
zise el rece. Este o versiune diferită de ceea ce mi s-a spus 
până acum. EI îi întinse o carte de vizită. Aceasta este adresa 
biroului meu. Te aştept mâine, la unsprezece; acolo vom 
putea discuta pe larg. Cred că trebuie să-ți cumperi haine mai 
subţiri... vocea i se mai îmblânzise. 

Kate simţi că-i piere pământul de sub picioare. Lister n-o 
crezuse! Nici nu avea intenţia s-o facă! El acceptase deja 
minciunile Mariannei, iar ei nu-i dădea șansa să se 
dezvinovățească. Kate luptă cu lacrimile care voiau să 
izbucnească, dorindu-și ca mama să-i fie aproape. Dacă ar fi 
fost așa, ce i-ar fi spus?“Luptă până la capăt, draga mea, și 
nu-i lăsa să vadă că te-au rănit.“ 

— Ai o cameră confortabilă? o întrebă Lister. 

— Da, mulțumesc, priveliștea este minunată. 

Lister răsuflă ușurat. Kate avu impresia că el știa de fapt 
adevărul şi că-i era rușine de asta. Poate că nici pentru el nu 
era uşor, mai ales când iubea o femeie ca Marianna. 

— Bine, ne vedem mine la birou. Poate Rose se va obișnui 
cu tine și... 

El se opri, pentru că Marianna îi luase mâna, ducând-o la 
obrazul ei, repetând: 

— Randel, Randel al meu... 

Începură să vorbească în portugheză și felul lor de a vorbi 
i se păru minunat lui Kate, de parcă ar fi fost niște declaraţii 
de dragoste. Sau poate asta şi erau...Marianna o privi 
triumfătoare pe Kate, apoi se întoarse din nou spre Lister: 

— Am știut că vei fi de acord, iubitule. Spune-i mamei mele, 
miss, că voi întârzia în seara asta. 

Kate îi urmări cum pleacă. 

Spusese mai înainte că este foarte ocupat, dar acum 
plănuia ceva cu Marianna despre o ieșire seara. 

Într-o stare mizerabilă, Kate se întoarse în camera sa, îşi 
scoase rochia și se întinse pe pat, cu ochii plini de lacrimi. Se 
simţea epuizată. Totul era diferit de ce se așteptase ea. Ce ar 
fi spus mama în situația asta? 

Era evident că Lister nu locuia la familia Dominguez. Kate 
îşi îngropă faţa în pernă, dorindu-și ca Lister să nu fi apărut 
niciodată la domnul Stowe, să nu-l fi cunoscut... 

Apoi și-o aminti pe Rosa și-i păru bine că se întâmplase așa. 


Capitolul 4 


Când se trezi, Kate auzi muzică. Se îmbrăcă în grabă şi luându-se 
după muzică o găsi pe senora stând singură și brodând, ascultând 
radioul. Întoarse o figură întunecată, tăioasă spre Kate: 

— Da, miss? 

Kate repetă mesajul Mariannei și văzu că figura femeii se 
însufleţi dintr-o dată. 

— A, așa da! Apoi, figura ei redeveni placidă. Nu mă 
indoiesc că vei găsi ceva care să te intereseze. 

Kate o privi lung, apoi îndrăzni: 

— Unde este Rose, pardon Rosa? 

Senora se aplecă asupra lucrului de mână. Nici măcar nu se 
mai obosi s-o privească atunci când îi spuse: 

— La plimbare, ca de obicei. 

Kate aşteptă ca senora să mai zică ceva, dar acest lucru nu 
se întâmplă și cealaltă femeie lăsă liniştea să devină jenantă, 
apăsătoare. 

În cele din urmă, Kate părăsi încăperea, furioasă şi 
neputincioasă. Cum putea să le ţină piept acestor femei 
potrivnice? Nici măcar n-o lăsau să vadă copila... 

Începu să privească dezamăgită marea, apoi îi veni o idee. 
Se întoarse la senora și-i spuse că se va duce la plimbare. O 
porni spre holul de la intrare unde o văzu pe tânăra care scria 
ceva într-un registru. Când o văzu pe Kate, ea îi zâmbi. 

— Eu sunt Natala Viera, zise ea politicos. 

— Iar eu, Kate Williams, zise Kate. Mă bucur că pot schimba 
o vorbă cu cineva. 

Kate citi înțelegere și compasiune pe figura tinerei. 

— Miss Williams, mă tem că lucrurile nu vor fi prea simple 
pentru dumneata. 

Kate trase aer în piept şi reuși să zâmbească. 

— Ai dreptate, așa va fi. Te rog să-mi spui pe nume. Voi face 
şi eu la fel. Ai un nume foarte frumos. 

Tânăra roși, încântată. 

— Mulţumesc foarte mult. Voi fi fericită să-ţi pot spune pe 
nume, Kate. Și eu sunt foarte singură, adăugă tânăra. 

— Dar de ce? Eşti tânără și... 

Natala făcu un gest de deznădejde. 

— Oamenii mă privesc cu reținere, le este milă de mine, sau 
rușine cu mine... sunt o sursă de jenă... 

— Pentru mine nu, o linişti Kate. Ai mult curaj și te admir pentru 
asta. Am fost instruită ca asistentă pentru bolnavi ca tine și am 
ajutat mulţi copii cu astfel de probleme. Știu cât de greu îţi este. 

Natala bătu fericită din palme. 

— O, ce bine este să știi că poţi vorbi cu cineva despre 
asta! Lumea din jurul meu vorbește despre mine doar în 
șoaptă. Se uită la mine, dar apoi mă evită de parcă aș avea 
lepră. 

— Cred că sunt oameni de proastă factură, zise Kate. Nici 
un om educat sau măcar inteligent nu refuză cooperarea cu 
un bolnav ca tine și ştie ce mult curaj îţi trebuie să trăieşti. Ar 
trebui să te admire. Eu am nevoie de o prietenă, Natala, ce 
zici? Accepţi prietenia mea? 

— O, Kate, îţi mulțumesc, sigur că abia aştept să devenim 
prietene! exclamă fata imbujorată. 

Mai discutară, evitând însă să aducă în discuţie slujba lui 
Kate. Natala era plină de tact, așa că tot Kate deschise 
subiectul. 

— Rosa este la plimbare, așa că nu pot să stau singură în 
camera mea toată ziua. Cred c-o s-o sun pe doamna 
McCormack. A fost atât de bună cu mine pe vas! 

— Cred că este ușor pentru oameni să fie buni cu tine, 
zise ea. 

Kate îi zâmbi. 

— Aș vrea ca şi alte persoane să gândească așa ca tine, 
Natala. 

I se păru grozav să audă glasul doamnei McCormack și să 
se simtă ca acasă. Porni spre casa acesteia aflată pe o 
străduţă cu trotuarele umbrite de coroanele bogate ale 
copacilor. 

Vila Paradis, aşa se numea locul în care locuia familia 
McCormack. Kate se lăsă fermecată chiar de la început de 
straturile vesele de flori, așa cum își imaginase că ar arăta casa 
acestei doamne. 

Nici nu apucă să sune că femeia deschise și Kate se trezi 
strânsă la piept. 

— Draga mea, exclamă doamna McCormak, n-am sperat să 
am vești atât de curând de la tine! 

Era o casă frumoasă, cea în care se afla. Camerele erau 
spatioase, aerisite, cu draperii frumos colorate, pline de vaze 
cu flori înmiresmate. Covoarele erau de calitate. 

Kate nici nu se gândise la ce-i va spune doamnei 
McCormack, deși nu intenţiona să-i spună chiar tot adevărul, 
dar doamna respectivă era una dintre acele femei care află 
totul imediat, fără nici un efort. 

— Trebuie să admit, zise doamna Mc Cormack că m-ai uluit! 
Am crezut că acest Lister este un bărbat adevărat, cu 
discernământ. Consider că s-a comportat reprobabil cu tine. 
Indiferent ce treburi presante avea, trebuia să te prezinte 
familiei Dominguez și fiicei lui. Asta ar fi lămurit punctul lui 
de vedere chiar de la început. 

— Avea o întâlnire foarte importantă, îl scuză Kate. 

— Şi tu erai la fel de importantă, Kate, mai ales că urma să 
te ocupi de copilul lui. Și mai trebuia să știe că familia 
Dominguez nu te va primi cu braţele deschise. 

Doamna Mc Cormack vru să afle despre fetiţă și se arătă 
şocată. 

— Este evident că Rosa are nevoie de tine, Kate, zise ea, dar 
trebuie luată încet, după cum ai spus. Dar cine știe? Poate că 
noi, femeile, exagerăm ca de obicei. Dar acest Randel Lister se 
pare că nu vede mai departe de lungul nasului. Când te vei 
duce la biroul lui, să fii mai incisivă, Kate. Ea îi zâmbi fetei din 
faţa ei care părea obosită, dezamăgită, diferită de Kate cea 
veselă de pe vapor. Draga mea, știu că nu este uşor ca la 
nouăsprezece ani să reziști unui bărbat sarcastic. Totuşi, nu 
uita, va trebui să fi puternică; altfel, familia Dominguez te va 
strivi. 

— Ce-aș mai putea face acum? întrebă Kate, descumpănită. 

— Trebuie să-ţi stabilească sarcinile. Fă-l să înţeleagă că 
familia Dominguez nu te-a primit chiar cu braţele deschise. 
Cere-i să le lămurească rolul tău aici. Insistă pe faptul că el 
şi-a dat seama de rolul tău important când te-a angajat. 

Mai apoi, Kate se pregăti de plecare; află acum că Randel 
Lister locuia la hotelul Aziz și nu avea o casă pentru că voiaja 
foarte mult. 

— Am aflat de la fiul meu că următoarele șase luni le va 
petrece la Lourenco Marques și ar putea închiria o vilă. Astfel, 
tu și fetița aţi putea locui cu el. 

— Ar fi minunat, spuse Kate entuziasmată, lucru care nu 
scăpă ochiului atent al doamnei McCormack. Apoi Kate roși și 
spuse: locuiesc într-o cămăruță sărăcăcioasă, iar cu familia 
Dominguez nu mă înţeleg, așa că ar fi o schimbare în bine. 
Apropo, adăugă Kate, am văzut-o pe Marianna, este foarte 
frumoasă. 

— Așa zice și James. Descrie-mi-o, te rog. 

Kate încercă s-o descrie, dar nu-i fu prea ușor. Marianna 
era de o frumuseţe sălbatică, seducătoare, avea o voce 
profundă, mlădioasă, un fel fermecător de a fi, iar lui Lister i 
se adresa posesiv, pentru ca mai apoi Să arate că vrea să se 
transforme în sclava lui. 

— Este îndrăgostit de ea? se miră doamna McCormack. 

— Nu ştiu, zise Kate, dar de ce mă miră? Oricine ar fi! Este 
de o frumuseţe ieșită din comun. Dar foarte arogantă, plină de 
sine. Când mă privește, mă simt ca un șoarece. 

Doamna McCormack n-o aprobă. 

— Arăţi așa cum ești, o tânără drăguță și bine educată. 

Kate zâmbi trist. 

— Ce plictisitor sună! Cred că este grozav să arăţi ca 
Marianna! 

— Poate, zise doamna McCormack, dar amintește-ţi că 
Lister te-a angajat pe tine să ai grijă de copila sa. 

Kate se întoarse la Pensao Fadora cu mult curaj. Era 
adevărat. Lister o angajase pe ea. 

Natala nu se mai afla în holul casei și lui Kate îi păru rău, 
iar încrederea de sine insuflată de doamna McCormack i se 
mai risipi. Când trecu pe lângă salon, auzi glasul senorei: 

— Te rog să intri aici putin, miss. 

Vorbele ei sunară ca un ordin. Kate se așeză pe un scaun 
şi aşteptară ca servitoarea care le adusese cafeaua și prăjiturile să 
iasă. Kate mâncă o prăjitură în timp ce senora se înfruptă cu patru. 

Se auzi un glas de copil. Kate se ridică, decisă să nu piardă 
ocazia de a-i vorbi copilei. 

— Rosa! Rosa! 

Senora o opri. 

— Stai jos, miss, ascultă ce-ţi spun. 

Kate se așeză, cuprinsă de neputinţă. Cum să lupte 
împotriva acestei femei? 

— Lasă copila în seama Annei. Este mai bine așa. De data 
asta, vocea senorei părea mai puţin furioasă, de parcă ar fi fost 
uimită că se supusese imediat. Cu Anna s-a obișnuit, 
dumneata ești o străină. 

Kate trase aer în piept și găsi curajul să protesteze. 

— Dar... senora... dacă nu încep să stau cu Rosa, cum să mă 
cunoască? 

Senora o privi fix. 

— Va veni și asta cu timpul, zise ea batjocoritor. 

Kate încercă să se controleze. Ce însemnau vorbele 
senorei? Că va fi concediată? Sau că vor face totul să-i 
demonstreze lui Lister că nu era o guvernantă bună? Că nu era 
acceptată de copilă? Sau voiau s-o facă să plece singură? 

Kate zâmbi politicos. 

— Aveţi dreptate, spuse ea supusă. 

Voi avea de luptat, se gândi ea. Și o voi face de dragul 
Rosei. 

Seara părea să nu se mai sfârșească, dar în cele din urmă 
senora îi spuse că era timpul să facă baie și să se schimbe 
pentru cină. 

Din fericire, apa era caldă și se bucură de o baie prelungită. 
Se îmbrăcă încet, fără grabă, vrând să afle în ce cameră dormea 


MAREA DE TURCOAZ 59 


Rosa, deși știa că nu poate face nimic. Cină doar cu senora, 
care devoră totul cu o poftă nebună, în timp ce ea abia se 
atinse de mâncare, din cauza emoțiilor. 

Deși încerca să pară supusă, în interior se răzvrătea, făcea 
planuri, număra orele până-l va vedea pe Randel Lister. 

Dar tocmai când renunţase la ideea că o va mai vedea pe 
Rosa, i se ivi o ocazie nesperată. După masă, pe când se 
îndrepta spre camera ei, auzi o melodie stranie și intui că 
Anna îi cânta fetiţei un cântec de leagăn, probabil. Bătu la ușă 
și intră. 

Imediat ce pătrunse în încăpere, Rosa exclamă speriată: 

— Anna! 

Servitoarea africană numită Anna o privi cu teamă pe Kate, 
apoi se apropie de Rosa de parcă ar fi vrut s-o protejeze 
împotriva ei. 

Kate rămase în prag, dezamăgită, regretând că intrase. De 
ce nu mai avusese răbdare? 

— Am venit să-ți spun noapte bună, Rosa. Te rog să mă 
înveți să spun asta în portugheză, zise Kate, străduindu-se să 
zâmbească. 

— Boa noite, zise Rosa cu vocea tremurată, cu teamă în 
priviri. 

— Mulţumesc, zise Kate, luptând cu impulsul de a izbucni 
în plâns; voia să plângă de milă pentru copila aceea. Boa 
noite, Rosa. Obrigado, boa noite. Când ieși, o văzu cu coada 
ochiului pe Rosa aruncându-se la pieptul servitoarei. 

În seara aceea, Kate rămase mult timp în balcon până când 
începură să apară tântarii. Intră apoi în încăperea fără aer, cu 
o căldură insuportabilă și miros de mucegai, simțind gustul 
amar al înfrângerii. 

Dar tinereţea o ajută să învingă și somnul o cuprinse destul 
de repede, iar dimineaţa când se trezi și văzu apele oceanului, 
și auzi cântecul păsărilor, se mai linişti. Îşi aminti spusele 
doamnei McCormack, referitoare la îngrijorarea lui Lister față 
de starea fetiţei sale și-și spuse încrezătoare că-l va face să 
înțeleagă că rolul ei era foarte serios în educaţia fetei. 

O salută veselă pe Anna care așeza masa, iar aceasta o privi 
ciudat, așa că se întoarse în camera sa. 

Cu o zi în urmă se afla pe alte meleaguri. I se părea 
incredibil că  experimentase atâtea emoţii, mizerie, 
deznădejde, teamă, nesiguranță, într-o singură zi. Nu era 
totuși prea devreme să se considere înfrântă? De ce dramatiza 
totul? Poate era din cauza căldurii... 

Auzi gongul care chema familia la masă și descoperi cu 
stupoare că era singura care lua micul dejun. Restul familiei 
plecase la Coventry. Mâncă fără poftă bucata rece de carne de 
vită cu sosul acela imposibil, apoi şunca și ouăle, bău cafeaua 
cu ochii aţintiţi pe peretele din faţă, mai nefericită ca oricând. 

Nu trebuia să-i lase pe cei din familia Dominguez să vadă 
că era afectată de cele întâmplate. Se duse în camera Rosei, 
dar aceasta nu era acolo. Se uită prin încăperea cu draperiile 
acelea închise la culoare, care nu lăsau razele soarelui să 

pătrundă, cu mobila neagră, mai potrivită pentru o femeie în 
vârstă decât pentru o copilă. Cu ochii minţii, schimbă totul 
de la mobilă până la draperii, înveselind atmosfera, apoi se 
duse în camera ei să se pregătească pentru întâlnirea cu 
Lister. 

Când ieși pe coridor se lovi de Marianna, care avea 
bigudiuri în păr, nemachiată, îmbrăcată într-un capot 
transparent vechi, cu un chip total diferit, pământiu și se 
întrebă ce reacţie ar avea Lister dacă ar vedea-o așa. 

— Sper c-ai dormit bine, miss, zise ea pe un ton foarte 
mieros. 

— Da, mulţumesc, așa a fost, răspunse ea cu politețe, 
dorindu-și ca atât Marianna cât și mama ei să nu i se mai 
adreseze cu acel“ miss“ pe care-l prelungeau nefiresc, parcă 
pentru a-i da o tentă batjocoritoare. 

— Eu n-am prea dormit, pentru că senor Lister m-a adus 
târziu acasă. Am dansat toată noaptea, Lister nu mai voia să mă 
lase să plec. 

Kate îi spuse: 

— Mă bucur că v-aţi distrat atât de bine. Kate știa prea bine 
care era situaţia dintre Lister şi Marianna, dar nu lăsă să se 
vadă asta. 

— Eu şi Lister ne cunoaștem de multă vreme, continuă 
Marianna, suntem fericiţi împreună și foarte apropiaţi, zise 
ea după ce făcu o pauză pentru a-și aminti cuvintele 
potrivite. 

— Înţeleg, zise Kate, întrebându-se de ce se străduia 
Marianna să-i explice ce era între ea și Lister. Dar își aminti 
spusele doamnei McCormack că Lister o angajase pe ea să aibă 
grijă de fiica lui și nu pe Marianna. 

Reuşi să treacă de aceasta și se întâlni cu Natala, care o 
salută cu căldură și-i spuse cum ajungea în centru. Îi dădu 
chiar și niște bani portughezi. 

Iar când Kate era gata de plecare, Natala îi spuse că-i va ţine 
pumnii, pentru ca totul să iasă așa cum își dorea ea. 

— Mulţumesc, Natala, zise ea grăbindu-se să prindă autobuzul, 
întrebându-se de unde ştia Natala de întâlnirea ei cu Lister. 

Găsi imediat staţia de autobuz şi chiar se bucură de 
călătorie putând să vadă orașul, să sesizeze particularitățile 
acestuia. Când cobori, o luă pe strada principală, unde se 
aflau multe magazine de lux și găsi cu ușurință adresa dată de 
Lister. Văzu imediat numele Randel Lister sub numele 
companiei Africo America. 

Se uită la ceas şi văzu că mai avea câteva minute până la ora 
întâlnirii. Luă liftul până la etajul treisprezece al clădirii, unde 
o tânără foarte drăguță o întrebă care era scopul vizitei ei. 

În timp ce aceasta se duse să întrebe dacă Lister o putea 
primi, își aminti sfaturile date de doamna McCormack. 
Trebuia să definească foarte exact care erau sarcinile ei, iar 
familia Dominguez trebuia făcută să înțeleagă că de acum 
înainte Rosa era în grija ei. 

Tânăra aceea frumoasă se întoarse și o invită în biroul lui 
Randel. 

Acesta nu ridică ochii din actele pe care le avea în faţă. 

După ce aşteptă câteva secunde, acesta ridică în sfârșit 
privirea. Kate tresări, respiră adânc, și-și strânse la piept 
poșeta, încercând să nu-l lase să vadă ce efect avusese 
privirea lui. 

Era absurd, căci Lister era angajatorul ei. O vedea doar ca 
pe o tânără englezoaică obișnuită, care trebuia s-o facă pe 
Rosa să intre în lumea reală. 

— Bună dimineaţa, domnule Lister, zise Kate. 

El se ridică, o invită să ia loc, apoi își aprinse o țigară și 
venind mai aproape de ea îi zâmbi. Dar era un zâmbet rece, 
studiat. Kate simţi că Marianna discutase cu el despre 
programul Rosei, sau poate chiar mai mult, despre 
concedierea ei, înainte de a fi avut ocazia s-o cunoască pe 
Rose. 

Kate aflase că în cazul unui interviu este mai înțelept să lași 
cealaltă persoană să vorbească. Poate Lister ştia și el acest 
lucru pentru că între ei se lăsă o tăcere stânjenitoare. Kate oftă 
și capitulă. 


— Domnule Lister, zise ea formal, trebuie să discutăm 
despre situaţia în care mă aflu. 

El se sprijini de spătarul scaunului și zâmbi. 

— Ei bine? zise el. 

Kate nu se simţi prea încurajată nici de vocea, nici de 
zâmbetul lui. Trase din nou aer în piept. 

— Domnule Lister, sunt într-o situaţie dificilă, începu ea 
apoi realiză că se repeta și tăcu. 

El zâmbi și Kate realiză că avea cel mai frumos și dezarmant 
zâmbet. 

— Kate, te înțeleg, pentru că nici Situaţia mea nu este mai 
ușoară. Familia Dominguez a fost foarte bună cu Rosa și cu 
mine, n-am realizat că aducerea ta aici îi va afecta atât de mult. 
Dacă aș fi ştiut... 

— Înţeleg, zise ea. Este bine să mă întorc în Anglia. 

Kate fu uimită de violenţa cu care protestă Lister. 

— Nici vorbă! exclamă el. Sau regreți cumva că ai acceptat 
slujba? 

— Nu, desigur, nu regret, aș vrea să rămân... să am grijă de 
fiica dumneavoastră, dar nu știu de ce am senzaţia că v-aţi 
răzgândit, sau că vreţi ca familia Dominguez să... 

— Ce te-a făcut să crezi asta? 

Kate nu se mai temu de el. 

— Vreţi să vă spun adevărul? 

— Da, chiar te rog, fără să ascunzi ceva. 

Fără a-l privi, Kate îi relată felul accidental în care o 
cunoscuse pe Rosa, cum aceasta fusese apoi îndepărtată de ea, 
că se temea de ea din cine ştie ce motiv, cum senora insistase 
ca Rosa să fie lăsată în grija Annei. Cel mai mare obstacol era 
teama Rosei faţă de ea. 

— Vedeţi, domnule Lister, nu este ceva ce se poate rezolva 
în câteva ore. Fiica dumneavoastră nu cunoaște decât familia 
Dominguez și pe Anna. Eu sunt o străină... cred că i s-a spus 
că viaţa alături de mine va fi foarte grea... 

— Rosa se teme de tine? întrebă Lister. Poţi demonstra asta? 

Kate ezită. Era o situaţie foarte ciudată. 

— Domnule Lister, înțeleg că nu este uşor pentru senora să 
mă aibă în casă, oamenii bătrâni se obișnuiesc foarte greu cu 
persoane necunoscute. lar Anna crede probabil, că vreau să-i 
iau locul. Mi se pare foarte atașată de Rosa. 

— De ce continui să-i spui Rosa? O cheamă Rose. 

Kate îl privi uimită. 

— Dar până acum i s-a spus numai așa. Cum s-ar simţi dacă 
i s-ar spune dintr-o dată Dick, de exemplu? 

Lister începu să râdă. 

— Nu va fi uşor pentru mine, domnule Lister. Doar dacă 
familia Dominguez va vrea să coopereze, să mă accepte. 
Deocamdată mă simt ca o intrusă. Întelegeti aşadar cât de greu 
este pentru mine să câștig încrederea Rosei. Kate văzu că 
Lister devine dintr-o dată foarte grav. 

— Numai eu sunt vinovat de această situaţie, murmură el. 
N-am realizat până acum felul în care iubesc ei acest copil. 
Oricum, intenţionez s-o trimit pe Rose la un internat când 
plecăm în Anglia. De ce mă priveşti așa? Ti-am spus doar că te 
angajez numai pentru șase luni! 

Kate încercă să se controleze; știa că pe figura ei se poate 
citi foarte ușor ceea ce simte. Apoi își adună curajul. 

— Îmi părea rău pentru Rose, atâta doar, zise ea. Așa cum 
se va obişnui cu mine, va trebui să se obișnuiască apoi cu o 
altă viaţă. Internatul este o soluţie pentru unii, dar ea... 

— Ciudat că deși n-ai schimbat decât patru vorbe cu fiica 
mea te interesează ceea ce simte! 

Vorbele lui o înfuriară pe Kate. 

— Sigur că mă interesează! Orice persoană decentă ar gândi 
ca mine! Este o biată copilă fără mamă, care abia își vede tatăl, 
care face totul să-i mulțumească pe adulţi, apoi trebuie să se 
schimbe brusc, să treacă prin alte metamorfoze. Este adevărat 
că am fost foarte afectată văzând-o pe Rose atât de speriată de 
mine. Nu m-a privit niciodată un copil astfel. Aș da orice s-o 
văd fericită. 

Se lăsă tăcere, timp în care Kate își suflă nasul și încercă 
să-și recapete cu greu calmul. 

— Îţi mulţumesc, Kate, îl auzi pe Lister. Va trebui să facem 
totul pentru a pune capăt acestei situaţii nefericite de 
amploarea căreia nici eu n-am fost conștient. Crede-mă, vreau 
ca fiica mea să devină un copil normal, să râdă, să fie fericită. 
Iar Dominguez îngreunează situaţia, este adevărat. Ce este de 
făcut, Kate? 

Lister îi cerea ajutorul, așadar! 

Ea trase aer în piept, apoi începu: 

— Primul lucru este s-o faci pe senora să înţeleagă că vrei ca 
eu să mă ocup de acum de copil. 

— O voi face. Iar Anna va pleca. 

— O, nu! 

El se încruntă. 

— Dar te-ai plâns de ea... 

— Nu de ea, în special. Vreau să mă ocup de Rose impreună 
cu Anna, să luăm masa împreună, să facem plimbări, iar ea să 

mă înveţe cum să mă apropii de Rose. Nu va fi uşor, domnule 
Lister, dar dacă am răbdare, le pot face pe Rose şi pe Anna să 
înțeleagă că vreau să le fiu prietene. Le pot spune că primesc 
ordine doar de la dumneavoastră? Kate făcu o puază. Nici unul 
nu rostise numele Mariannei. Kate oftă. Cum spera c-o poate 
anihila? Promit că voi da dovadă de foarte multă diplomaţie, 
continuă Kate. 

Lister îi zâmbi din nou. 

— Stiam că mă pot baza pe tine, Kate. El se uită la ceas. 
Dragă Kate, n-am avut idee... el scoase portmoneul și-i întinse 
nişte bancnote. Te rog să-ți cumperi niște rochii adecvate. Te 
rog să le consideri ca uniformă, așa că poţi cheltui cât vrei pe 
ele. Trebuie să-ţi cumperi rochii din materiale foarte subțiri. 
Aș vrea să te întorci pe la douăsprezece și jumătate pentru ca 
să te duc acasă, să vorbim cu senora, să punem lucrurile la 
punct. 

Kate era impresionată de întorsătura pe care o luaseră 
lucrurile. 

— Ştiu că nu va fi uşor, zise ea. 

El începu să râdă din nou. 

— Câtă dreptate ai, Kate! Eu n-am curajul tău. Spune-mi, 
cum poţi fi atât de incisivă? 

Kate îl privi uimită. 

— Chiar așa par? Cred că uneori nu realizez că fac prea mult 
zgomot; altfel, nu mă ascultă nimeni. 

Lister o conduse până la lift. 

Kate plecă, simțindu-se aproape fericită. Lister înțelesese 
situaţia, dar bătălia nu era pe deplin câștigată. Dacă i-ar putea 
face pe Dominguez s-o accepte! Dar ea trebuia să facă tot ce 
era important. Poate şi doamna McCormack o va ajuta. Şi 
Natala. 

Kate mai zâmbea încă, în clipa în care ieși în soarele 
fierbinte al zilei. Porni spre zona cu magazine dar în clipa 
aceea o opri un bărbat înalt, cu tenul măsliniu. Kate se 
încruntă, dar apoi își aminti că-l văzuse la Pensao Fadora. 

— Vom bea cafeaua împreună, o anunţă el. 

Kate ridică privirea spre locul în care se afla biroul lui Lister 
și pentru un moment avu senzaţia că îl văzu la fereastră. Se 
întoarse spre tânărul cel înalt și-i spuse cu hotărâre: 

— Îmi pare rău, dar mă grăbesc. Am multe cumpărături de 
făcut, apoi o întâlnire. 

El păru surprins. 

— Nu ne ia mult să bem o cafea... 

— Îmi pare rău, dar nu beau cafea, zise ea. 

— Poate altă dată? insistă omul. 


Capitolul 5 


Kate se simţi foarte bine, cumpărându-și hainele adecvate 
pentru clima tropicală în care urma să rămână șase luni, la 
Lourenco Marques. După cum îi spusese Lister, vânzătoarele 
erau foarte amabile, vorbeau engleza, iar timpul trecu atât de 
repede încât constată cu părere de rău că trebuia să se 
întoarcă la biroul lui. 

Lister apăru grăbit ca de obicei, adresându-i câteva vorbe 
secretarei frumoase, iar în lift abia i se adresă lui Kate. 

Era un bărbat ciudat, se gândi ea. 

Ajunseră la familia Dominguez, unde găsi o senora total 
diferită de ceea ce știa ea. 

— Da, am înţeles, senor. Vreţi ca Rosa să fie mereu în 
compania lui miss și a Annei. Dacă asta doriţi...pentru noi va 
fi... femeia ridică din umeri, ca și cum ar fi vrut să spună că nu 
se putea opune. Englezii sunt atât de diferiţi....va fi totuși așa 
cum doriţi, senor, întotdeauna... 

După ce ieșiră pe coridor, Lister îi zâmbi lui Kate. 

— Sper că lucururile se vor mai aranja de acum. 

Kate îi zâmbi și ea. 

— Sunt sigură că așa va fi. 

Imediat fură aduse Rosa și Anna. Ba chiar luară masa 
împreună. 

Rosa o urmărea cu ochii ei mari de copil în timp ce mânca, 
iar pe Anna o simţea ostilă. Kate se hotărî să se comporte de 
parcă nimic nu s-ar fi întâmplat. 

După masă, îi spuse Rosei: 

— Din balconul meu se deschide o priveliște minunată spre 
ocean. 

Fu uimită când fetiţa îi răspunse: 

— Urăsc oceanul; este plin de rechini. 

— Adevărat? zise Kate. Pare atât de grozav, încât nici nu 
m-am gândit la rechini! 

Rose o privi lung. 

— Te mănâncă imediat ce intri în apă. 

Kate se aşeză pe marginea patului, disperată de căldura din 
încăpere. Anna o învelise pe micuță cu un cearșaf până sub 
bărbie. Cel puţin dacă ar fi avut un ventilator! 

— O, Rosa, chiar crezi că sunt mulţi rechini în ocean? Ce 
mult mi-ar fi plăcut să înot! 

— Ştii să înoţi? o întrebă Rosa. Nu te îneci? 

Kate scutură din cap. 

— Nu, am învăţat să înot destul de bine. Este grozav să poți 
pluti pe apă. Stai pe spate cu ochii spre cer şi-ţi mişti mâinile 
puţin. 

Rosa nu se arătă impresionată. 

— Mi-e frică de rechini, insistă ea. 

Kate îi zâmbi. Biată copilă, ţi-e frică de orice, se gândi ea. 

Mai târziu, ieșiră la plimbare în trei. Anna mergea la câtiva 
pași în spatele lor. Pentru a putea începe o conversaţie cu 
Rose, Kate o întrebă denumirile portugheze ale diferitelor 
obiecte. Rosei păru să-i placă să înveţe un adult şi chiar începu 
să râdă dacă Kate făcea vreo greșeală. 

Prima noapte fu destul de dificilă. Kate asistă la baia pe care 
i-o făcu Anna Rosei. Aşteptă ca aceasta să fie culcată, o sărută 
pe frunte, spunându-i: 

— Noapte bună, vise plăcute, draga mea, zise ea, și se grăbi 
să iasă din încăpere. 

În seara aceea, Kate îi scrise mamei o scrisoare lungă, 
vorbindu-i despre munca ei. Recitind-o realiză că menţionase 
de prea multe ori numele lui Lister. Scrisese despre el că 
trecea prea uşor de la o stare la alta, dar că i se părea un om 
bun, în general. 

Pe măsură ce treceau zilele, Kate începu să simtă că făcea 
progrese. Rosa nu mai tresărea speriată când intra în camera 
ei și nici nu se mai agăța de braţul Annei. Numai plimbările 
mai erau o problemă. Anna părea că abia aşteaptă să scape de 
ele. Erau o procesiune ciudată ea și Rose mergând în faţă cu 
Anna urmându-le la câţiva pași. 

Într-una din zile, Anna începu să spună o poveste. Trebuia 
să fie ceva foarte simplu pentru ca Rose să-i poată înţelege 
engleza. La un moment dat, ea se opri, iar Rose întrebă: 

— Şi fetiţa ce-a făcut? A început să plângă? 

Kate pretinse că n-a auzit vorbele Rosei și continuase povestirea. 

Mai apoi când traversaseră strada, Rose se agăţă de mâna 
ei. Kate se gândi că era cel mai important progres pe care-l 
făcuse, că Rose începuse să se obișnuiască să fie cu ea. 

Într-o zi, chiar îi spuse Rosei: 

— Biata Anna, nu-i place să se plimbe! 

Rosa ridicase privirea spre ea şi-i încredințase un secret: 

— Dar îi place să vorbească! 

— Să mergem să vorbim cu ea? sugerase Kate. 

Ochii Rosei începură să strălucească. 

— Da, să mergem! 

Servitoarea africană spuse ceva în limba ei, ceea ce 
aparent Rose înțelese, apoi zâmbi arătându-și șiragul alb de 
dinţi, după care se duse să stea de vorbă cu un grup de 
africani. 

Doamna McCormack, pe care Kate o vizita mereu, se arătă 
încântată de progresele făcute de Kate în relaţia cu mica ei 
elevă. 

— Cred că și Lister este mulțumit, nu? 

Kate nu-l mai văzuse din acea zi în care se dusese la biroul 
lui. 

Doamna McCormack se arătă surprinsă: 

— Vrei să spui că nu vine zilnic să-şi vadă fetița? Dar pe tine 
cum te tratează familia? Mai bine? 

— Da, dar în felul lor ciudat. De fapt, mă ignoră. Câteodată 
mă întâlnesc cu Marianna, dar nici nu mă observă. Nu mă 
deranjează. Nu avem nimic în comun. 

Dar lui Kate îi păsa. Nimănui nu-i place să fie ignorat, iar 
Marianna nici măcar nu încerca să fie politicoasă. Atitudinea ei 
spunea: Kate este o servitoare ca și Anna, așa că nu este cazul 
să-i vorbesc. 

Când familia Dominguez avea musafiri, Kate primea un 
bilet de la senora care-i cerea să rămână în camera ei, întrucât 
familia voia să fie singură cu invitaţii. 

Kate rupse furioasă primul bilet de acest gen și se întrebă 
ce gândeau acești oameni. Oare credeau că ea vrea să se 
autoimpună? 

Într-o zi însă doamna McCormack îi sugeră lui Kate s-o 
aducă și pe Rose în vizită. 

— Aş vrea s-o cunosc, îi explică ea. 

Kate ezită. 

— Nu ştiu dacă pot găsi înţelegere la familia Dominguez. 

— Dacă te indoieşti, nici nu încerca, draga mea, spuse 
doamna McCormack. 

Kate îndrăzni totuși s-o ducă pe Rose la familia 
McCormack. O luă și pe Anna, care vorbi tot timpul cu 
servitoarea familiei. 

Kate se întrebă cum va reacţiona Rose, dar doamna 
McCormack, care știa cum să se poarte cu copiii, o luă imediat 
pe fetiță pe genunchi și începu să-i recite poezioare hazlii, pe 
care Rose nu le înțelese în totalitate și ceru să-i fie repetate, 
lucru pe care doamna îl făcu bucuroasă. Ea aduse și o cutie 
foarte mare cu bile colorate de diferite mărimi și forme, pe 
care Rose le găsi încântătoare. 

— Fetiţa asta are nevoie de multă dragoste și trebuie făcută 
să râdă, conchise doamna McCormack, după ce o studie pe 
Rose. Buna doamnă îi dărui lui Kate o carte cu versuri pentru 
copii, cu scopul de a o ajuta pe Rose să înveţe englezește mai 
repede. 

Kate descoperi că prietena ei avusese dreptate și micile 
poezioare o ajutară să se împrietenească mai repede cu Rose. 
Fetiţa i le spunea apoi Annei, care chicotea, amuzându-se în 
felul ei. 

Iar Kate simţi și ea că norocul începe să-i surâdă, dar asta 
nu dură prea mult, pentru că într-o zi, Anna fu internată în 
spital pentru probleme digestive, iar senora îi spuse lui Kate 
pe un ton foarte dezagreabil că Rosa nu va ieși singură cu ea 
la plimbare. 

Kate ripostă, iar senora o puse imediat la punct. 

— În tara asta, o tânără nu are voie să iasă pe stradă fără să 
fie însoţită de servitoare. 

— N-o să mă pierd, insistă Kate. 

Senora ridică dictatorial din umeri. 

— Să nu spui că nu te-am prevenit! 

Dar Kate nu capitulă şi o scoase pe Rose să viziteze mai 
întâi o catedrală apoi merseră la Casa Radio, lângă care se afla 
un acvariu minunat, apoi la un muzeu unde îi explică tot ce 
vedeau fetiţei şi văzu cum aceasta o ascultă cu mult interes. 

Era o zi teribil de caldă; li se lipiseră rochiile de trup, iar 
transpiraţia le curgea pe faţă. Dar Rosa era într-o stare foarte 
bună, cu toată căldura de afară. O ţinea pe Kate de mână și 

punea întrebări când după ce așteptară cam mult să poată 
urca într-un autobuz care să le ducă spre casă, în faţa lor 
apăru Antonio Vidal, oferindu-se să le conducă. 

Kate o privi pe Rose în ochii căreia citi teama și realiză că 
nu putea face altceva decât să accepte oferta lui Vidal. 

Kate tinu fetiţa pe genunchi în mașină și observă că aceasta 
adormi imediat cu capul pe umărul ei. 

Când ajunseră la Pensao Fadora, mașina lui Lister se afla 
deja acolo, așteptându-le, alături de Marianna. El aproape o 
smulse pe Rose din braţele ei întrebând: 

— Este cumva rănită? 

— Nu, este doar obosită. Autobuzele erau atât de pline încât 
am acceptat invitaţia domnului Vidal. 

— Nu ştii că ești angajată să ai grijă de fetiţă, ṣi nu să-ţi dai 
întâlniri cu senor Vidal? Mama este foarte îngrijorată! 

Kate vru să răspundă, dar nu apucă pentru că Vidal i-o luă 
înainte. 

— Din păcate, n-a fost o întâlnire. Senorita aștepta 
autobuzul, iar eu le-am adus până aici ca să evite aglomeraţia. 

Randel o privi lung pe Kate, fără a crede spusele lui Vidal. 

— O voi duce acum la culcare. Pe viitor, s-o aduci la timp 
acasă. Iar senora aşteaptă scuze pentru că i-ai făcut probleme. 

Kate lăsă capul în jos, închipuindu-și ce încântată va fi 
senora când va trebui să se umilească în faţa ei. 


KKK 

Acea noapte fu un coșmar pentru Kate. După cum îi 
povesti a doua zi doamnei McCormack, avu mult de 
suferit. 

— Când m-am dus la Rose, aceasta a început să ţipe 
văzându-mă. Marianna și senora erau acolo și a urmat o 
scenă teribilă în care Rose tipa disperată și nimeni n-a 
putut s-o oprească. Am încercat să-i vorbesc, dar Marianna 
m-a îmbrâncit. Senora mi-a spus că sunt incompetentă, i-a 
dat Rosei nişte calmante iar pe mine m-a trimis în camera 
mea. 

— Nu înţeleg de ce Rosa a avut acest comportament. 

Kate oftă. 

— Nu știu, fetita asta are reacţii ciudate. În mașină a adormit 
cu capul pe umărul meu, dar când a coborit mi-a spus că s-a 
distrat bine, pentru ca mai apoi... 

— Asta înseamnă că altceva i-a produs această reacţie, zise 
doamna McCormack. Cred că familia Dominguez o face 
deliberat să se teamă de tine. 

— O, nu cred că pot fi atât de crude! 

Curând Kate plecă spre casă, după ce-i promise doamnei 
McCormack o altă vizită. 

Natala o aştepta la intrare. 

— O, Natala, i se plânse Kate, cred că m-am angajat la o 
luptă prea grea pentru mine! Nici nu știu ce să fac! 

Natala ascultă ce-i spuse Kate, apoi o linişti. 

— Marianna este geloasă pe tine, din cauza lui Antonio 
Vidal. Trebuie să recunoști că este un tânăr chipeș. 

— Antonio mă place? Nu cred...Mie mi se pare prea 
îndrăznet. 

— Kate, trebuie să întelegi că este firesc să se uite astfel la 
tine, cu îndrăzneală. Eşti englezoaică. Aici fetele de familie 
bună sunt păzite, nu ies pe stradă decât cu servitoare, 
căsătoriile lor sunt aranjate. 

— A, deci eu pot fi insultată după bunul lor plac, conchise 
Kate. 

— Nu cred că Antonio vrea să fie prea îndrăzneţ, numai că 
ştie că se poate comporta oricum cu tine, pentru că ești 
străină. Dar Antonio este un bărbat foarte amabil; mie îmi 
place mult. 

— O, Natala! exclamă Kate. Și el te place? 

— Nu, pe Marianna o iubește, iar pe tine te consideră 
încântătoare. 

Kate simți că-i ard obrajii. 

— lar Marianna? 

Natala ridică din umeti. 

— Antonio este bărbat. Pentru ea, toti sunt interesanti. De 
asta te urăște. Mai întâi, Lister te-a angajat să ai grijă de fetița 
lui, iar Antonio te place... Marianna îţi va face rău, dacă va 
putea. 

Kate simţi nevoia să schimbe subiectul și o întrebă pe 
Natala de ce locuia familia Dominguez într-o astfel de casă 
sărăcăcioasă. Natala îi spuse că Marianna voiaja foarte mult, că 
senora nu-și putea permite o servitoare, iar Anna stătea din 
dragoste pentru fetiţă. 

— Nu te înţeleg, Kate, zise Natala, revenind la subiectul 
iniţial al discuţiei. Dacă Antonio m-ar privi aşa cum te priveşte 
pe tine, aș fi atât de fericită... 

Biata Natala, se gândi Kate. Merita și ea pe cineva... 

Kate urcă în camera ei și îi mai scrise mamei o scrisoare, 
povestindu-i despre vizita de la muzeu și rezultatul nefericit. I 
se păruse că dăduse mult înapoi în relația cu Rosa, care 
începuse să se contureze pentru ea. 

A doua zi se duse la biroul lui Lister și ceru să fie primită. 

Lister îi spuse că este foarte ocupat, şi-i ceru să fie concisă. 
Lui Kate i se păru greu acum să-i vorbească deschis, să-i spună 
adevărul. 

— Am considerat că engleza ei se va îmbunătăți mergând 
la muzeu. Eu îi ceream să mă înveţe cuvintele portugheze, 
iar eu pe cele englezești. Vorbind, Kate deveni brusc 
conștientă de faptul că în prezenţa acestui bărbat se simţea 
foarte ciudat; simţea că vibrează, că trăieşte cu adevărat. Cu 
el viaţa era probabil grozavă, se gândi ea. Rosei i-a plăcut 
vizita, domnule Lister. Este o fetiţă inteligentă. Până acum a 
dus o viață de plantă, a mâncat, a dormit, a ascultat-o pe 
Anna... la muzeu i s-a părut ceva deosebit, dar am întârziat 
cam mult... 

— Şi aveai întâlnire cu Vidal, zise Lister rece. 

Kate simţi că va exploda de furie. 

— Este o minciună! Nu-l suport pe acest bărbat! Rosa era 
obosită, autobuzele erau foarte aglomerate și de aceea am 
acceptat invitaţia lui. 

— Înţeleg, zise Lister. Dar Rose a avut un coșmar în seara 
aceea. 

— Da, a plâns mult, iar familia Dominguez nu mă mai lasă 
să mă apropii de ea. 

— Cum? răcni Lister. 

Se lăsă tăcere apoi Randel începu să bată nervos cu 
degetele în birou. 

— Situaţia este foarte dificilă pentru noi toţi, zise el într-un 
târziu. Acum înţeleg că ar fi trebuit să gândesc lucrurile cu mai 
multă atenţie. Ştii Kate, realizez că nu-ţi este tocmai uşor, iar 
familia Dominguez îmi spune că ești foarte dificilă. Senora 
este bătrână și vede lucrurile în felul ei, nu-i înțelege pe tineri. 
Iar Marianna a îngrijit-o pe Rose ca pe copilul ei. Nu vreau să 
le rănesc cumva. 

Kate îl privi în ochi în timp ce-i vorbi: 

— Cred că o uitaţi pe Rose. Ea este cea mai afectată. Iar 
pentru mine cred că este mai bine să mă întorc în Anglia. 
Rose este ca un os aruncat unor câini care trebuie să lupte 
pentru el. La ea trebuie să ne gândim, are nevoie de o 
atmosferă destinsă, linişte, afecţiune, nu de acest război fără 
sens. 

Lister se ridică și veni mai aproape de ea. Privi chipul acela 
tânăr cu ochi în care se citea eșecul și nefericirea, și-i puse 
mâna încet pe umăr. 

— Kate, nu se poate așa. Trebuie să găsim o cale. Du-te 
acasă acum și fii liniştită. Voi telefona familiei Dominguez și 
Rose va fi iar în responsabilitatea ta. 

— Dar acum se teme de mine, din nou, se confesă Kate 
disperată. lar eu nu suport situaţia asta. 

— Nu cred că este speriată. Ieri am vorbit cu ea despre tine 
şi mi-a spus că ai început să înveți portugheza. O prinse din 
nou după umeri: trebuie să plec la Johannesburgh pentru o 
săptămână, iar la întoarcere vom mai vedea cum stau 
lucrurile. Iar dacă nu se comportă aşa cum trebuie, vom face 
alt plan, da? 

EI îi zâmbi și Kate se simţi mai bine și-i răspunse și ea cu un 
zâmbet. Prin acest plan de care vorbea, Lister înțelegea c-o va 
duce la vila lui pe ea și pe Rose? Aceasta ar fi soluția perfectă 
la toate problemele. 

— Aşa că mai îndură o săptămână, Kate! 

Fa fu de acord, desigur, și plecă încrezătoare că 
problemele se vor rezolva. 


Capitolul 6 


Pentru Kate, săptămâna în care Randel Lister fu plecat 
trecu foarte greu dar avu și părți bune. Kate avu de luptat cu 
Rose pentru că în pofida asigurărilor date de Lister că fetița nu 
se temea de ea, avea impresia că aceasta devine nervoasă în 
prezenţa ei. Sau poate doar ușor iritabilă, să spunem. 

Pe de altă parte, Marianna era și ea plecată și Kate se 
întrebă dacă se dusese cu Randel la Johannesburgh, dar Natala 
care părea că le știe pe toate, îi spuse că se dusese la o 
prietenă la St. Mauritius. 

— Este la o familie franceză foarte bogată, îi spuse Natala, 
se ocupă cu trestie de zahăr. Marianna se duce acolo pentru 
un bărbat anume, dar tipul este foarte dibaci și nu cred că-i va 
merge Mariannei aşa cum vrea. 

— Chiar este îndrăgostită de el? întrebă Kate cu naivitate. 
Am crezut că... 

— Nu știi prea multe despre viaţă, Kate! Marianna se iubeşte 
doar pe sine! 

Kate spera ca Marianna să fie tot plecată la întoarcerea lui 
Lister, dar nu fu așa. Află de întoarcerea lui numai când acesta 
o sună. 

Avea o voce foarte destinsă. 

— Cum merg lucrurile, Kate? 

Era greu să spună adevărul, conștientă fiind că era ascultată 
de multă lume. 

— Nu prea rău, răspunse ea ezitând. 

Kate realiză încă o dată că simţea ceva ciudat doar la auzul 
vocii acestui bărbat. 

Lister îi mai spuse că organiza o petrecere la Polana, la 
care era și ea invitată. Se întreba cine va fi partenerul ei. Mai 
apoi spuse că era sigură că acesta va fi Antonio. 

Kate se înfurie. 

— O, nu, te rog! 

Ce naiba îl făcuse să i-l aleagă pe Vidal ca partener, când ea 
îi spusese clar că-i displace? Apoi găsi singură răspunsul: 
Marianna. Kate trase aer adânc în piept. 

— Domnule Lister, dacă vă este indiferent, l-aș prefera pe 
James McCormack. 

— James McCormack? Mi se pare cunoscut numele. Unde 
l-ai cunoscut? 

Pentru un moment, Kate fu tentată să-i răspundă că nu era 
problema lui. Apoi, se mai gândi și anticipă răspunsul lui. 


MAREA DE TURCOAZ 83 


— Am călătorit pe același vapor cu mama lui. Îi vizitez 
frecvent, sunt singurii mei prieteni de aici. 

Randel făcu o pauză apoi zise: 

— Mă îndoiesc. 

Kate își aminti criticile doamnei McCormack pentru că 
Lister n-o prezentase pe Kate cercului de englezi din oraș. 

— O mai cunosc și pe Natala, adăugă Kate. 

— Da, Marianna spunea ceva despre ea. Are o malformatie, 
nu? 

Kate se înfurie din nou. 

— Nu este deformată, are probleme de coordonare a 
mișcărilor. Ar trebui tratată, dar n-are bani pentru asta. Și 
mama ei este bolnavă și trebuie s-o întreţină tot ea. 

— Înţeleg, zise Randel, poate din cauza asta nu este o 
persoană prea plăcută. 

— Natala este foarte plăcută, începu ea, dar renunță. Dacă 
Marianna o defăimase pe Natala, cuvintele ei n-ar mai fi contat 
oricum. Ce rost avea să se străduiască să-l facă să creadă 
contrariul? 

Petrecerea a fost minunată. James a acceptat invitaţia ei și 
se distrară foarte bine în acel hotel minunat, luxos. Își 
cumpărase o rochie nouă din şifon bleu, iar James îi trimise o 
orhidee pe care şi-o prinse pe umăr. 

Apoi, o văzu pe Marianna şi se întrebă de ce cheltuise 
banii pe acea rochie când toate privirile se concentrau 
asupra ei. 

Marianna era îmbrăcată într-o rochie simplă, pe corp, care-i 
sublinia toate formele și se desfăcea la fiecare pas, 
expunându-i pielea măslinie, trupul fără defecte. Fiecare 
mișcare era îndelung studiată pentru a fi provocatoare. 

Kate oftă dezamăgită. 

— Eu cred că tu ești mult mai frumoasă ca ea, auzi vocea lui 
James, care o invită la dans. 

— O, James, exclamă Kate, îti mulţumesc, vorbele tale mă 
fac să mă simt mai bine. 

— Pentru mine tu ești mai frumoasă, insistă James. 
Privindu-l în ochi, Kate observă aceeaşi bunătate și afecțiune 
care se putea citi în ochii mamei lui. Îmi placi foarte mult, 
Kate, zise el. Marianna este provocatoare, tu ești naturală. 

Randel nu vedea lucrurile la fel ca James, își spuse Kate, 
fără să ştie de ce cu oarecare tristeţe. Randel era mereu în 
preajma Mariannei, o privea ca un îndrăgostit, iar Kate nu-l 
putea învinui pentru asta. Toţi bărbaţii roiau în jurul 
Mariannei, ca fluturii în jurul unui bec. 

Kate avea în faţa ochilor o nouă Marianna, veselă, care 
vorbea, râdea, își arunca mereu capul pe spate expunându-și 
gâtul lung ca de lebădă. 

Kate fu chiar surprinsă când Randel o invită la dans. 

Se simţi dintr-o dată foarte încordată și avu senzaţia ciudată 
că i se lungiseră picioarele în mod nefiresc. Randel observă că 
era foarte încordată și-i spuse: 

— Relaxează-te Kate, nu ţi se va întâmpla nimic! 

Ea îl privi surprinsă. 

— Cred că este înfiorător să dansezi cu mine după ce ai 
dansat cu Marianna! 

Randel o privi uimit. 

— Asta este o prostie. Mariannei îi place să se atârne de 
gâtul meu şi este destul de grea. 

Kate îl privi cu ochii strălucindu-i. 

— O, mulțumesc, acum mă simt mai bine. Nu-i venea să 
creadă! Randel îi spusese că dansa mai bine ca Marianna! 

— Acum te rog să te liniștești și să ne bucurăm de acest 
dans, îi spuse el. 

Dansară liniștiți. Kate își aminti muzica din „My Fair Lady“ 
şi mai ales melodia“ Aș fi putut dansa... până în zori de zi... 

Când Randel o conduse la masă, Marianna discuta cu 
James. 

Randel îi oferi o ţigară lui Kate și începură să discute 
despre obiceiurile portugheze pe care le aflase de la Natala. 

Kate constată cu surprindere că Randel nu cunoștea prea 
multe despre ţară și obiceiuri, iar el recunoscu faptul că 
pusese munca înainte de toate. 

La un moment dat, Kate se simţi privită, mai bine zis avu 
pentru prima oară senzaţia că Randel o privea ca pe o femeie. 
Începură să discute despre Rosa, dar discuţia se desfășură 
greoi, pentru că ea nu putea spune adevărul. Kate nu putea 
trece peste faptul că avea aceste reţineri faţă de el din cauza 
Mariannei, pe care el o iubea. Situaţia era destul de 
complicată și Kate nu vedea cum putea să-l facă să înțeleagă 

adevărata stare de lucruri pe un bărbat îndrăgostit de o femeie 
ca Marianna, care profita de un copil inocent, pentru a-l ţine 
aproape. 

Mai dansară şi Kate se miră că Marianna nu reacţionă în 
vreun fel. 

Când o conduse înapoi la masă, Randel spuse: 

— Marianna nu realizează că ţi-a monopolizat partenerul. 
Nu te deranjează, Kate? 

Kate îl privi uimită. 

— Să mă deranjeze? Nu, deloc. Dacă ar fi fost iubitul meu, 
poate, dar nu este, așa că poate face orice. Oricum, nu mi-aş 
face probleme, pentru că pe Marianna n-o interesează. Îi 
acordă atenţie doar pentru că este bărbat și-i place să 
colecționeze bărbaţii precum indienii scalpurile. 

— Ai pus punctul pe i, Kate, exact asta face Marianna. 

Lui Kate i se păru că Randel spusese acest lucru aproape cu 
mândrie şi se simţi foarte afectată. 

Orchestra începu să cânte din nou. Randel se uită spre 
masa la care Marianna atingea foarte provocator mâna lui 
James cu degetele ei lungi. Randel se uită la Kate. 

— Este melodia mea preferată, zise el. Mai vrei să dansăm? 

Kate îl privi fără a apuca să-i răspundă. O făcu însă cu 
privirea. 

— O, sigur că da, zise ea. 

Dar după câteva dansuri, muzica încetă, semn că 
petrecerea se terminase. 

James o conduse pe Kate spre casă. 

— Ti-a plăcut cum am procedat? Am atras-o pe Marianna 
pentru ca tu să poţi discuta cu Randel. Ai reușit? 

— O, James, oftă Kate, Randel dansează excepţional, dar pe 
mine m-a văzut doar ca pe un substitut al Mariannei, din 
păcate. 

— Eu n-aş fi prea sigur, zise James. După cum te privea, nu 
s-ar putea spune că nu-i făcea plăcere să danseze cu tine. 

— Adevărat? Cred că se simte vinovat faţă de mine; probabil 
a vrut să mă facă să uit asta. 

James opri mașina în fața clădirii sordide în care locuia 
Kate. 

— Eşti prea modestă, asta este problema ta, Kate. 

Și mama lui îi spusese același lucru și nu o singură dată. 
Şi-i repetă acest lucru când, după câteva zile, Kate o duse pe 
Rosa în vizită la familia McCormack. 

— James spune că trebuie să ai mai multă încredere în tine, 
Kate. 

Pe Kate o durea capul, iar doamna McCormack, după ce-i 
dădu o aspirină, o rugă să se întindă pe o canapea. O luă pe 
Rose pe genunchi și începu să-i povestească din isprăvile fiului 
său, de pe vremea când era copil. Când ajunse la o întâmplare 
de pe vremea când se aflau la Londra, Rose care până atunci 
stătuse liniștită la pieptul amplu al doamnei McCormack, 
începu să tremure și păli. 

— La Londra se moare foarte des, zise Rose. 

Doamna McCormack o strânse în braţe pentru a se simţi 
protejată, dar Rose continuă: li se taie capetele. 

Rose plecă încet capul și făcu un gest cu mâna spre spatele 
gâtului. Ochii îi erau larg deschiși și era teribil de speriată. 

Doamna McCormack o strânse din nou la piept. 

— Asta este o minciună, draga mea. Sau mai precis, se făcea 
lucrul pe care-l spui tu cu multe sute de ani în urmă. Eu am 
locuit la Londra. La fel şi James și Kate. Și nici unul nu și-a 
pierdut capul. 

Rose era încă speriată. Deodată, o prinse pe doamna 
McCormack strâns după gât și-i șopti speriată: 

— Kate o să mă ducă la Londra, să mi se taie capul. 

Mai târziu, doamna MCormack îi povesti îngrozită la rându-i 
acestea lui Kate. Ea îi spusese fetiţei că tatăl ei nu va permite 
să i se întâmple asta, iar Kate, care o iubea foarte mult, nu va 
lăsa pe nimeni să-i facă rău. Fetiţa m-a întrebat de ce o iubești. 
Eu i-am spus că ţii foarte mult la ea pentru că-ţi dorești o fetiță 
care să-i semene. 

— Să semene cu mine? întrebase Rose. 

— Da să fie exact ca tine, i-am spus, iar fetița a părut 
mulțumită de răspuns și mi s-a cuibărit din nou la piept. Mi-a 
mai spus că nu crede că tu ai vrea să-i faci vreun rău, ci că așa 
i s-a spus. Cred că știi cine i-a spus asta. 

Kate oftă. 

— Nu-mi vine să cred că această familie este atât de 
ticăloasă. Biata Rose... nu este de mirare că ţipă când mă vede. 
Doamnă McCormack, nu știu cum să-ţi mulțumesc pentru că 
m-ai ajutat să înțeleg ce se întâmplă. 

— Voi face în continuare tot ce este posibil pentru a te 
ajuta, Kate, zise buna doamnă. 

Acum când Rosa căpătase încredere în ea, Kate se decise să 
treacă la măsuri mai drastice și se gândi s-o atragă și pe Natala 
de partea ei în această acţiune. 

Natala avu rolul de a o aduce pe Rose în camera ei, unde 
Kate îi arătă fetiţei câteva lucruri noi pe care i le cumpărase. 

— Sunt pentru mine? întrebă Rose cu ochii strălucind de 
fericire. Dar... 

— Tatăl tău vrea să devii o domnişoară ca acelea de la 
Londra, așa că m-a rugat să-ți cumpăr rochițe englezești, dar 
bunica ta s-ar putea să se opună, așa că să nu-i spunem 
deocamdată. 

Rosei îi plăcu ideea. Ca toţi copiii se bucura să facă un 
lucru fără știrea adulţilor. 

Cine o mai cunoștea acum pe Rose? Arăta ca o o fetiţă 
englezoaică purtând o rochiță deasupra genunchilor, cu 
șosete albe și sandale colorate. 

— Mă simt atât de bine astfel îmbrăcată! exclamă ea. 

Cu timpul, Kate mai făcu și alte schimbări. 

Când o duse prima dată la plajă, Rosei nu-i veni să creadă. 
Ridica nisipul în pumnii ei mici apoi îl lăsa să i se scurgă 
printre degete. Ridică împreună cu Kate castele de nisip și 
culese scoici. 

Câteodată, Kate își spunea că Randel și familia Dominguez 
erau orbi dacă nu vedeau cum se schimbase Rose. Sau poate 
nu aveau ochi pentru asta. 

Rose nu era apropiată de tatăl său. Când îi vorbea o făcea 
cu teamă. El era mereu ocupat, nu-i plăcea să audă copiii 
jucându-se sau punând întrebări. Toate acestea îi fuseseră 
spuse desigur de Marianna. 

Marianna! În ultimul timp aceasta ieşea foarte des, aşa că 
nu mai avea timp să-i mintă Rosei. Atât Marianna cât și senora 
o lăsau mai mult timp pe Rosa cu Kate, în speranţa că aceasta 
se va plictisi de copilă. 

Kate nu avea nici o clipă singură, pentru că Anna era la 
spital. Cu toate acestea, se bucura de fiecare clipă petrecută 
alături de Rose. 

Doamna McCormack și James remarcară imediat 
shimbarea Rosei. 

— Este un alt copil, zise James, luând-o pe Rose pe 
genunchi. James le însoţise la plajă și o învățase pe Rose să 
inoate. 

Când se întoarseră de la plajă, Kate era pe jumătate 
adormită. 

— Leneșo, o necăji James. Apoi i se adresă Rosei: s-o 
îngropăm în nisip. 

Râzând, ei începură s-o acopere cu nisip pe Kate, dar 
Randel care apăru pe plajă, le opri jocul pentru un moment. 
De lângă el, Mariana îi privea cu ostilitate. 

— Aţi venit Să vă jucaţi cu noi? îi invită James. 

Randel își privea fiica. 

Kate nu putea interpreta ceea ce citea pe chipul lui. Ea se 
întreba dacă Randel și-ar fi dorit ca soţia lui Candida s-o vadă 


MAREA DE TURCOAZ 91 


în aceste momente pe fiica lor. Rose purta un costum de baie 
verde, pălărioară de pai, cu flori de mac la boruri, era frumos 
bronzată și se amuza de minune cu Kate. 

Când își văzu tatăl, fetita păru dintr-o dată speriată, dar 
James o ridică pe umerii săi puternici. 

— Trebuie să fim atenţi pentru că fetiţa ar putea fi afectată 
de soarele ăsta puternic, zise Marianna. 

Randel o privi lung. 

— Câteodată îţi place să spui lucruri la care nu gândești, 
Marianna... În Anglia, toţi copiii stau la soare. Consideră că așa 
trebuie să se întâmple. Știu că ţie nu-ţi place să stai la plajă. Te 
voi suna pe seară. 

Cu aceste vorbe, el se întoarse spre Kate. 

— Cum merg lecţiile de înot ale Rosei? 

— Destul de bine, răspunse James în locul lui Kate. 

Kate o urmărea pe Marianna, care străbătea furioasă 
nisipurile cu tocurile înalte și din fiecare mișcare se putea citi 
că nu este în largul ei. 

În cele din urmă, Kate se apropie de Lister. El o privea 
ciudat. Kate se simţi nefiresc. 

— Ei bine, cred că-mi datorezi o explicaţie, zise Lister. 

Kate își umezi buzele nervoasă: 

— Nu cred că înțeleg mesajul. 

Lister îl urmărea pe James care se juca în nisip cu Rose. În 
ochii lui era greu de citit ce gândea. Kate avu impresia că era 
invidie în ochii lui. 

— James știe să se poarte cu copiii, zise el. 

— Este adevărat, dar James știe să se poarte cu toată lumea, 
este un om minunat. 

Lister se încruntă. 

— Credeţi că dacă i-aș fi cerut acordul senorei s-o iau pe 
Rose la plajă l-aş fi obţinut? S-ar fi strâmbat chiar dacă ar fi 
văzut hainele noi pe care le poartă Rose. Sunt rochițe 
englezești, dar senora nu le va accepta. 

— Consideri că mi-am neglijat copilul, nu, Kate? 

Vorbele lui o uimiră pe Kate care, descumpănită, nu știu ce 
răspuns să-i dea. 

— Eu...Kate se opri, privindu-l. Simțea cum roșește. Nu te 
învinuiesc, cred că este greu pentru un bărbat să se ocupe de 
un copil. Rose n-ar trebui să trăiască în casa aceea întunecată, 
să se hrănească așa ca acum. Nu i se dau deloc fructe sau 
legume. Nu este un mediu propice pentru o fetiţă. 

Randel îi evita privirea. Apoi ridică ochii spre locul în care 
Rose se juca în nisip cu James. 

Spre uimirea ei, Randel începu să-i vorbească despre 
familia Dominguez, și faptul că nu-i cunoscuse decât la 
moartea soţiei sale. 

— Candida lucra la Londra ca translator. Era o femeie 
deosebită. Ne-am căsătorit la o lună după ce ne-am cunoscut 
și la un an s-a născut Rose. Nașterea fetiţei a coincis cu o 
deplasare pe care a trebuit s-o fac aici, iar Candida a fost foarte 
fericită că Rose se va naște pe aceleași meleaguri ca ea. Dar 
Candida a avut un sfârșit tragic... 

Pe chipul lui Randel se putea citi o durere sfâșietoare, 
care-l va urmări probabil toată viaţa. 

Kate simţi nevoia să-l consoleze, să-i alunge durerea din 
priviri. 

— Am fost la un pas de a-mi pierde minţile, continuă el. Nu 
știam ce să fac cu fetiţa. Atunci a apărut în scenă senora 
Dominguez, aducând-o și pe Marianna și amândouă erau 
sfâșiate de durere... 

Kate îl privi ciudat, pentru că senora îi spusese o altă 
versiune... După ea, petrecuse ore întregi la căpătâiul 
Candidei, care-i încredinţase copila s-o îngrijească. 

— N-au văzut-o pe soția ta înainte? 

Randel scutură din cap. 

— Candida se certase cu familia ei. Portughezii nu admit 
ca fiicele lor să umble singure prin lume. Candida m-a lăsat 
să înţeleg că este orfană, așa că-ţi imaginezi ce uimire când 
i-a apărut familia! Și ce scene! Ştii că Mariannei îi plac 
scenele! 

Kate nu ştia cum să reacționeze. Cât trebuie să-și fi adorat 
soţia! Ce noroc avusese Candida! 

Deodată, Randel o uimi cu o întrebare: 

— Crezi că Rosa este normal dezvoltată pentru vârsta ei? 

Kate îl privi descumpănită. Era o idee inculcată de 
Marianna? 

— Este dezvoltată normal, numai că se cunoaște că a trăit 
departe de lumea civilizată, așa cum obișnuim noi englezii să 
spunem. Poţi crede că n-a auzit de Albă ca Zăpada, sau de 

Cenușăreasa? La vârsta ei? Că n-a fost la grădina zoologică, la 
circ, n-a văzut florile crescând? N-a văzut un elefant, nu are un 
animal preferat... 

— Și aceste lucruri sunt vitale? o întrebă Randel. 

— Nu sunt doar importante, zise ea. Sunt esenţiale. 


KKK 


Seara târziu, după ce văzu dejucat planul Mariannei de a-i 
face probleme cu Lister, Kate rămase în balcon, admirând 
liniştită acea privelişte minunată. Marianna obținuse 
contrariul prin purtarea ei nesăbuită. 

În timp ce discuta pe plajă cu Randel Lister, lăsând-o pe 
Rose să se joace cu James, Kate se confruntase cu un alt fel de 
bărbat, unul care voia să facă exact ce trebuia făcut ṣi avea 
nevoie de îndrumare. Iar când James urmărit de Rose 
apăruseră pe neaşteptate Lister considerase că este normal să 
accepte invitația la ceai. 

— Mama abia aşteaptă să te vadă, zisese James, cu zâmbetul 
lui prietenos. Desigur, o adoră pe Rose. Iar Marianna nu-și va 
face probleme știind că fetița este cu tine, adăugă el. 

Kate observă că între cei doi bărbaţi se înfiripa o relaţie 
normală și nu putu să nu se mire. Era conștientă că Randel 
vedea limitele Mariannei, cu toate că o mai credea uneori. 

Invitatia în casa familiei McCormack fu un succes 
incontestabil. 

Kate observă că Lister fu impresionat de plăcerea cu care 
venea fiica sa în vila familiei McCormack; Kate roși din cauza 
complimentelor fără număr pe care i le făcea doamna, în fața 
lui Lister. 

James propuse ca unul din ei să facă tot ceea ce era necesar 
pentru ca amica lor Kate să fie admisă în clubul englezilor, iar 
Randel abia atunci realiză că ignorase acest lucru, care era 
datoria lui de fapt. 

Kate ezită privind-o pe Rose, iar James care-i citi gândurile, 
făcu o precizare: 

— Desigur, o poţi lua pe Rose cu tine, sunt mulţi copii 
acolo, au terenuri de joacă, leagăne, case pentru păpuși. Cred 
că Rose are nevoie de prietene de seama ei, nu, Randel? 

Lister încuviință, iar Kate observă că era cam îngândurat. Ar 
fi dat orice să afle care era motivul. 

După vizită, Randel le conduse la Pensio, o văzu și pe 
senora, căreia îi spuse că i-a cumăprat Rosei câteva rochite, că 
pe viitor fetița putea merge la plajă, la club, sau... 

— La club? repetă senora, căreia nu-i venea să creadă. Miss 
Williams face și ea parte din club? întrebă bătrâna. 

Kate se întrebă dacă sesizase corect ezitarea din glasul lui 
Lister când răspunsese că și Kate va fi membră a clubului de 
acum încolo. 

Kate își spuse că petrecuse o zi minunată, așa cum nu 
sperase că se va întâmpla vreodată, pe aceste meleaguri. 
Rămase să se bucure de frumuseţea peisajului, să privească 

luna suspendată deasupra capetelor lor, siluetele palmierilor, 
șiragul de lumini care însoțea contururile golfului. Undeva, în 
apropiere, o pasăre mișcă frunzele unui copac. 

Cine știe ce rezultate putea aduce această zi minunată? O 
auzise pe doamna McCormack susținând ideea că un copil 
este bine să crească într-o casă decentă, cu grădină și animale. 
lar Lister o sustinuse în privinţa hainelor Rosei împotriva 
protestelor Mariannei care nu mai scosese o vorbă de 
indignare. Fără îndoială, Randel o dusese undeva la cină mai 
apoi pentru a o împăca. 

Intră în cameră, lăsă plasa pentru țânțari și începu să mai 
scrie o scrisoare mamei. Câteodată, Kate își făcea procese de 
conștiință că nu-i scria mamei mai des, că nu simţea un dor 
sfâşietor de casă, așa cum ar fi trebuit. 

Era conştientă că mamei nu-i era tocmai uşor să-şi ducă 
viaţa aşa cum era imobilizată în scaunul cu rotile, chiar dacă 
era ajutată de prieteni și vecini. Cu toate acestea, scrisorile 
mamei erau pline de voioșie, de optimism, iar Kate nu putea 
face altceva decât să răspundă cu lungi misive, încercând să-i 
transmită că totul era perfect. De data asta îi scrise o scrisoare 
de zece pagini, încheind cu următoarele cuvinte: 

„ Mi s-a părut ciudat să-i văd împreună pe James și Lister. 
Sunt atât de diferiţi! James este în esenţă un om foarte bun; 
trebuie doar să-l priveşti ca să simţi căldura și siguranța. Poate 
este puţin cam plictisitor... sau mai bine să-i zicem previzibil. 
Ştii întotdeauna cum va reacționa. Este, desigur, un prieten 
minunat. 

Lister este exact opusul lui. Niciodată nu știi care-i va fi 
pasul următor, nu știi cum va reacţiona. Este foarte 
schimbător. Câteodată l-aș lovi pentru prostia de care dă 
dovadă; alteori îmi pare rău încât îmi dau lacrimile. Nu are 
habar despre educaţia unui copil. M-a întrebat chiar dacă Rose 
este un copil normal. 

Marianna mă sperie adeseori, pentru că nu face altceva 
decât să uneltească. 

Mă simt bine acum când știu că pot să-i cumpăr lucruri 
frumose Rosei. I-am cumpărat și jocuri care o ajută să citească 
şi să socotească. Lister a remarcat că engleza ei s-a îmbunătăţit 
și că nu mai arată ca un copil al nimănui. 

Mamă, este o slujbă minunată! Uneori însă, încep să 
tremur când surprind privirea răutăcioasă a senorei asupra 
mea. Oare mă comport prostește? 

Mai sunt îngrijorată și din cauza prietenei mele, Natala. 
N-am văzut-o de trei zile și nu știu ce este cu ea; poate este 
bolnavă. Îmi este atât de dragă și cred că sunt singura care-i 
înțelege nefericirea. Natala locuieşte doar cu mama ei 
bolnavă. 

Mamă iubită, ai grijă de tine, peste șase luni mă voi 
întoarce“ 

După ce semnă, Kate oftă. Ce se va întâmpla la capătul 
celor şase luni? Se vor întoarce în Anglia, iar Lister, după ce-i 
va plăti îi va mulțumi, o va trimite pe Rose la internat iar pe ea 
O va da uitării? 

Kate realiză că dacă s-ar întâmpla acest lucru nu i-ar fi prea 
ușor. Înţelese acum că era disperat de îndrăgostită de Randel 
Lister. 

Dar asta era o prostie, căci Randel o avea pe Marianna. 
Cum să se mai uite la altă femeie? 

Dar era mai bine să nu se mai gândească la Randel Lister, 
măcar o vreme. 

Dimineaţa se duse să întrebe despre Natala și află că 
aceasta plecase, fiind concediată. Insistând să afle motivul, 
intendenta o lămuri: 

— Din cauza ta. Natala a fost o fată foarte cuminte până ai 
apărut. După asta au început minciunile, insultele și a fost 
concediată. Femeia refuză să-i dea adresa Natalei. 

Kate se simţi şocată și îndurerată. Pe când se întorcea în 
cameră, se lovi de Marianna care o anunţă: 

— O iau pe Rosa cu mine. 

Kate se opri. 

— Ştii de ce a fost concediată Natala? o întrebă ea. 

Kate observă triumful din ochii portughezei. 

— Sigur că știu. A fost obraznică! 

Kate îi întoarse spatele. Ce putea face sau spune pentru a 
obţine rezultat? O îmbrăcă pe Rose în tăcere, o sărută și-i șopti 
că se vor vedea curând, dar fu uimită de reacţia fetiţei. Aceasta 
se agăţă cu disperare de gâtul ei. 

— Kate, te rog să nu mă părăsești, o imploră ea. 

— N-o voi face. Iar acum du-te cu Marianna și fii fetiţă 
cuminte. 

După plecarea Rosei, Kate rămase descumpănită, neștiind 
cum să reacționeze. Ce putea face? Oare Randel o putea ajuta? 
Abia atunci își aminti că el pleca la Durban câteva zile. 

Se decise să iasă din casă, luă autobuul, cu gândul să 
meargă la catedrală să-și limpezească gândurile. 

Ce se putuse întâmpla cu Natala? Nu va fi uşor pentru ea să 
obţină altă slujbă. După cum spunea și ea, oamenilor nu le 
plăcea să aibă în faţa ochilor o handicapată. Simţi dintr-o dată 
nevoia să bea ceva rece și luă loc într-una din acele cafenele 
care se aflau la tot pasul pe trotuar. Din nefericire, se auzi 
strigată de o voce de bărbat: 

— Miss Williams! Ce noroc să vă întâlnesc! 

Fu nevoită să asculte complimentele lui Antonio Vidal. La 
un moment dat, își luă inima în dinţi: 

— Senor Vidal, mi-aţi putea da adresa Natalei? 

Omul rămase cu gura deschisă. 

— Natala! repetă el. Să uităm de ea! Prietenia noastră este 
cea mai importantă! 

Kate roși. 

— Sunt îngrijorată din cauza Natalei. Vreau să ştiu unde 
este și... 

Cineva se opri la masa lor. Era James. Plină de 
recunoștință, Kate făcu prezentările: 

— O, James, l-ai cunoscut pe domnul Vidal? 

James îl privi destul de rece pe tânărul portughez, iar Kate 
pufni în râs. Acesta se comporta ca un puști căruia îi fusese 
smulsă de sub nas cartea preferată. 

Antonio Vidal susținea că nu ştie adresa Natalei, din 
nefericire. Mai spuse că nu era cazul să-și facă probleme 
pentru ea pentru că era o bună contabilă și-și va găsi imediat 
alt serviciu. 

— Nu cred că astfel se va întâmpla, zise Kate. Natala are 
probleme mari. Nu va avea cu ce să-și întrețină mama bolnavă. 

James se uită la ceas. 

— Mama vrea să te vadă, Kate. Vrei să te conduc? Sunt sigur 
că senor Vidal va fi de ajutor și va afla unde s-a mutat Natala, 
văzând cât de îngrijorată ești. 

Kate observă licărul din ochii lui Antonio. 

— Ca prieten de familie al domnișoarei Williams, sunt și eu 
interesat și aş aprecia orice ajutor pe care ni l-aţi putea da, 
continuă James. 

James o conduse la Pensio. 

— Kate, cred că vei avea nevoie de ajutor, îi spuse James. Te 
cam joci cu focul. Chiar dacă ai impresia că poţi controla un 
bărbat ca Vidal, trebuie să fii foarte atentă. 

Kate îl privi lung. 

— Sunt conștientă de acest lucru, James. Şi sunt foarte 
atentă. Întâmplarea a făcut să ne întâlnim. Iar Natala este 
îndrăgostită de el, ceea ce m-a făcut să cred că el știe unde se 
află. 

— Bine, o să vedem ce se mai întâmplă. O să te anunţ dacă 
vor lua legătura cu mine. 

Marianna o aduse acasă pe Rose foarte târziu. Marianna era 
prost dispusă. 

— Rosa nu mai este copilul bine educat de altădată. Este 
chiar grosolană. Tu ai învăţat-o să fie așa! Nu-mi place ca Rosa 
să stea în compania altor copii englezi, obraznici și prost 
crescuţi! îi reproșă ea. 


Kate o prinse pe Rose în brațe. 

— Fetiţa nu este obraznică, protestă ea. 

— Tu n- ai cum să înţelegi asta, pentru că şi tu ești foarte 
obraznică, insistă Marianna. l-am spus asta lui senor Lister și a 
fost de acord. Și el a spus că toate englezoaicele sunt 
obraznice în felul lor. Iar bărbaţilor le plac femeile manierate. 
De aceea, englezilor le plac portughezele. 

Cu aceste cuvinte, Marianna trânti ușa. 

Mușcându-și buzele pentru a nu merge după ea să-i dea 
răspunsul cuvenit, Kate se dedică Rosei, care era obosită și 
tracasată. Noaptea avu coşmaruri. O strigă pe Kate, iar când 
apăru și Marianna fetița începu să tipe. 

Marianna cu o voce furioasă îi ceru lui Kate s-o oprească, 
pentru că o deranjează tipetele fetitei. 

După ce Marianna ieși, Rose se opri din plâns. Kate rămase 
în patul Rosei, ţinând-o în braţe să adoarmă. 

Dimineaţa, fetiţa îi spuse: 

— Kate, să nu mă părăsești niciodată! Te rog! 

— Îţi promit că nu te voi părăsi niciodată, Rose, zise ea, deși 
se întrebă imediat dacă făcuse bine să-i promită un lucru pe 
care nu-l va putea respecta. 

În zilele care urmară, Kate încercă să afle din ce motiv 
începuse Rose să se teamă din nou. Doamna McCormack le 
invitase foarte ceremonios la masă. Ea se purtase protocolar 
cu senora, ba chiar cu toată familia Dominguez. Pe senora o 
invitase la o partidă de bridge, iar aceasta se arătase 
impresionată și pusese o mulțime de întrebări despre James, 
ce vârstă avea, cu ce se ocupa. Kate începu să se gândească 
amuzată că poate avea în vedere avantajele unei eventuale 
căsătorii a Mariannei cu James, comparându-l cu Randel. 

Kate l-ar fi ales tot pe James. Acesta era bun și înțelegător, 
o fire veselă, iubea copiii. Cu toate acestea, în privinţa ei, Kate 
ştia că inima începe să-i bată mai tare doar când aude pașii sau 
glasul lui Randel. 

Câteodată, o iubire nepotrivită, neașteptată, este greu de 
îndurat, dar Kate simţi o mare bucurie. Poate era din cauză că 
nu spera, ci doar visa. Iar visele erau libere. Putea să viseze 
nestingerită că ar avea o casă mare, cu o grădină frumoasă, iar 
Randel se va întoarce acasă obosit după o zi de muncă, Rose 
şi ea îi vor ieși în întâmpinare și... se oprea. Era doar un vis 
frumos. 

Randel n-o considera decât o tânără cu care-i făcea 
plăcere să discute, să-și lase fiica în grija ei. Cu toate acestea, 
multe lucruri o despărțeau de el. Câteodată el o făcea să-și 
piardă cumpătul, lucru care se și întâmplă imediat ce se 

întoarse de la Durban. Randel o invită la clubul englez, pe o 
terasă, sub palmieri, unde o muzică foarte plăcută se auzea 
în surdină. Rose, care primise o păpușă nouă, se juca alături 
de masa lor. 

Kate îl privea pe Randel cu încântare. 

— Kate, îi spuse el cu răceală în glas, întrerupând-o din 
visare. Nu vreau să te plictisesc, dar Marianna îmi spunea că... 

Kate ridică imediat capul, pregătită de atac. 

— Ce-ti spunea Marianna? Apoi, privind spre Rose, zise: 
vom discuta altădată. 

La câtva timp după aceea, o fetiţă o invită pe Rose să ridice 
un castel de nisip la scuarul copiilor. 

— Ei bine, ce-a mai decretat Marianna? întrebă Kate pusă pe 
hartă, după ce încuviinţă cererea Rosei de a merge la scuar. 
Randel ezită o clipă. 

— Am observat că Rose ţi-a cerut permisiunea de a merge la 
scuar, în timp ce Marianna se plânge că Rose este prost 
educată. 

Kate numără până la zece și începu mândră că-și păstrase 
calmul: 

— Poate că eu și Marianna avem educaţii diferite. Poate 
pentru ea buna creștere a unui copil se manifestă prin faptul 
că stă ore întregi retras într-un colț, în timp ce adulţii stau de 
vorbă. Important este să nu-i întrerupă pe cei maturi. Rosa 
s-a schimbat. Îi place să aibă prieteni de vârsta ei, să discute. 
S-a deschis către lume. De aceea este Marianna disperată. Nu 

putem continua în acest mod. Nu vreau să se distrugă tot ce 
fac. Nu vezi, sau nu vrei să vezi... că Rose are nevoie de 
dragoste, de înțelegere...de încurajare, de laude... Nu s-a 
simtit niciodată sigură. Marianna îmi reproșează că Rose se 
ține de poala mea. Cândva, se agăța de poala Annei. Dar acum 
sunt eu tot timpul alături de ea. În mine are încredere. 

Kate nu îndrăzni să-l privească în ochi pe Lister, de teamă 
să nu-și piardă curajul. 

— A avut un singur coșmar, dar numai după ce a fost 
plecată o zi întreagă cu Marianna. Probabil era foarte obosită, 
pentru că Marianna nu cunoaște limitele unui copil. N-o să-ţi 
vină să crezi că Rosei i s-a spus c-o voi duce la Londra unde 
oamenii sunt decapitaţi; de asta se temea de mine la început. 

Kate observă că Lister nu mai era furios, ci o privea de 
parcă n-ar fi crezut ce i se spunea. 

— Decapitaţi? Dar este ridicol! 

Kate oftă. 

— Poate i-a citit cineva Prinţesa din turn... sau despre regele 
Henry... 

Lister o privi gânditor. 

— Nu cred că i-a citit cineva vreo poveste până ai venit tu. 

Kate nu mai știa ce să creadă, era supărat, nervos? Nu citea 
nimic pe figura lui. 

Lister îi oferi o ţigară și i-o aprinse. Astfel îi dădu răgazul de 
a se calma. Schimbară discuţia, apoi Lister ceru să fie adusă 
Rose. 

Pe drumul spre Pensio, el mărturisi: 

— Am început să înţeleg câte ceva, Kate. Te rog, oricum, să 
continui munca începută. Cred că va trebui să mă educi și pe 
mine. 

Kate urcă în fugă scările, de parcă ar fi avut aripi la picioare. 

Când ajunse la primul etaj, Kate se lovi de Antonio 
Vidal. 

— Voiai s-o vezi pe Natala. Te sun în cincisprezece minute, 
zise el și dispăru. 

Kate se încruntă. De ce atâta grabă? Sau cumva Natala nu se 
simțea bine? Se schimbă repede, îi spuse senorei că iese, dar 
deodată avu o reţinere. James o prevenise în privinţa lui Vidal. 
Din instinct, sună la familia McCormack, dar James nu era 
acasă. Nici pe Vidal nu-l putea decepționa sau măcar să-l lase 
să înțeleagă că se îndoia de el, pentru că, avea un fel foarte 
schimbător de a fi şi poate ar refuza s-o mai ajute. 


Capitolul 7 


Kate se așeză la masa aflată într-un colț al încăperii pline de 
fum, privind în jur cu teamă. Vidal îi spusese că se afla în 
clubul Matador. În jur se aflau doar bărbați beti, care discutau 
în grupuri, ridicând privirea suspicioși de câte ori se 
deschidea uşa de la intrare. 

Kate dansase de două ori cu Antonio, apoi invocase o 
durere cumplită de cap. Îi displăcuse teribil să danseze cu el, 
iar acum stăteau faţă în faţă, iar el părea decepţionat. 

— Ciudate femei sunteţi voi, englezoaicele, constatase 
Vidal. 

Kate roși de furie și neputinţă. Oare nu cumva acest individ 
ajunsese la concluzia că se hotărâse să iasă de acum cu el? Ea 
făcuse asta doar pentru a ajunge la Natala! 

— Unde este Natala? îl întrebă Kate, care-și cam pierduse 
răbdarea. Nu cred că frecventează un asemenea local! 

Kate se uită din nou în jur, îngrozită. Nu mai suporta fumul 
de ţigară. Deodată, cineva strigă ceva ce ea nu înţelese și o 
sticlă ricoșă în perete. 

Kate nu făcu nici o mișcare, îngrozită de atmosfera din jur. 
Ar fi vrut să se ridice şi să plece imediat, dar îi era teamă s-o 
facă pentru a nu fi direct implicată. Se uită la Antonio și 
observă că acesta se amuza pe seama ei. 

— Unde este Natala? insistă Kate. 

Vidal se aplecă spre ea, privind-o insistent. 

— Dacă te porți cum trebuie cu mine, o să-ţi spun. Dacă 
nu... ţi-ai pierdut timpul degeaba. 

Kate își mușcă buzele furioasă. Cum se lăsase păcălită de 
acest individ josnic? O atrăsese într-o capcană, făcând-o să iasă 
cu el. Iar ea marșase din dorinţa de a o afla pe Natala. Iar tot 
timpul cât dansaseră sau stătuseră de vorbă, el privise mereu 
în jur de parcă ar fi aşteptat să apară Natala. 

— Are un prieten cu care vine aici în fiecare seară, îi spusese 
el lui Kate. 

Ea încercase să şi-o imagineze pe Natala în acest loc, dar îi 
fusese imposibil. 

Acum, Kate nu știa ce să facă. Antonio o privea triumfător, 
iar ea nu-și mai putea ascunde dezamăgirea. Se afla pe teren 
străin și nu știa cum să procedeze pentru a scăpa de 
insistențele lui Antonio Vidal. Nu avea altă soluţie decât să 
plece singură. Doamna McCormack i-ar fi spus că este foarte 
periculos, pentru că în aceste locuri, la fiecare colț te pândește 
câte un răufăcător. Poate o spusese doar ca s-o sperie, dar ea 
ținuse minte. 

— Antonio, începu ea disperată. 

Antonio îi luă mâna. Kate luptă cu dorința de a-și trage 
mâna, iar în clipa aceea, se întâmplă totul... 

O masă fu răsturnată, doi bărbaţi începură să se insulte, 
ceilalți săriră în picioare. Unii se luară la bătaie, iar alţii 
începură să-i încurajeze de pe margine. 

Kate sărise şi ea în picioare, speriată de moarte. Antonio 
era şi el alb, ca o coală de hârtie. Și dintr-o dată, ca prin farmec 
apăru James, care o prinse în braţe și o smulse din 
învălmășeala aceea. Cu ochii în lacrimi, Kate observă că în 
urma lui venea Randel, care-l prinse Antonio pe de braţ; 
acesta părea pierdut în mâinile lui Lister. 

Urcară toţi într-o mașină, dar drumul dură foarte puţin; 
Kate se trezi aşezată într-un scaun, iar Lister după ce-l aruncă 
şi pe Antonio alături de ea, îi spuse: 

— Cred că toţi avem nevoie de ceva de băut. Kate, bea asta, 
ordonă Lister. 

Băutura aceea tare o arse pe gât. ÎI privi pe Antonio care 
părea cam speriat. James o privea cu ochii lui blânzi, iar 
Randel era furios ca de obicei. 

Randel Lister i se adresă primul: 

— Când am aflat că ai ieșit să dansezi cu individul ăsta, am 
refuzat să cred că este adevărat. Mi-ai spus că... 

— Ştiu, zise Kate repede. Din nou Marianna! Dar poate că 
de data asta fusese bine că-i spusese lui Randel, altfel n-ar fi 
avut cum s-o găsească. N-am ieșit să mă distrez cu el. 

James începu să râdă, pe măsură ce ea le povesti sub ce 
pretext o atrăsese Vidal. 


MAREA DE TURCOAZ 109 


— Kate, tu crezi chiar tot ce ţi se spune? Cum ai făcut 
prostia asta? 

— N-am avut timp de gândire, am încercat să te caut la 
telefon... 

Randel se încruntă şi mai tare. 

— I-ai telefonat lui McCormack? Poate se gândise că ar fi 
trebuit să-l sune pe el. lar ea nu se gândise la această 
variantă. 

Kate îl privi pe James apoi pe Randel, derutată, realizând că 
deși pe Randel îl iubea, nu apelase la el pentru ajutor. 

— O puteam găsi cu ajutorul poliţiei pe fata asta, continuă 
Randel impacientat. Ai făcut o mare prostie să ieși cu o brută 
ca asta. 

— Este prietenă cu Natala, o salvă James. 

Randel se încruntă din nou. 

— A fost o întâmplare fericită că m-am întâlnit cu 
McCormack. Nu mi-a plăcut ideea că te-ai încurcat cu un astfel 
de individ. McCormack gândea la fel. 

— Kate a sunat-o pe mama, iar ea mi-a transmis că i s-a părut 
ceva ciudat în glasul ei. Mama mi-a lăsat un bilet pe noptieră, 
iar eu am decis că trebuie făcut ceva, zise James la fel de vesel 
ca întotdeauna, de parcă ar fi făcut cel mai natural lucru din 
lume. Ştii, Lister, noi ţinem foarte mult la Kate. 

Randel făcu o grimasă. 

— Da, am constatat şi singur... 

James se îndreptă spre Antonio îl ridică de guler, apoi îi 
zâmbi lui Kate: 

— Voi obține adresa care-ţi trebuie în cinci minute. Mâine 
îți vom găsi prietena. 

— O, James ești atât de bun! exclamă Kate fericită. 

Randel Lister consideră că era cazul să intervină. 

— Kate, mă îngrijorezi, intri prea ușor în pericole. Ai avut 
totuși noroc; putea fi mai rău. 

— Îmi pare rău, mă tem că am acţionat înainte de a gândi. 
Dar eram atât de îngrijorată din cauza Natalei, iar el mi-a 
promis... 

— Nu trebuie să crezi chiar tot ce-ţi promite un bărbat, zise 
Randel la fel de încruntat. Kate realiză că Lister era realmente 
îngrijorat. Poţi ajunge în situaţii foarte dificile. 

James se întoarse spre ea. 

— Te voi duce eu să-ţi vezi prietena, Kate. O voi ajuta să-și 
găsească o slujbă. 

Kate începu să aplaude entuziasmată, cu ochii strălucind. 

— James, nu ştiu ce m-aș fi făcut fără tine! 

Cei doi bărbaţi începură să-și dispute întâietatea de a o 
conduce acasă. Ea aşteptă liniștită să vadă care dintre ei 
cedează, așa că în cele din urmă îi spuse noapte bună lui 
Randel şi urcă în mașina lui James. Acesta o conduse până pe 
treptele casei. 

— James, nu ştiu cum să-ţi mulțumesc! 

— Atunci, n-o face, îi spuse el zâmbind, iar Kate avu pentru 
moment senzaţia că James o va săruta. Cu toate acestea fu 
fericită că el n-o făcu. Nu voia să fie sărutată de James. Tinea 
mult la el, dar ca la un prieten. 

Ziua următoare o găsiră pe Natala. Buna fată se află într-un 
fel de colibă foarte umilă, iar când deschiseră ușa îi izbi 
căldura, umezeala și mirosul imposibil de acolo. Înăuntru se 
aflau două paturi. Într-unul se afla Natala cu o privire speriată, 
iar în celălalt o femeie slabă, bolnavă. 

— Kate ! strigă Natala și izbucni în hohote de plâns, cu toate 
că ea o luă după umeri încercând s-o consoleze. 

Aflară că Natala căzuse și acum nu se mai putea mișca, 
mama ei făcuse un efort deosebit s-o urce în pat, apoi avusese 
un atac de inimă și acum nu mai aveau nici măcar o coajă de 
pâine în casă. 

James acţionă imediat. Chemă o ambulanţă, care le duse pe 
cele două femei la spital. Le linişti spunându-le că va suporta 
el toate cheltuielile, dar văzând că ea protestează le spuse: 

— Îmi veţi înapoia banii când veţi avea. O voi ajuta pe 
Natala să-şi găsească o slujbă, mai întâi, imediat ce se va putea 
ține pe picioare. 

— Eşti un om atât de bun! exclamă Natala. 

— Natala, ești prietena lui Kate, deci și a mea! 

— Vom veni la spital să vă vedem, le promise Kate celor 
două femei când fură urcate în ambulanță. Lacrimile începură 
să-i curgă nestăvilit. 

— De ce plângi, Kate? o întrebă James. Acum problemele lor 
încep să se rezolve. 

— Dar era posibil să n-o fi găsit niciodată pe Natala, iar ea 
să moară de inaniţie... 

James o conduse înapoi la Pensio. 

— Da, Kate dacă n-ai fi căutat-o pe Natala, ar fi murit sigur 
de foame... 

— O, James, ce perspectivă sumbră! 

— Aceste femei nu aveau prieteni, vecini. Mă voi duce eu 
mai târziu la ele la spital. 

Rose era trează când Kate urcă în camera ei. Stătea liniștită 
în mijlocul patului. Când o văzu pe Kate străbătu într-o clipită 
distanţa care le despărțea și se aruncă la pieptul ei. 

— Am crezut c-ai plecat... pentru totdeauna, scânci Rose. 

Kate o strânse la piept. 

— Ti-am promis că nu mă voi despărți de tine, micuța 
mea. 

Rose nu se lăsă până ce n-o scoase pe Kate la plimbare. 

— Kate, tu spui întotdeauna numai adevărul? o întrebă ea. 
Crezi că este rău să minţi? 

Kate o privi nedumerită. 

— Eu spun întotdeauna adevărul, este foarte rău să minți. 

Rose o privi lung. 

— Marianna spune că va fi mama mea, este adevărat? 

Kate o privi dezamăgită, incapabilă să articuleze un 
răspuns satisfăcător. Apoi se gândi că Marianna n-ar îndrăzni 
să-i spună fetiţei acest lucru, dacă n-ar fi adevărat. 

— Nu știu, draga mea, murmură ea în cele din urmă. Nu pot 
spune ce vor face alți doi oameni. De ce nu-l întrebi pe tatăl 
tău? 

Rose scutură din cap violent. După câteva clipe de tăcere, 
fetiţa îi spuse: 

— Kate, de ce nu-i spui tatei să se însoare cu tine? Astfel tu 
ai fi mama mea. 

Impresionată de candoarea fetiţei, Kate uită că se aflau 
într-un parc public, că mai era lume în jur. Îngenunche în faţa 
Rosei, își apropie obrazul de al ei spunându-i cu toată 
sinceritatea: 

— Draga mea fetiţă, nici nu știi cât mi-aș dori ca acest lucru 
să fie posibil! Nimic nu mi-ar aduce mai multă bucurie decât 
să-ţi fiu mamă! 

— Chiar așa? se auzi o voce răutăcioasă venind de undeva 
din spatele lor. 

Kate sări realmente în picioare speriată și o văzu pe 
doamna Kelly. La început nu mai știa de unde o cunoscuse, 
dar după câteva clipe realiză că era femeia cu care venise pe 
vapor, care o examinase cu multă atenţie din cap până în 
picioare de cum o văzuse, femeia față de care doamna 
McCormack avea înţelegere. 

Privind în ochii femeii, Kate realiză că aceasta era bolnavă; 
era lividă, mâinile îi tremurau. Kate încercă să se comporte 
natural. 

— Îmi pare bine să vă văd, doamnă Kelly. Luaţi loc aici, 
alături de noi. 

Kate o prinse de braţ și o conduse spre locul în care se 
afla Rose și o ajută să se aşeze lângă ea. Fetiţa o privea 
curioasă. 

Doamna Kelly avu nevoie de câteva minute pentru a-și 
reveni. Apoi se forță să zâmbescă dar zâmbetul ei fu mai mult 

o grimasă care o înspăimântă pe Kate și o făcu să se uite la 
rându-i la Rose, să-i vadă reacţia. Dar Rose se depărtase de 
ele, ducându-se spre un mic eleșteu cu pești viu colorați. 

Kate păstră tăcerea câteva clipe realizând că avea lângă ea 
o femeie bolnavă dar fu uimită s-o audă pe doamna Kelly 
spunându-i: 

— Rose s-a schimbat foarte mult; este alt copil. Cunoscând-o, 
dar mai ales cunoscându-te pe tine, mi-am spus că aşa cum 
ești firavă, foarte tânără, nu vei avea puterea să faci prea mult 
pentru această biată copilă. Dar ești mai curajoasă și mai 
puternică decât am crezut. Te felicit. 

Kate roși. 

— Sunt fericită să primesc complimentele dumneavostră, 
doamnă Kelly. 

Dar zâmbetul femeii pieri imediat. 

— Acum o Să-ţi dau niște sfaturi care n-o să-ţi placă. Ia-ti 
gândul de la Randel Lister, nu este pentru tine. 

Kate trase aer în piept emoţionată; era ultimul lucru pe 
care se aștepta să i-l spună doamna Kelly. 

Femeia continuă cu mare greutate: 

— Am fost foarte bolnavă, dar tot am primit informaţii. 
Familia Dominguez este cam ciudată...lumea vorbește urât 
despre ei... femeia scutură din cap de parcă ar fi vrut să alunge 
gândurile negre. Am auzit că te urăsc și nu vor ezita... 

Biata femeie! își spuse Kate. Probabil suferea cu nervii și 
făcuse o fixaţie pe familia Dominguez. Nici ei nu-i plăceau, 
dar nu simţea nici o primejdie. Era desigur o exagerare a 
doamnei Kelly. 

Doamna Kelly îi puse o mână pe braț, iar Kate tresări 
pentru că deși era foarte cald, mâna femeii era ca de gheaţă. 

— Te previn, fetițo. Familia Dominguez îl vrea pe Randel 
Lister, aşa că te va înlătura cumva. Dacă tii la viaţa ta, lasă-l în 
pace, arată-le că nu te interesează. Nu cumva te-ai îndrăgostit 
de el? 

Obrajii lui Kate începură să ardă. 

— Eu... 

Doamna Kelly se ridică, mișcările îi erau nesigure și după 
ce făcu patru cinci pași se întoarse spre ea, spunându-i: 

— Dacă de tine nu-ţi pasă, gândeşte-te la fetiţă. Ar putea fi 
și ea implicată. 

Cu aceste vorbe, doamna Kelly se depărtă, iar Kate se gândi 
că era bine să se fi dus după ea s-o ajute. Dar nici pe Rose n-o 
putea lăsa singură iar doamna Kelly părea că se ţine mai bine 
pe picioare după ce rostise acele vorbe lipsite de sens. Dar 
oare chiar aşa era? Fără să vrea, Kate își aminti vorbele Natalei 
privind reputaţia rea a familiei Dominguez... 

Dar nu putea fi adevărat. Kate se ridică și se duse lângă 
Rose, unde se bucură împreună cu ea de peștișorii colorați. 

În seara aceea, James veni s-o ia acasă la el pentru că 
doamna McCormack voia s-o vadă. EI fusese la spital s-o vadă 
pe Natala, iar medicii îi spuseseră că, din nefericire, căzătura 
fusese destul de gravă și că nu-și va reveni prea repede. 

— Vor încerca o nouă metodă de tratament, îi spuse el. Iar 
mama ei se simte foarte rău. De fapt, cred că Natala a simţit că 
mama ei nu va mai rezista mult după acest atac de cord. 

Discutară foarte mult în seara aceea, ca doi prieteni 
adevăraţi, dar tot timpul Kate nu putu să uite întrebarea Rosei 
despre Marianna nici semnalul de alarmă tras de doamna 
Kelly. 

James începuse să-i povestească despre felul în care se 
lansase tatăl lui în afaceri. 

Kate îl întrebă dacă el moștenise toată averea acestuia, iar 
James explodă: 

— Kate, am sperat că măcar tu nu-mi vei pune această 
întrebare! Doar nu te interesează să vezi dacă sunt demn de a 
fi luat de bărbat! 

— Nu, nu te întreb în acest scop, numai că senora mi-a pus 
alaltăieri întrebarea asta și n-am știut să-i răspund. 

James o privi nedumerit. 

— A, da, este de înţeles, Marianna vrea să se mărite! Și cu 
un bărbat cu avere! 

— Am auzit că ești milionar! insistă Kate râzând. 

— Da, într-un fel, sunt. Tata mi-a lăsat totul, știind că mă 
voi îngriji de mama cu toată dragostea. Mama este o femeie 
foarte generoasă, dar ar fi risipit averea imediat. 

— James, îl întrerupse Kate, crezi că Lister se va însura cu 
Marianna? 

James o privi lung, de parcă i-ar fi ghicit gândurile. 

— Nu știu, Kate, zise el. Eu consider că Marianna a cam 
intrat în criză de timp și este cam disperată să se mărite. Ştii, 
îmi pare rău pentru ea... Este cam târziu pentru ca să mai 
poate face o partidă bună, fetele de aici se mărită foarte tinere. 

Iar mama ei nu-i poate aranja o căsătorie bună pentru că nu 
face parte din cercurile corespunzătoare. Asta înseamnă că 
trebuie să se orienteze asupra unui străin. În prezent sunt trei 
plantatori cu bani; Lister, eu și încă unul. Așa că eu cred că te 
înșeli în privința lui Lister. Fiind o comunitate mică, știm 
fiecare ce bani are celălalt. O să te dezamăgesc, dar eu sunt 
favoritul. 

— Este îngrozitor! exclamă Kate, oripilată. Pe aici, lumea îţi 
urmărește fiecare pas, îţi programează căsătoria... dar Randel 
crezi Că vrea să se însoare cu Marianna? 

— Nu ştiu, Kate, bărbaţii sunt creaturi foarte curioase. Nu 
pot înțelege cum atunci când știi că o femeie este insensibilă, 
necivilizată, egoistă, dură, tot te lași prins în mrejele ei. Nu 
ajungi să te întrebi ce șansă la fericire ai cu o asemenea 
femeie? Te convingi de câteva ori că nu este pentru tine, și 
totuși insiști... de parcă nu poți trăi fără ea. 

— Te rog, du-mă acasă, zise Kate dintr-o dată lipsită de orice 
entuziasm. Mă simt foarte obosită. 

Obosită sunt? se întrebă ea, sau descurajată? 


Capitolul 3 


Viaţa lui Kate intră într-un ritm foarte plăcut. Se ducea des 
la club, unde discuta cu celelalte englezoaice, sau o urmărea 
pe Rosa jucându-se cu ceilalți copii. O vizita des pe Natala la 
spital și se linişti în privința ei pentru că sănătatea ei se 
îmbunătăţea. 

Din nefericire, Natala se învinuia pentru starea precară în 
care se afla mama ei, spunându-și că dacă ea nu s-ar fi 
înbolnăvit mama n-ar fi fost nevoită să se ridice din pat. 

Kate fu luată prin surprindere de invitaţia lui James de a 
participa la o petrecere dată pe iaht. Kate îl privi cu ochii mari; 
nici nu ştiuse că avea unul! 

Kate, Rose, Randel şi Marianna, James și mama sa, aceștia 
erau invitaţii. Kate simţi chiar milă pentru Marianna care fu 
de-a dreptul uimită de invitaţie. Când văzu că Marianna era 
printre invitaţi, Natala îi spuse: 


MAREA DE TURCOAZ 119 


— Nu vezi? Asta înseamnă că mama lui James a acceptat-o. Nu 
este ușor pentru o fată ca ea să fie acceptată în astfel de cercuri. 

Pentru Kate, vorbele ei nu aveau sens în acel moment. 
Pentru ea era doar o invitaţie ca oricare alta. Dar nici nu 
apucase să cunoască obiceiurile portugheze. 

Iahtul era superb, se gândi Kate. Avea patru cabine frumos 
mobilate și decorate. Porniră într-o zi foarte caldă, cu un cer 
albastru fără nori. 

Kate cu Rose pe genunchi, stătea alături de doamna 
McCormack, urmărindu-i pe Randel şi James care se 
comportau ca niște puști. 

Marianna se afla între cei doi bărbaţi, cu trupul ei zvelt, cu 
capul dat pe spate, cu părul în vânt, uitându-se de la unul la 
celălalt. Doamna McCormack oftă: 

— Ştie cum să se pună în valoare, constată ea. 

— Are și ce să arate, confirmă Kate, observând că Randel îi 
acorda foarte multă atenţie. 

Rose era fascinată de ceea ce vedea, cu toate că-i era puţină 
teamă că iahtul se va scufunda și vor fi devoraţi de rechini! 

Kate îi arătă vestele de salvare, spunându-i că atât James cât 
și tatăl ei înotau foarte bine. Fetiţa se agăţă de mâna lui Kate, ca 
de obicei. După masă, toată lumea, cu excepţia lui Kate, se 
retrase să-și facă siesta. Ea se duse pe punte unde se simțea 
briza şi urmări fermecată cum iahtul despica valurile oceanului. 

Fiind o femeie foarte energică, nu simţea nevoia să se 
odihnească după-amiază, cu toată căldura de afară. Se așeză 
pe un șezlong. 

Nici nu observă când Randel apăru și se așeză lângă ea. 

— Cred că este incomparabil mai bine să te afli sub cerul 
liber decât să muncești într-un birou, zise Kate visătoare 
gândindu-se la viaţa ei de la Londra, la orele în care trebuia să 
muncească la slujbă, apoi acasă, serile de singurătate. James 
spune că i-ar plăcea să trăiască pe o insulă pustie. 

— Lui James îi este ușor să vorbească, zise Randel. Când te 
naști milionar este foarte ușor. Banii sunt importanţi doar 
pentru cei care nu-i au. 

— Sunt banii chiar atât de importanţi? întrebă Kate relaxată, 
adresându-i-se de parcă n-ar fi fost anagajatorul ei sau 
bărbatul de care era îndrăgostită. 

Kate fu uimită de povestirea lui Randel despre tinereţea sa. 
Kate absorbi toate informaţiile abia respirând pentru că nu 
știa nimic despre el. Spera doar să nu apară nimeni care să-l 
întrerupă. Tatăl lui Lister avusese un accident grav de mașină 
și murise la câtva timp după aceea. Mama se descurcase așa 
cum putuse cu cei trei fii, dar din nefericire murise și ea pe 
când Randel se afla încă la școală. 

— Doctorul mi-a spus că sunt destul de mare pentru a 
putea munci. Mama a murit de foame, mărturisi el. Mi-am 
spus că trebuia să renunţ la școală și să-mi iau o slujbă pentru 
a-mi ajuta mama. Dar ea săraca nu voia să mă lase fără 
învăţătură. Nu aveam niciodată haine, lucram în vacante 
pentru a ne cumpăra câte ceva. Eu am cunoscut adevărata 
sărăcie, Kate. Poate asta mă face să doresc ca fiicei mele să 
nu-i lipsească nimic. Voi investi tot ce câștig pentru ca ea să nu 
aibă probleme financiare. 

Privindu-l, Kate și-l imagină așa cum probabil fusese în 
copilărie, un puști marcat de moartea părinților, cu gândul 
numai la banii pe care-i va câștiga în viitor. Dar oare avea 
dreptate? Asta era mai important pentru Rose? Un viitor 
financiar sigur, sau prezenţa tatălui ei? 

— Dar tu, Kate, ai cunoscut vreodată foamea? o întrebă el 
cu glasul tremurat. 

Kate aproape că-l uri când auzi întrebarea. Așa îi vorbea și 
Mariannei? Kate încercă să-şi imagineze cum suna glasul lui 
încărcat de dorinţă... 

Oftă. 

— Noi am fost o familie fericită. N-am fost bogaţi, dar nici 
foarte săraci. Mama s-a îmbolnăvit de poliomielită, dar am 
tratat-o și se poate descurca relativ bine singură. Nu și-a 
pierdut niciodată umorul, iar tata, care o adora, a murit anul 
trecut. Nu ne-a fost prea ușor, dar aveam ceva bani puși 
deoparte și... numai că ne lipsește teribil... Kate avea lacrimi în 
ochi. Abia acum realizez ce copilărie fericită am avut. 

— Așa este. Mi-aș fi dorit ca și Rose să fi avut copilăria ta. 

Kate îl privi lung. Dintr-o dată, deveniră foarte apropiaţi, 
împărțind o stare de intimitate. De aceea, avu curaj să spună: 

— Nu te-ai gândit să te recăsătoreşti? 

Lister o privi lung. Apoi zâmbi îngăduitor. 

— Nu este chiar atât de simplu, Kate. N-aș putea încheia o 
căsătorie doar de dragul lui Rose, pentru că n-ar merge. 
Trebuie să existe dragoste între parteneri, dragoste 
adevărată. 

Înainte ca ea să-i poată răspunde, se auzi vocea Mariannei. 

— Randel, mi-ai promis să-mi arăţi iahtul! Marianna arăta 
superb, îmbrăcată într-un şort alb care-i punea în evidență 
pielea măslinie. Gata, las-o pe Kate, să ne distrăm! zise ea şi-l 
smulse pe Randel de lângă Kate. 

Randel îi zâmbi lui Kate de parcă s-ar fi scuzat, se ridică și 
porni mână în mână cu Marianna pe punte... După ce se 
depărtară, Marianna întoarse capul pentru a vedea reacţia lui 
Kate, căreia îi zâmbi batjocoritor. 

Kate oftă și continuă să privească oceanul. 

Poate că-l judecase greșit pe Randel. Poate că purtarea lui 
se datora copilăriei și tinereţii nefericite. Era evident că se 
îndrăgostise de Marianna, sora primei sale soţii. 

Mai apoi, într-o discuţie cu doamna McCormack despre 
viață şi dragoste Kate auzi comentariile acesteia: 

— Kate, cât pot fi de proști bărbaţii? 

Kate începuse să râdă. 

— Cred că depinde și de cât este tentatia de puternică, îi 
răspunse ea. Se simţise foarte bine, mulțumită că se putuse 
expune soarelui, că fusese alături de Randel pe iaht. 
Observase desigur eforturile Mariannei de a-i atrage pe toți 
bărbaţii alături de ea. 

Ce femeie putea concura cu o frumuseţe ca Marianna? 

— Sper că James nu este și el îndrăgostit de Marianna, 
murmură doamna McCormack. 

Kate îi zâmbi pentru a o linişti, apoi se uită în direcţia în 
care se afla James cu Marianna. Acesta avea zâmbetul calm și 
sigur dintotdeauna, sorbind-o din priviri pe Marianna, 
care-și punea în valoare nurii, ca de obicei. 

— Nu ştiu, zise Kate îngrijorată, amintindu-și o discuţie 
avută cu James pe această temă. Chiar nu știu. 

— Sper ca James să nu-și piardă minţile și să facă vreo 
greșeală, draga mea, zise doamna McCormack, în glasul căreia 
se citea o reală îngrijorare. Kate, draga mea, îmi ești foarte 
dragă, iar James mi-a spus că ţine mult la tine, că ești o fată 
foarte frumoasă și... Kate, ție îți place James? 

— Foarte mult, răspunse ea cu sinceritate. Consider că este 
un bărbat minunat, cel mai grozav bărbat pe care l-am 
cunoscut. 

Nici nu apucă să termine aceste cuvinte că Randel se așeză 
lângă ea. Oare auzise spusele ei? Dar el nu o privea, ci se 
aplecase să adune niște fotografii decupate de Rose, căreia îi 
adresă câteva cuvinte destul de nervos, ca de obicei, lucru 
care-i displăcu teribil lui Kate. Cu toate că îl înțelegea acum 
știind că viața lui nu fusese prea ușoară, nu-l putea lăsa să 
streseze copila. 

Ziua următoare ancorară într-un mic port și toţi cei de la 
bord, cu excepţia doamnei McCormack, se îmbrăcară în 
costume de baie, pornind spre plaja cu un nisip extrem de fin. 

Kate și Rose adunară scoici de forme aparte care se găseau 
din abundență sau iarbă de mare de diferite culori. 

— Kate! Kate! o striga Rose fericită, ori de câte ori găsea ceva 
care-i atrăgea atenţia. Kate, o întrebă fetița oprindu-se deodată 
din culesul scoicilor: ce este o pacoste? Ce înseamnă asta? 

Era ciudat ca un copil să cunoască un astfel de cuvânt. De 
aceea, Kate ezită un moment neștiind dacă era cazul să i-l 
explice cu adevărata lui semnificaţie. 

— O pacoste este ca un fel de obligaţie pe care nimeni n-o 
acceptă de bunăvoie. 

Kate privi în jur. Marianna se afla ca de obicei, în compania 
celor doi bărbaţi, James şi Randel. 

— Rose, unde ai auzit acest cuvânt? o întrebă Kate. 

— Marianna i-a spus cuiva că sunt o pacoste şi că mă urăște 
din acest motiv, mărturisi fetiţa. 

Kate simţi că nu are aer. 

— Draga mea, cred că n-ai înţeles bine. Tu nu poţi fi o 
pacoste pentru nimeni. Noi toţi te iubim. 

Rose prinse o scoică în mâinile sale mici, apoi îi dădu 
drumul și o privi cu multă gravitate pe Kate: 

— Marianna nu mă iubește și nici eu n-o iubesc, acesta este 
adevărul. O urăsc. 

Kate oftă. Cum putea să îndrepte lucrurile? Dacă Randel se 
căsătorea cu Marianna era foarte important să câștige și 
dragostea fiicei lui. Cum o putea face pe Rose s-o iubească pe 
Marianna? 

— Draga mea, eu cred că Marianna nu este obișnuită să 
îngrijească un copil. Neștiind cum s-o facă, nu are răbdare și 
poate că face greșeli, dar nu trebuie s-o judeci prea aspru 
pentru asta. 

— Fetelor, veniţi să înotăm! se auzi vocea lui James. 

Cele două îl ascultară, alăturându-i-se. 

James îi zâmbi lui Kate. 

— Tu nu-ţi pierzi niciodată răbdarea, fată dragă? 

Ea începu să râdă. 

— Aici mă simt ca în rai, răspunse Kate fericită, cu ochii 
strălucind. Kate întâlni privirea lui Randel. Știţi mi se pare că vremea 
este minunată aici, în comparaţie cu ceața noastră de la Londra... 

Marianna o privi lung. 

— Te-ai cam încins, Kate. Chiar atât de rea este clima din 
Anglia încât o detestaţi toți? Mi se pare chiar lipsă de 
patriotism să faci afirmaţia asta! Anglia este patria ta și ar 
trebui să-i fii devotată. 

Kate o privi descumpănită. 

— Este adevărat că în Anglia clima nu este prea grovază și 
cu toţii facem glume pe seama ei. De fapt, Marianna, noi 
englezii suntem gata să ne mândrim și cu clima asta şocantă în 
care suntem obligaţi să trăim. 

— Mi se pare ciudat, insistă Marianna. Sunteţi gata să vă daţi 
viața pentu Anglia voastră, dar îi batjocoriţi clima! 

— Pentru noi, englezii, interveni James, nimic nu este 
sacru, nici politica, nici clima... zise el râzând. 

— Abia aştept să vizitez Anglia, zise Marianna. Am fost în 
America, în Germania, dar în Anglia n-am ajuns. 

James râdea încă. 

— N-o să-ţi placă, Marianna. Bărbaţii sunt prea conservatori 
și se tem de nevestele lor, nu te-ai simţi bine acolo, ai fi ca un 
pește pe uscat. 

— De ce spui asta? se simţi Marianna ofensată. De ce Kate 
poate să trăiască acolo, și eu nu? 

— Nu te văd trăind într-o ceaţă permanentă, Marianna, 
înotând prin zăpadă, ploaie, stând la rând să iei autobuzul, 
înghesuindu-te în metrou. Kate este obișnuită cu asta. 

— A, deci eu nu sunt cum spuneți voi, o femeie adaptabilă? 

— Nu lua lucrurile în tragic, Marianna, nu văd de ce nu te-ai 
putea adapta, interveni Randel. Te și văd făcându-ţi intrarea la 
operă... ce mult mi-aș dori să te duc să vezi bijuteriile 
Coroanei, să văd cum le priveşti cu frumoșii tăi ochi. Să te duc 
la o terasă de lux... Cred că-ţi va plăcea Anglia, Marianna. 

Kate își întorse privirea pentru că nu suporta să vadă cum 
Randel îi explica toate astea Mariannei prinzând-o cu dragoste 
după umeri. lar Marianna, cu gâtul ei lung ca de lebădă, cu 
ochii ei mari, frumoși, pasionali, îl sorbea din priviri. 

— Rose, de ce nu-i dăruiești tatălui tău acele scoici 
frumoase pe care le-ai găsit? sugeră Kate. 

— Tată, uite îţi fac un cadou, zise micuța întinzându-i 
scoicile lui Randel. 

Kate observă cum se lumină figura lui Randel. 

— Fetiţa mea, sunt minunate! O să le păstrez întotdeauna! 

— Întotdeauna? repetă Rose. 

Kate realiză că Randel era impresionat de încercarea fiicei 
sale de a se apropia de el. 

Marianna însă interveni pentru a împiedica apropierea 
dintre tată și fiică. 

— Rose, sunt niște scoici obişnuite, ce să facă Randel cu ele? 

Kate lăsă să-i scape o exclamaţie. 

Rose se închise în sine din nou, iar Randel o privi ciudat. 
Numai Mariana își întoarse capul de parcă nici n-ar fi auzit ce 
se spusese. 

Imediat ce se întoarseră la Lourenco Marques, Kate avu 
senzaţia că acea minunată călătorie cu iahtul parcă nici nu 
avusese loc vreodată. 

Viaţa reveni la ritmul obișnuit, iar Kate aproape că nu-l mai 
văzu pe Randel Lister. Și asta nu din cauză că el ar fi neglijat-o 
pe Rose, pe care o scotea acum la plimbare în fiecare 
duminică, ci pentru că Marianna ieșea mereu cu el, 
aruncându-i lui Kate un zâmbet malitios. 

Asta însemna desigur, că ea era liberă să-și petreacă ziua cu 
familia McCormack, ceea ce-i făcea plăcere. Dar stresul prin 
care trecea Rose în aceste duminici, o făcea pe Kate să se 
teamă de ele, sau poate doar să le aștepte cu o strângere de 
inimă. 

Și asta nu pentru că Rose ar mai fi avut coşmaruri, dar luni 
dimineaţa era foarte tăcută, aruncându-i priviri pe sub gene 
lui Kate, de parcă ar fi avut întrebări de pus, dar nu avea și 
îndrăzneala necesară. 

Într-o zi, Rose o întrebă: 

— Dacă tot trebuie să te măriţi cu cineva, Kate, de ce nu te 
mării cu tata? 

Kate scurta niște rochite pentru una din păpușile lui Rose, 
și chiar se înţepă auzind întrebarea. 

— Dar nu mă mărit cu nimeni, draga mea, îi răspunse lui 
Rose. 

Rose era foarte sobră. 

— Marianna spune că ești în căutarea unui soţ. Dacă este așa, 
te rog, Kate, mărită-te cu tata! Nu vreau ca Marianna să fie... 

Kate o strânse la piept. Ce mai pusese Marianna la cale? 

— Există desigur un bărbat cu care aș vrea să mă mărit, 
Rose. Fetiţa o privi cu ochii ei foarte mari așteptând 
continuarea: și acela este tatăl tău. Dar, draga mea, adăugă 
Kate imediat, conștientă de speranţa care se aprinsese în ochii 
copilei; tatăl tău nu vrea să se însoare cu mine. Pentru a te 
căsători cu cineva trebuie să-l iubești foarte mult. 

Rose nu prea înțelegea sensul cuvântului iubire. 

— Tu îl iubeşti pe tata, Kate? o întrebă ea. 

Kate oftă. 

— Da, îl iubesc, recunoscu ea. 

— Şi atunci, el de ce nu te iubește? Dacă pe mine mă iubeşte 
cineva îl iubesc și eu. 

— Draga mea, zise Kate, sărutând-o. Bărbaţii sunt altfel, 
gândesc altfel. Tu va trebui s-o iubeşti pe femeia pe care o 
iubește tatăl tău, pentru că oricine va fi ea, te va iubi. 

Dar Kate citi pe figura Rosei că lucrurile nu i se păreau 
normale astfel. 

— Marianna nu este mai bună cu tine acum? o întrebă Kate. 

— Numai când tata este de faţă, răspunse fetiţa. 

Draga de tine! se gândi Kate. Nu știa cum s-o facă pe Rose 
s-o placă pe Marianna, care părea să facă totul pentru a-i fi 
nesuferită Rosei. 

Discută această problemă cu doamna McCormack. 

— Biata doamnă Kelly, abia a ieșit din spital, a avut o cădere 
nervoasă, zise ea. Kate nu-i spusese de întâlnirea din parc cu 
doamna Kelly. Femeia asta susține peste tot că Randel și 
Marianna s-au logodit în secret. 


MAREA DE TURCOAZ 129 


— De ce? 

— Pentru că-i face plăcere să se știe că este foarte bine 
informată. Dacă ar fi așa, Randel ti-ar fi spus s-o pregătești pe Rose. 
— Aș vrea să ştiu cum aș putea face asta, murmură Kate. 

Curând o părăsi pe doamna McCormack și se duse la spital 
la Natala, dar acolo se confruntă cu o tragedie. Mama Natalei 
murise, iar aceasta era într-o stare foarte grea, de suferință. 
James, care venise și el în vizită o conduse înapoi la Pensio 
după ce încercară amândoi să-i aline suferința Nataliei. 

— O, James știu ce înseamnă să-ţi pierzi un părinte. Iar când 
mă gândesc că Natala se va întoarce curând în acea cameră 
mizerabilă, îmi vine să plâng. 

— Kate, zise James am discutat cu mama despre Natala şi 
am decis că va locui la noi. 

— James, sunteți nişte îngeri! exclamă Kate și-l prinse pe 
James cu braţele după gât, sărutându-l fericită. 

În clipa în care întoarse capul, observă că în spatele lor se 
afla Randel Lister. Kate se întrebă de cât timp stătea acolo și 
cât auzise din discuţia lor. Consideră că trebuia să-i spună de 
ce fusese atât de exuberantă. 

— Mama Natalei a murit, iar ea va locui în casa lui James, nu 
este grozav? 

El o privi cu indiferență. 

— Da, este un gest frumos din partea lor, zise el. 

Urcară treptele în tăcere. Ce repede trecuse vremea de 
când venise aici! Mai era puţin şi trebuia să se întoarcă în 
Anglia, să iasă definitiv din viaţa lui Randel. Nici nu ştia 
care erau planurile lui, dacă voia s-o trimită pe Rose la 
internat. 


130 HILARY WILDE 


Rose era îmbrăcată și aștepta în camera ei. Când își văzu 
tatăl, figura i se însenină. 

— Voiam să merg cu Kate la muzeu, zise fetiţa. 

— Vă puteți duce, nu este nici o problemă. Eu am venit 
doar ca să-ți aduc asta. Lister îi întinse un pachet pe care fetița 
începu imediat să-i desfacă. 

Rose ridică ochii fericită spre ei. Găsise acolo o cutie 
muzicală, frumos sculptată, iar când ridicase capacul, se auzi 
o muzică de orgă, care o încântă teribil. 

— Este minunată! exclamă Kate. 

Rose își îmbrăţişă tatăl fericită, mulțumindu-i pentru dar. 

— Este un dar minunat, zise Kate, de fiecare dată când va 
ridica capacul își va aminti de tine. 

— Nu de James? întrebă Lister. 

Kate încercă să aplaneze situaţia. 

— Este adevărat că pe el îl vede mai des, zise ea, de 
parcă şi-ar fi cerut scuze. James o învaţă să înoate, se joacă 
des cu ea... 

— Nu mă surprinde, spuse Randel. Întrucât petreci foarte 
mult timp cu James, este firesc ca Rose să-l vadă mai mult 
pe el. 

Kate se uită îngrijorată spre Rose, dar aceasta nu asculta 
conversaţia, fiind absorbită de cutia muzicală. 

— Eu.. ai vreo obiecţie? 

Randel ridică din umeri. 

— Ce drept așa avea să obiectez? Este viața ta. Dar ești 
convinsă că este bine ce faci? Ești prea tânără... 

Kate se revoltă. 

— Nu sunt atât de tânără încât să nu știu ce fac! 

Dar conversaţia lor se opri aici pentru că se auziră pași și 
apăru Marianna, exotică, cu pletele în vânt. 

— Eram atât de singură și tristă! Te-am sunat de multe ori, dar 
nu erai la birou, Randel. Am venit acasă dezamăgită și iată-te aici! 
Ce bucurie! 

Văzând cutia muzicală din mâinile Rosei, Marianna se 
încruntă. 

— Randel, de ce ai dat atâţa bani pe o astfel de prostie? Este 
absurd! O s-o strice imediat! 

Rose exclamă, revoltată. 

— N-o s-o stric! N-o s-o stric! Ai auzit că n-o s-o stric? 

Kate o opri. 

— Linişteşte-te, draga mea, ştim că n-o vei strica. 

— Vezi, Randel, este așa cum ţi-am spus, insistă Marianna. 
Fetiţa asta este prost crescută, iar Kate o încurajează să fie așa. 

Kate vru să proteseze, dar Randel o opri. 

— Văd că ești cam prost dispusă, Marianna, este mai bine să 
te duc undeva să te mai distrezi. La revedere, Rose, Kate, zise 
el și plecă la braţ cu Marianna. 

Kate îi zâmbi fetiţei. 

— Rose, îmi schimb rochia și mergem imediat la muzeu, îi 
promise ea. 

Seara o văzu încuind cutia în dulap. Kate nu comentă dar 
o duru să vadă zilele următoare că Rose se temea cu adevărat 
pentru că lua cutia muzicală cu ea oriunde mergea, sau i-o 
dădea ei s-o păzească. 

Veni o vreme foarte frumoasă, ideală pentru plajă. 

Rose și Kate își făcură un obicei din a merge zilnic la plajă, 
luând şi o gustare cu ele. James le dărui o umbrelă mare cu 
dungi, pe care o înfigeau în nisip, apoi își petreceau vremea 
ascultând cutia muzicală sau citind. 

Kate era tot mai îngrijorată că nu putea asigura hrana 
adecvată Rosei, care trebuia să mănânce mai multe fructe și 
legume, dar întrucât nu ea hotăra ce trebuia cumpărat... își 
făcură o groapă în nisip, unde se ghemuiră fericite discutând, 
râzând. Kate îi spunea încă o dată Rosei povestea lui Peter 
Pan. Personajul preferat al Rosei era Tinkerbell, iar Kate o 
învățase să se folosească de o oglinjoară pentru a face la fel ca 
el. Plaja era doar a lor, numai strigătul pescărușilor îi mai 
întrerupea când și când povestea. Și deodată, Kate adormi. 

Când se trezi, n-o mai găsi pe Rose. 

Ar fi trebuit să fie un vis, dar nu era așa; coșmarul era real. 
Fugi cu inima la gură aproape de apă, dar nu se vedea nimic, 
nici măcar în depărtare. 

Oare Rose se urcase pe stânci? se întrebă Kate, cu mâna 
streașină la ochi. Se întoarse în fugă la locul în care stătuseră. 
Nu se afla acolo decât cutia muzicală pe care Kate o luă, 
întrebându-se cum de o uitase Rose. 

Deodată i se făcu teamă, încât uită și să mai respire. 
Picioarele începură să-i tremure. Teama o împiedica să 
raționeze. Rose n-ar fi plecat niciodată singură de lângă ea... 

Văzu sandalele ei mici, ciorăpeii albi... dacă Rose ar fi vrut 
să se plimbe, s-ar fi încălțat. Nu suporta să fie văzută cum ar fi 
spus Marianna... 

Kate închise ochii. Marianna! 

Marianna trebuie să fi făcut asta, s-o sperie; probabil a urmărit-o, 
a văzut c-a adormit și apoi a luat-o pe Rose ca s-o sperie pe ea. 

Se îmbrăcă repede și alergă la Pensio. Marianna era acolo. 

— Ce este? întrebă ea. Nu cumva ai pierdut-o pe Rose? Cred 
că eşti nebună! Cum ai pierdut-o? 

Kate fu nevoită să recunoască faptul că adormise pe plajă. 

— Ti-am spus eu că nu e bună de nimic, o auzi pe Marianna 
spunându-i lui Randel la telefon. Ce facem? O căutăm pe 
plajă? Asta a adormit... 

Randel, care sosi imediat, o chestionă cu ochi reci. 

— Nu te înţeleg! zise el. Am sunat la poliţie și vom merge 
toţi pe plajă s-o căutăm. 

— Nu cred c-a plecat singură, zise Kate, a lăsat până și cutia 
muzicală. L-am sunat pe James, dar este plecat, termină ea 
într-o stare deplorabilă. 

— Cred că măcar de data asta ne putem descurca fără el, 
zise Lister batjocoritor. 

Curând, apăru și senora care începu să-și ducă mâinile 
disperată în sus repetând cuvântul“ incompetanta“. 

Kate și Randel se duseră să mai caute pe plajă, dar nu găsiră 
nici măcar un semn. 

— Să nu începi să plângi și tu, îi spuse Lister. Îmi ajung 
două femei isterice pe cap. 

Într-un târziu, renunţară. Sosi poliţia şi Kate le arătă locul 
unde poposiseră. 

— Poate Rose s-a dus la senora McCormack, zise Randel. 

Se duseră cu toti la Villa Paradis, aşa se numea casa 
doamnei McCormack. Aceasta era şocată. Nu, Rose nu venise la ea. 

Natala apăru și ea șchiopătând. 

— Kate, îi spuse ea, nu te-ai gândit că Rose a fost răpită? 

— Cine să răpească un copil? se răsti Randel. 

Doamna McCormack întări spusele Natalei. 

— Este foarte posibil... 

Kate începu să tremure la gândul că Rose va fi din nou 
speriată, ca atunci când o cunoscuse, că va trece prin 
momente foarte neplăcute. 

— Era speriată la început, dar acum a început să capete 
încredere în oameni... începu Kate. 

— Iar unii ar face orice pentru bani, continuă Randel. Uite 
ce este Kate, ne întoarcem la Pensio să vedem dacă nu sunt 
veşti. Apoi merg din nou la poliţie. 

— Randel, zise Kate, apoi făcu o pauză realizând că-i 
spusese pe nume, dacă faci asta s-ar putea... n-ar fi mai bine să 
te duci la hotel și să aştepţi acolo să fii căutat? Vor cere 
recompensă... 

— Sună cam melodramatic, constată el. 

Kate plecă singură spre Pensio. Randel se duse la hotel. 

Abia intră Kate în holul casei că Marianna o și întâmpină, 
cu obişnuitul ei zâmbet sarcastic. 

— Văd că n-ai găsit-o! începu ea. 

Kate scutură din cap. Era foarte obosită și nefericită, ar fi 
vrut să se ascundă undeva, să stea o vreme liniștită. Cum să 
suporte cele ce se petreceau cu Rose? 

Porni spre camera ei dar Marianna o urmă îndeaproape, 
acuzând-o că a neglijat copila. 

Ajunse în cele din urmă în camera ei și cu satisfacţie îi 
închise acesteia ușa în faţă, apoi se trânti pe pat în hohote de 

plâns. O, de ce oare adormise? Ea, care niciodată nu putea să 
doarmă după-amiază. Ea, care se trezea la cel mai mic zgomot. 
Iar Rose plecase fără ca ea să simtă! 

Probabil căzuse într-un somn foarte adânc, ca provocat de 
somnifere. Dintr-o dată, avu o revelaţie. Dacă i se dăduseră 
somnifere? Cafeaua de dimineaţă fusese foarte amară. 

Se ridică din pat luptând cu starea de oboseală. Se duse la 
baie și se privi în oglindă. Se îndreptă spre termosul cu cafea 
şi observă cu stupoare că fusese spălat, lucru neobișnuit 
pentru această casă, în care nu exista o servitoare permanentă, 
ci una care venea la două zile, iar între timp vasele rămâneau 
nespălate. Ce putea să însemne asta? Familia Dominguez se 
afla în spatele celor întâmplate peste zi? 

Dar cine ar crede-o? 


Capitolul 9 


Acea seară fu un coșmar prelungit. Randel sună de câteva 
ori, iar Marianna o informă că senor voia ca ea să rămână în 
apartament, pentru că poliţia îi va pune întrebări. Marianna se 
ducea să-l ajute pe senor la căutări. 

Era foarte cald, se anunţa chiar o furtună. Kate făcu duș, 
se îmbrăcă de noapte, încercând tot timpul să nu se 
gândească la Rose. Din momentul în care fusese sigură de 
implicarea familiei Dominguez se mai liniștise. Nu-i vor face 
rău fetiţei. 

Deodată, auzi un geamăt. Inima începu să-i bată mai tare și 
deschise ușa de la camera Rosei. 

Aceasta se afla pe pat, în costumul de baie plin de nisip, 
îmbujorată din cauza soarelui. 

Kate îngenunche lângă patul fetiţei, cuprinsă de bucurie și 
rosti încet: 


— Încearcă să dormi, Rose, n-ai de ce te teme. Nu voi 
pleca de lângă tine decât pentru a-l anunţa pe tatăl tău că ești 
aici. 

Era evident acum că persoana care pusese somnifere în 
cafeaua ei pusese ceva și în laptele Rosei, aşa că o putuse răpi 
fără ca aceasta să protesteze în vreun fel. Chiar și acum Rose 
era sedată. După ce închise încet ușa de la camera fetiţei, 
Kate se duse la telefon, formă numărul lui Randel și nu spuse 
decât: 

— Rose este aici, în camera ei. Este plină de nisip, așa cum 
au luat-o de pe plajă. Cred că a fost sedată, ca și mine, de 
altfel. Te rog, domnule Lister, continuă Kate, văzând că el nu 
spune nimic. Te rog, adu un medic să vadă ce s-a întâmplat. 
Rose nu şi-a revenit nici acum. 

Oare Marianna se aflase în spatele acestei răpiri? Dar nu-i 
putea sugera asta lui Randel, el nu s-ar îndoi de bunele 
intenţii ale Mariannei. Ascultă instrucţiunile pe care Lister 
catadicsi să i le dea, într-un târziu, apoi închise, după ce insistă 
că Rose a fost sedată. 

Când puse receptorul în furcă, observă că senora îi 
ascultase convorbirea, sau parte din ea. 

— Rose este bine acum. Senor va veni imediat şi va aduce 
un medic. 

Bătrâna o scrută cu ochii ei mici și răi. 

Kate se duse repede în cameră, își schimbă rochia, apoi 
reveni în camera Rosei. Senora se afla acolo, o certa în 
portugheză, reproşându-i că era rușinos să stea atât de sumar 

îmbrăcată, sau... poate nu voia decât s-o facă pe Rose să fie 
foarte agitată la venirea doctorului, poate pentru a demonstra 
că avea probleme psihice... 

Lui Kate îi trecură prin minte numai gânduri negre. 

O împinse pe femeie și luă fetiţa în braţe. Apoi i se adresă 
senorei cu duritate: 

— V-am spus că nu trebuia să treziti fetiţa! 

— Eu sunt bunica ei, tu ce drept ai să vorbeşti? exclamă 
senora înaintând amenințător spre Kate. 

Randel şi Marianna intrară tocmai în mijlocul acestei scene 
și culmea! Randel se răsti la Kate, pe care o considera sursa 
tuturor relelor! 

— Ţi-am spus s-o lași să doarmă! 

— Iar eu i-am transmis acest lucru senorei, care... 

— De ce n-ai oprit-o? 

— Când am revenit în camera Rosei, aceasta fusese deja 
trezită brutal și tipa! 

Doctorul asista neputincios la situația ciudată, care se 
derula sub ochii săi. Era portughez, iar Kate se întrebă ce 
credea de ceea ce vedea. Când Rose se mai calmă, el începu 
s-o examineze. 

— Fetiţa a fost sedată, se pronunţă el în final, vă pot spune 
Şi cu ce anume. 

Randel îl privi ciudat. 

— Dar de ce să fi fost sedate amândouă? De ce a fost răpită 
fetiţa? De ce? 

— Îi voi administra ceva să se liniștească, zise doctorul, dar 
aştept s-o spălaţi de nisip, mai întâi. 

Rose se agăţă de braţul lui Kate; era speriată. 

— După ce o spăl, o voi lua să doarmă cu mine, decise 
Kate. 

— Așa să faceţi, o aprobă doctorul. 

— Kate, nu trebuie să exagerezi situaţia, interveni Randel, 
nu trebuie să sperii copila și mai tare. 

Privindu-l lung Kate se întrebă dacă el observase disprețul 
din ochii ei. 

— Răul a fost făcut deja. Autoarea este senora. 

A doua zi, când Rose se trezi mai destinsă, o duse la 
doamna McCormack. 

— Kate, ştiu că nu-ţi place doamna Kelly, dar ieri m-am 
întâlnit cu ea şi mi-a spus că trebuie să te previn din nou. De 
ce din nou, Kate? 

Kate îi povesti despre prima lor întâlnire din parc, moment 
în care apăru și Natala. 

— Natala muncește atât de mult, încât mă îngrijorează, 
începu doamna McCormack. 

— Aș fi capabilă să muncesc zi și noapte, pentru a-i mulțumi 
astfel lui senor James, zise ea. Dar acum sunt fericită că Rose 
este bine; pentru tine mă tem, Kate. Vezi tu, senor Lister a 
plătit atâţia ani întreținerea familiei Dominguez, care de felul 
lor sunt foarte săraci. Iar acum, când el va duce fetiţa în Anglia, 
nu vor mai profita de banii lui. Din ce vor trăi? Marianna 

trebuie să se mărite și crede că senor Lister ezită din cauza ta. 
Te consideră un duşman de temut. A încercat să-l convingă pe 
senor că nu ești bună pentru slujba asta, pentru a scăpa de 
tine. Atunci toţi banii lui senor vor fi pe mâna ei. Mai discutară 
o vreme, apoi Rose și Kate plecară înapoi la pensio, unde 
izbucnise un mare scandal. 

Antonio Vidal fusese arestat. El luase copila de pe plajă, 
fusese văzut făcând asta. Marianna susținea că omul se 
răzbunase pentru că fusese refuzat de Kate. 

După câteva zile, James le invită impreună cu Marianna și 
Randel, la o coridă. 

— Nu te bucuri, Randel? întrebă Marianna. Mergem la Costa 
de Merico, James a şi luat biletele! 

James, care o privea lung pe Kate, îi spuse: 

— Ştiu că nu ești prea atrasă de astfel de manifestări, Kate, 
dar aici ele nu se desfășoară ca în Spania. Taurul nu este 
omorât, lupta cu el este mai interesantă. După aceea, el 
continuă să pască liniștit, nu există manifestări violente. 

Marianna are dreptate, Kate, nu cred că te-ai bucura de un 
asemenea spectacol, de aceea cred că este mai bine să rămâi 
aici cu Rose. 

Kate trase aer în piept și-l înfruntă curajoasă. 

— Consider că James are dreptate. Nu mă voi întâlni curând 
cu un asemenea spectacol şi este bine să profit acum, cât mă 
aflu aici. De ce să nu-l văd? Îmi voi aminti de el toată viata! 
După ce rosti aceste cuvinte, Kate le regretă imediat convinsă 
că nu va rezista la o astfel de manifestare de sălbăticie. Mai 

apoi ea regretă și mai mult că mersese. Randel avea ochi 
numai pentru frumoasa și eleganta Marianna, care era în 
elementul ei, înconjurată de Randel și James. 

Arena era plină de oameni, care se manifestau zgomotos. 
Nu era nici un pic de umbră și foarte curând, Kate simţi că se 
sufocă. 

James veni să-i explice din ce se compunea costumul 
matadorului, brodat cu fir de aur. 

— Matadorul poate să sară în spatele acestor garduri de 
lemn, îi explică el, dacă taurul se înfurie prea tare. 

Începu muzica. Picadorii intrară în arenă pe niște superbi 
cai albi, la fel de mândri ca și călăreții lor. În spatele lor 
veneau bandorilleros, cu pene de păun la pălărie, cu 
pantalonii strânși pe picior, cu jachete până în talie. Multimea 
începu să strige fericită. Apoi se făcu o liniște mormântală, iar 
matadorul intră în scenă. El făcu o plecăciune în fața 
publicului. 

Marianna îi trimise bezele, entuziasmată. 

— Este un bărbat superb! exclamă ea. 

Dar începu lupta și totul se transformă într-o atmosferă 
sadică, de cruzime. Taurul intrase foarte vesel în arenă în 
aplauzele celor prezenți și-și arătase pieptul lat, mișcându-și 
nonșalant capul de la stânga la dreapta, cu demnitate chiar. 
Dar imediat ce picadorii începură să-l alerge, acesta își pierdu 
calmul, neștiind ce se întâmpla. Se duse de la un capăt la altul 
al ringului surprins. Picadorii îl făcură să alerge; bandorilleros 

apărură ca să-l enerveze, fluturându-i capele roșii prin fața 
ochilor. Matadorul care apăru din senin îi împunse gâtul, iar 
sângele ţișni, împroșcând totul în jur. 

Mulțimea începu să urle: 

— Ole! Ole! 

Taurul se înfuriase, dar bandorilleros care apăreau din 
fiecare colţ al arenei, îl împungeau cu lăncile, iar bietul animal 
plin de sânge alerga disperat dintr-un colţ în altul. Kate simţi 
că i se va face rău. Nu mai auzea decât mulțimea aceea care 
urla fericită: 

— Ole! Ole! 

James o scoase de acolo, observând să se schimbase la 
față. Trecând pe lângă locul doamnei McCormack, aceasta îi 
spuse: 

— James, Kate și Rose vor sta peste noapte la noi. 

Natala nu înţelegea de ce Kate nu se bucura de spectacolul 
oferit de coridă. 

— Este o ocazie pentru ca bărbatul să-și demonstreze 
curajul, îi explică ea. 

— Dar bietul taur nu-ţi stârnește milă? ripostă Kate. 

Natala scutură din cap. 

— Nu, pentru că taurul nu are sentimente, trăiri... 

Kate realiză că era inutil să încerce să-i mai explice ce 
simțea ea. Acești oameni vedeau lucrurile dintr-un unghi 
diferit. 

— Probabil că Marianna a gustat din plin spectacolul, îi 
spuse Kate doamnei McCormack. 

— Nici mie nu-mi plac astfel de spectacole, recunoscu 
doamna McCormack. Venim din lumi diferite, cu obiceiuri 
diferite, asta este. Cred că James a fost șocat de interesul 
Mariannei pentru acest gen de spectacol, pe care noi îl 
considerăm plin de cruzime. 


KKK 


Casa de vacanţă a familiei McCormack era o constructie 
foarte cochetă, ascunsă printre sălcii plângătoare și palmieri 
înalţi, cu o terasă mare în faţă, dincolo de care începea 
plaja. 

Nu era o simplă casă de vacanță, era mai mult decât atât, o 
vilă arătoasă cu încăperi foarte mari, deservite de foarte mulţi 
servitori. Lui Kate i se păru un adevărat lux, după Pensao 
Fadora. 

Rose se simţi foarte bine acolo, foarte relaxată, după toate 
întâmplările nefericite prin care trecuse. De ea se ocupă 
imediat o servitoare de culoare, care se numea Beauty, pe care 
Rose o plăcu imediat. 

— Kate, cred că ai nevoie de puţină odihnă, după toate cele 
petrecute, zise doamna McCormack. De aceea, am aranjat ca 
Beauty să aibă grijă de Rose, care astfel va fi în siguranţă. 

Kate îi zâmbi recunoscătoare. 

— Aveţi dreptate. Mă simt extenuată și disperată. Dacă 
Randel se însoară cu Marianna nu vor mai părăsi aceste 

meleaguri, iar Rose nu va avea niciodată șansa de a trăi în 
Anglia. Oricum, până plec de aici va trebui s-o ajut să-și 
recapete încrederea în oameni. 

— Acest Randel este un om cam ciudat, zise doamna 
McCormack. 

Kate o aprobă pentru că și ea simțea la fel. 

După două săptămâni, în care nu făcu altceva decât să se 
odihnească, să se bucure de peisajul minunat, Kate era cu 
totul alta. Nu mai era tensionată și parcă nici nu se mai temea 
de ce ar putea face familia Dominguez. 

Natala, care însoțise familia în această vacanță, se 
schimbase și ea în bine. Nu-l scăpa din priviri pe James, pe 
care-l considera un fel de zeu. 

Kate nici nu se miră când auzi veștile Natalei: 

— Kate, James s-a hotărât să mă trimită în America! Acolo se 
fac tratamente moderne, iar doctorii l-au asigurat că m-aș 
putea vindeca! Este un om extraordinar, a încercat să-l ajute și 
pe Antonio! 

Mai târziu, James îi explică lui Kate ce aflase despre cele 
petrecute cu Rose pe plajă. 

— Ai avut dreptate, Kate. A fost mâna Mariannei. Vidal s-a 
speriat de moarte când s-a trezit la închisoare și a mărturisit 
totul imediat. 

— Dar care era scopul Mariannei? Cum a putut să fie atât de 
lipsită de scrupule cu un copil? 

James ridică din umeri. 

— Bănuiesc că pentru ea nu este un act de cruzime, cum 
spui tu. Nu are habar ce înseamnă să iubeşti un copil, să-ți faci 
probleme pentru el. Cred că intenţia ei a fost să-l convingă pe 
Lister că tu nu ești capabilă să ai grijă de Rose. Apropo, am 
făcut niște aluzii în privinţa celei care a organizat complotul 
în prezenţa lui Lister și am văzut că era capabil să mă și 
lovească. El a insistat pe ideea că Vidal a pus singur la cale 
totul pentru a se răzbuna pe tine pentru că l-ai refuzat. 
Imposibilă femeie, Marianna! 

— James, se aventură Kate, eu am crezut că ești îndrăgostit 
de ea. 

James o privi surprins. 

— Eu, îndrăgostit de Marianna? Slavă cerului, nu sunt! Este 
foarte frumoasă, amuzantă chiar, până la un punct. Dar să mă 
fi îndrăgostit de ea, nu! 

— Şi cu Vidal ce s-a întâmplat? interveni doamna 
McCormack, vrând să salveze situaţia. 

Kate se uită la Natala şi James, care zâmbeau într-un fel 
anume. 

— S-a mai întâmplat ceva ce eu nu știu? întrebă ea. 

— Viaţa este plină de ironii, zise James. Dacă vrei să fii 
considerat minunat de către o fată trebuie să faci ceva pentru 
bărbatul pe care-l iubește aceasta. El le spuse că Vidal de 
felul său nu era un om rău, dar ajunsese în cercuri suspecte 
se apucase de băut, de jocuri de noroc și ce era mai rău, 
căzuse sub vraja Mariannei. Dar acum și el s-a cam lămurit, 
încheie James. 

— Da, s-a lămurit, întări Natala. Dar spune.-le și restul, 
James! insistă ea. 

— Antonio o va însoţi pe Natala în America, la tratament. Va 
avea o mulţime de responsabilități în afară de asta, va avea 
chiar ocazia să-și deschidă o mică afacere, acolo unde ei doi 
s-ar putea chiar și stabili! 

— Ar fi minunat! exclamă Natala. Dar acum aş vrea să vă 
citesc scrisoarea unei prietene care cunoaște foarte bine 
familia Dominguez. 

Nimeni nu cunoștea originile familiei Dominguez. Dintr-o 
dată însă au fost acceptaţi de senor Lister și au început să aibă 
grijă de fetița lui. Lumea a vorbit mult pe tema asta, s-a mirat, 
dar apoi bârfele au încetat. 

— Cred că era familia fostei soţii a lui Lister, zise doamna 
McCormack. 

Kate găsi că era momentul să intervină. 

— Lister mi-a spus că soția lui nu avea rude. Mai crezuse că 
ea a fugit de acasă. Poate că a plecat vrând să vadă lumea, 
lucru cu care familia n-a fost de acord. Oricum, el era convins 
că soţia lui era orfană. Numai după moartea ei, când nu știa 
cum să se descurce cu fetiţa, au apărut aceste rude. Mi-a spus 
c-a iubit-o mult pe Candida și a fost disperat când a pierdut-o. 
Lister nu are rude. Părinţii lui au murit, iar de la fraţi n-a mai 
primit veşti de mult. De aceea, i s-a părut grozav când au 
apărut senora și Marianna. Ele i-au spus c-au aflat prea târziu 
de boala Candidei și că au sosit cât au putut de repede. Lui i 

s-a părut ciudat că soţia nu-i vorbise niciodată despre mama și 
sora ei, crezuse că s-au certat, sau că este orfană, dar era prea 
târziu să mai schimbe ceva. 

Natala interveni: 

— Prietena mea îmi scrie că toată lumea se teme de familia 
Dominguez. De aceea, Antonio a furat fetiţa. Nu este un om 
rău, ci foarte slab. Mai ştiu și că se teme de senora. 

— Nici mie nu-mi este prea simpatică, zise Kate, mă 
ingrozesc la gândul că mă voi întoarce acolo. 

— Nu-ţi face probleme, Kate, cred că Lister e mulțumit că 
stai aici cu noi. 

— Nu știu dacă să vă spun asta... începu Natala. Lumea 
vorbește că senora şi Marianna nu sunt rude cu soţia lui 
Lister. 

— Marianna nu este sora Candidei? întrebă Kate. 

— Așa susține Marianna, dar poate demonstra asta? 

James se încruntă. 

— Natala, tu aduci o acuzaţie gravă! Vrei să spui că Lister a 
fost indus în eroare atâţia ani? Bănuiesc că le-a cerut actele 
înainte de a le încredința fetiţa. 

— Imaginaţi-vă în ce situaţie grea s-a aflat Lister! Soţia i-a 
murit și l-a lăsat cu un copil bolnav în brațe, iar el a trebuit să 
se descurce și cu slujba. Ştii cum se muncește la companiile 
mari, James. Cred că Lister a fost disperat. Ce era să facă? 
Să-i dea fetiţa la orfelinat? Şi deodată au apărut senora și 
Marianna, mama și sora Candidei. Crezi că le-a mai cerut 
actele? 

— Iar când Marianna și-a dat ochii peste cap în faţa lui, 
credeţi că i-a mai cerut certificatul de naștere? 

— Dar cu ce s-a ales familia Dominguez până acum? întrebă 
doamna McCormack, cu acea casă dărăpănată? 

— Mamă, în toţi acești ani, Randel a ţinut cu bani toată 
familia, le-a plătit totul. Iar Marianna a călătorit mult în 
străinătate tot pe banii lui Lister. Asta ar putea explica multe 
lucruri, Kate, zise James. Te rog să nu te întorci la Pensio fără 
ştirea mea. 

— Crezi că aș fi în pericol acolo? îl întrebă Kate. 

— S-ar putea. Și oricum, trebuie să fii conștientă că te văd 
ca pe o piedică în continuarea unei vieţi bune, confortabile. 
Nu este cazul să-i spun lui Lister ce cred. Dar nu pot să nu 
mă întreb până unde va ajunge cu dragostea faţă de 
Marianna. 

James și Natala plecară spre Lourenco Marques, chiar a 
doua zi. Kate o sărută cu drag, dorindu-i însănătoșire 
grabnică. 

Ochii Natalei străluceau. 

— Chiar dacă nu mă voi însănătoși, voi fi fericită pentru 
că-l voi avea alături pe Antonio. Mă voi ruga, draga mea Kate, 
ca și el să mă iubească... 

Primiră scrisoare de la James după o săptămână de la 
plecare. Doamna McCormack i-o aduse lui Kate, care stătea în 
hamac. 

— Cred că niciodată nu voi mai putea munci din nou, zise 
Kate, am lenevit prea mult. 

— Poate nici nu va mai trebui s-o faci, zise buna doamnă. 
James a avut o discuţie cu Lister. Ne spune amănuntele în 
această scrisoare: 

„Lister a venit furios la mine. Eu l-am privit ciudat pentru 
că de fapt, nu părea să caute o soluţie la problema lui, ci voia 
să-i spun eu că are dreptate. Are probleme de conștiință. Se 
pare că o rudă îndepărtată de-a Mariannei a trecut pe la el. Era 
un bărbat îngrijit îmbrăcat, cu monoclu, care i-a cerut lui 
Lister să-i spună ce intenţii are cu Marianna. Pe parcursul 
discuţiei omul și-a cam pierdut răbdarea și a insistat să se 
fixeze data căsătoriei. 

— Am crezut că Marianna va acţiona mai subtil, dar se pare 
că nu este așa. 

— Lister l-a întrebat pe acest pretins unchi al Mariannei de 
ce se grăbeşte cu nunta, iar acesta i-a argumentat că se vorbște 
cam urât despre Marianna, că reputaţia îi este în joc. Iar Lister 
a izbucnit în râs, răspunzându-i unchiului că scopul Mariannei 
în viaţă este să fie în centrul atenţiei. Unchiul, după alte 
argumente, l-a amenințat cu judecata pe Lister. l-a spus că 
Marianna a refuzat multe partide bune din cauza lui, pentru 
că a trebuit să aibă grijă de Rose. 

Lister mi-a spus toate acestea, iar eu n-am putut să nu mă 
amuz. 

Lister, scria James, mi-a povestit o scenă teribilă cu 
Marianna. Ea a început să plângă cu lacrimi de crocodil, 
scuzându-se pentru acel unchi atât de insistent și obraznic, 

spunând că înțelege situaţia lui Randel. I-a mai spus că este 
fericită să-și petreacă viaţa astfel, în solitudine, neiubită, dar să 
aibă grijă de fetița lui. Asta ar da farmec vieţii ei. Și tocmai 
aceste cuvinte i-au dat de gândit lui Randel. 

— Bietul Randel! Ce situaţie jenantă! exclamă doamna 
McCormack. Apoi continuă lectura scrisorii lui James: mi-au 
trebuit câteva ore să-l calmez pe Randel. Am încercat să-l fac să 
vadă că familia Dominguez a profitat mult de pe urma lui. Eu 
i-am sugerat să-i fixeze o dotă Mariannei și s-o lase să se mărite 
cu altcineva, dar soluţia nu i s-a părut bună. 

— Este și firesc! exclamă Kate. Bietul Randel, cum s-o lase 
liberă dacă o iubeşte? 

— Am lăsat cea mai rea veste la sfârșit, adăugă doamna 
McCormack. James îi aduce pe cei doi în weekend. 

— O, nu! exclamă Kate. 

— Nu-l înţeleg pe James, este de obicei mai cumpătat. Eram 
atât de fericite aici, doar noi trei! 

Kate încercă să zâmbească, dar nu reuși. Cum s-o mai 
suporte acum pe Marianna, a cărei apropiere îi făcea pielea 
de găină? Simţea și acum o teamă iraţională. Iar dacă povestea 
Natalei era adevărată, acești Dominguez erau oameni fără 
scrupule, îi puteau face orice rău! Atunci își aminti de James. 
Dacă era aici, Marianna nu-i putea face nimic. 


KKK 

Marianna se dovedi o companioană foarte plăcută în prima 
zi; se purtă frumos chiar și cu Rose, care o evita vizibil. Astfel, 
prima zi trecu fără nici un incident, cu multă plajă, înot, dans 
seara pe terasă. 

În cea de a doua zi, James le duse pe Rose și Kate să se 
plimbe la dunele de nisip, unde bătea totuși o briză uşoară, iar 
Kate fu nevoită să-și ţină mereu mâna la pălăria mare, de pai. 
Kate se simţi atât de fericită, încât făcu greșeala să exclame: 

— O, James, sunt atât de fericită aici, aș putea trăi aici toată 
viaţa! 

Spre uimirea ei, James o prinse de mână cu tandrete şi o 
privi cu dragoste: 

— Şi de ce n-o faci, Kate? Am putea sta aici jumătate din an. 
Ştii doar că sunt îndrăgostit de tine! 

— O, James, rosti ea încurcată. Abia putu să continue 
pentru că lacrimile începură să-i împânzească ochii. Îmi placi 
foarte mult, dar... 

— Ar fi trebuit să știu, zise el, lăsând privirea în jos. Am 
sperat, dar în tot timpul acesta am știut că este altcineva... 
Lister, nu? 

— Din prima clipă în care l-am văzut, James. 

El redeveni cel dintotdeauna, bun, amabil, zâmbitor. 

— Nu-ţi face probleme pentru mine, Kate, voi trece peste 
asta. 

— Mi-aş fi dorit, o, nu ştii cât de mult... ai fost atât de bun 
cu mine, James. Mă simt atât de bine în preajma ta; pe mama 
ta o iubesc... 

— Ştiu, draga mea. 

Se îndreptară în tăcere spre vilă, Kate cu lacrimi în ochi şi în 
suflet. Dintre toți oamenii din lume tocmai pe James îl rănise! 

Situaţia se înrăutăţi când Kate, ajunsă la vilă, observă că 
doamna McCormack o privea cu speranţă, de parcă ar fi 
aşteptat o confirmare. 

Kate se retrase în camera ei iar Rose o urmă. 

— De ce spui că l-ai rănit pe unchiul James? 

— Da, chiar aşa, de ce ai făcut-o? 

Kate se întoarse speriată la auzul vocii tăioase a Mariannei. 
Marianna venise în spatele lor și o privea pe Kate cu ură 
nedisimulată. 

— Spune-mi, insistă ea, de ce l-ai rănit pe unchiul James? o 
maimuţări ea pe Rose. 

— Unchiul James vrea să se însoare cu Kate, o lămuri Rose. 
Dar Kate se va mărita doar cu tata. 

Kate nu apucă să spună nimic. 

— A, deci asta era! Marianna îi atribui o denumire lipsită de 
politețe lui Kate, pe care însă, o rosti în portugheză. Apoi 
ridică mâna și o plesni violent peste obraz, lăsându-i o urmă 
roşie pe faţă. Pe Randel să-l lași în pace, ai auzit? Este al meu, 
al meu! strigă ea. Apoi parcă îşi aminti ceva: și pe James l-ai 
dus de nas? Mă miram de ce... aşadar, tu ești cea care... 

Marianna o lovi din nou. Kate era incapabilă să acționeze. Își duse 
mâna la fată, fără a acționa, dar Rose începu să strige după ajutor. 

Marianna ieși imediat. Rose o calmă pe Kate, îi alină 
durerea, repetându-i sentimentele ei. 

Kate nu ştia cum să reacționeze. 

— Te mai doare? o întreba Rose mereu. 

Kate scutură din cap și o rugă pe Rose să păstreze secretul. 

Din fericire, dimineaţă, urmele lăsate de palmele Mariannei 
se mai estompară, așa că putu să coboare la micul dejun. 

James o întâmpină cu obișnuitul său zâmbet. 

— Ţi-a trecut durerea de cap, Kate? 

Marianna apăru şi ea, dar nu-și ridică privirea din farfurie. 
Cu toate acestea, Kate simți vibrații negative venind dinspre 
ea, lucru care o împiedică să mănânce, să se comporte 
normal. Randel remarcase faptul că era schimbată și o privea 
Curios. 

— Am putea merge să înotăm astăzi? propuse Kate, pentru 
a rupe tăcerea. 

— Sigur că da, în golful Komi, sugeră Marianna. Am auzit că 
există acolo un restaurant cu o atmosferă foarte plăcută și am 
putea petrece o zi frumoasă. 

— Este o idee bună, dar v-aș ruga s-o lăsaţi pe Rose cu mine, 
ca Să nu mă simt singură, spuse doamna McCormack. 

— Kate, dacă rămân aici, te vei descurca singură? întrebă 
fetiţa. 

Kate simți privirile celor de la masă aţintite asupra ei, din 
diferite motive: Randel credea că o făcuse pe Rose dependentă 
de ea, Marianna o privea ciudat, iar James se amuza. 

— Mă voi descurca foarte bine, draga mea, mă bucur că 
doamna McCormack nu va rămâne singură, răspunse ea. 


Capitolul 10 


Petrecură o zi minunată în golful Komi, deși era plin de 
vizitatori. Marianna, mai ales, se simţi foarte bine pentru că 
locul era plin de salvamari, cu trupuri minunate, puternice, 
arse de soare, care-și expuneau bicepșii printre vizitatoare. 

— Să nu treci de zona cu steaguri, Kate, o preveni Randel, 
eu mă duc la mal, mă cam doare capul. 

Kate se întoarse în apă, foarte plăcută și calmă la acea oră. 
Deodată, observă ceva gri-cenușiu care ţâșni din apă chiar 
lângă ea. O voce strigă: 

— Rechinul! 

Kate observă forma aceea amenințătoare înaintând spre ea. 
Începu să tipe pentru că se simţi atinsă la un picior. Se 
împiedică și căzu.Lumea tipa îngrozită... 

Deodată simţi că este trasă afară din apă și purtată spre 
mal. Deși era aproape leșinată, văzu chipul lui Randel. 


— Kate! Kate! repeta el. Eşti bine? 

— Nu, nu știu, spuse ea. Și acesta era adevărul, pentru că își 
pierdu cunoștința. 

Mai apoi, după ce-și reveni, află că fusese văzută de pe mal 
de Randel, care de lângă Marianna observa lumea care se 
bucura de frumuseţea zilei și de apa caldă. Marianna îi 
atrăsese atenţia asupra unei bărci apărute la orizont când o 
voce ascuţită strigase: 

— Rechini! Sunt rechini la mal! 

O văzuseră pe Kate căzând, apoi forma aceea 
amenințătoare îndreptându-se spre ea, în strigătele tuturor. 
Randel pornise cu viteza luminii spre apă, urmat de James. 
Toţi s-au speriat, apa mării era însângerată, au fost convinși că 
rechinul o atacase. 

Kate se înfiorase. 

— Şi eu am crezut că pe mine m-a atacat. 

— Din fericire, draga mea, tu ai scăpat, dar un biet băiat 
aflat pe aproape și-a pierdut piciorul. 

O duseră la cabană, o culcară și Kate dormi o zi și o noapte, 
fără a se trezi. 

— Spuneaţi că James se afla chiar în urma lui Randel, când 
acesta a fugit spre mine, începu ea, imediat ce se trezi. 

— Da, Randel te-a salvat, dar s-a împiedicat și era să te 
scape din nou. James te-a luat din braţele lui, o lămuri 
doamna McCormack. Rechinul a apucat piciorul unui copil 
orfan, venit cu casa de copii la plajă. Ne-am gândit să-l 
adoptăm, bietul de el. 

— James este un om extraordinar, zise Kate. 

— Ştii ce mai spune James? Că Marianna a văzut rechinul și 
tocmai de aceea le-a distras atenţia, arătându-le barca aceea, 
pentru ca ei să nu vadă că rechinul te va ataca. Poţi să crezi că 
femeia asta este atât de neagră la suflet? 

Kate se înfioră. 

— O cred capabilă de asta. Kate îi povesti doamnei 
McCormack cum o lovise Marianna. M-a lovit atât de tare, cu 
atâta putere de parcă ar fi lovit cu un cuţit. 

Doamna McCormack o privea îngrozită. 

— James a insistat că Randel este acum conștient că 
Marianna a văzut rechinul, dar că, în mod deliberat le-a atras 
atenţia în altă parte. 

— Probabil Marianna consideră că stau în calea fericirii ei cu 
Randel și va face totul pentru a mă înlătura. Poate data viitoare 
nu va mai da greș. 

— Ia aceste pilule, Kate, și dormi bine ca să-ţi treacă teama. 
Când te trezeşti vom mai discuta, zise doamna McCormack. 

Kate nu putea și nici nu voia să doarmă. Totuși, pastilele își 
făcură efectul şi adormi, trezindu-se pe înserat. Simti nevoia să 
se ridice din pat, să vorbească, să aibă o viaţă normală. Fu 
surprinsă însă să constate că îi cam tremurau picioarele. 
Deschise ușa de la camera ei, care dădea pe verandă. 

În niște fotolii de pai stăteau Marianna, într-o superbă rochie 
de lame, mulată pe trup, James şi Randel, iar Marianna spunea: 

— De ce vă tot faceţi probleme? O să-și revină. Poate mai 
greu, așa se întâmplă cu bolnavii de nervi. Kate este una din ei. 

James le turna în pahare. Randel o sorbea din priviri pe 
Marianna. Kate hotări să se întoarcă în cameră pentru că nu 

avea sens să se tortureze urmărind cum Randel nu-și putea lua 
ochii de la Marianna. Dar ceva ce le spuse James o făcu să mai 
zăbovească o clipă. 

— Mai ţii minte cazul Fortescue, Lister? 

— Nu, nu mi-l amintesc, zise Lister. 

— Era cazul unui cuplu foarte îndrăgostit, care a ajuns la 
concluzia că nu se poate căsători. 

Marianna privi uimită. 

— De ce nu? 

— Fata a crescut la orfelinat și abia şi-a descoperit adevărații 
părinți. Iar acum a mai descoperit că viitorul ei soț este fostul 
soț al surorii ei. James pufni în râs, dar ceilalţi nu se alăturară 
veseliei lui. 

Marianna se încruntă, iar Randel o privea gânditor. 

— Nu înţeleg, zise ea într-un târziu. 

— Nici nu mă aşteptam s-o faci, răspunse James sfidător, 
după cum i se păru lui Kate. Mai simplu spus, nu te poţi 
căsători după legea engleză cu soţul surorii tale. 

— Nu? întrebă Marianna. 

— Din păcate, nu, întări James și plecă. 

Marianna se duse aproape de Randel, îl sărută, iar Kate, 
care continua să urmărească scena auzi: 

— Randel, iubitule, din cauza asta nu ne putem noi 
căsători? 

— Marianna, discutăm din nou acest subiect? 

— De ce nu? Randel, mă iubești. O știu eu, o știe toată 
lumea. Se vede când mă priveşti, ţi se simte în glas.Toată 
lumea se miră că nu ne căsătorim. Dacă din cauza surorii mele 
nu mă iei de soţie, îţi voi dezvălui un secret. 

— Despre ce este vorba, Marianna? întrebă Randel. 

Kate simţi apropierea lui James. 

— Randel, începu Marianna pe un ton dramatic, nu sunt 
sora soţiei tale. 

— Ce spui? Randel sări în picioare. 

— Nu te enerva, Randel. Eram disperate, muream de foame. 
Am auzit de moartea soţiei tale și mama s-a gândit că ţi-am 
putea fi de ajutor. Iar tu nu ne-ai cerut nici o dovadă... 

James o forţă pe Kate să se ducă în camera ei, pentru că nu 
arăta prea bine. 

— Lasă-l pe Randel să rezolve singur problema, zise James. 

Kate se întinse în pat cu inima strânsă, din cauza lui 
Randel. Ce teribilă soartă! Așadar, povestirea Natalei era 
adevărată. Va trebui să-i scrie neapărat, să afle cum îi mergea 
în America. Kate adormi. 

Dimineaţa, doamna McCormack o anunţă că Marianna 
plecase, iar Randel urma să plece după-amiază. 

— Mi-a spus că tu şi Rose mai puteţi rămâne aici o lună. Până 
atunci, el va găsi o casă decentă pentru voi. Kate, draga mea, o 
fi adevărată versiunea că Marianna nu este cumnata lui Randel? 

— Îmi pare rău pentru el, a suferit o nouă deziluzie! 

Doamna McCormack plecă. 

— Kate! auzi vocea lui Randel. 

Ea se întoarse repede pentru a vedea că bărbatul îi oferea 
un frumos buchet de trandafiri. 

— L-am cules împreună cu Rose, îi spuse el. 

— Ce face Rose? 

— Este îngrijorată din cauza ta. 

— Îngrijorată? De ce? Nu are motive! 

— Kate... începu Randel, cu acel zâmbet minunat, care 
pentru ea era cel mai frumos din lume. Kate, este adevărat? 

— Ce să fie adevărat? 

— Ce mi-a spus Rose. Că sunt singurul bărbat din lume cu 
care te-ai căsători! 

Kate ar fi vrut ca în clipa aceea pământul s-o înghită cu 
totul, dar nu se întâmplă așa. Continua să-l privească, 
hipnotizată și jenată. 

— Dacă este așa, sunt cel mai fericit om din lume, zise el, 
luându-i mâinile în palmele sale mari. O, Kate, cum am fost 
atât de orb? Atât de vrăjit? Am crezut că aceste femei se 
îngrijesc cum se cuvine de Rose, am considerat că le sunt dator. 
Acum aflu că a a fost doar o minciună, că s-au folosit de mine. 
Kate, chiar de la început te-am nedreptăţit, nu te-am crezut, și 
nu te pot învinui dacă mă dispreţuiești. Am crezut că ești 
îndrăgostită de James, pentru că el te iubeşte. Până acum când 
am aflat... Kate, n-ai glumit când ai spus că vrei să fiu soţul tău? 

Kate își reveni cu greu, dar reuși să spună: 

— Nu, n-am glumit! 

Nu mai fu nevoie de alte cuvinte. El o prinse în braţe și o 
sărută, murmurând toate vorbele de dragoste pe care și le 
putea dori o femeie. Randel îi spunea c-o adoră... făcea 
planuri de viitor... 

Uşa se deschise și apăru Rose. Ea o privi lung pe Kate. 

— E bine? Totul este bine? 

— Foarte bine, draga mea, spuse Kate și fetița se trezi 
îmbrăţişată de ea şi de tatăl ei. 


Sfârşit 


